
CUVÂNT ÎNAINTE 

Titlul acestei cărţi, deşi îl aminteşte, nu are 
câtuşi de puţin ambiţia să reprezinte ceeace au 
însemnat, acum aproape un veac şi jumătate, 
„cuvântările către naţiunea germană“ ale lui 
Fichte. Şi totuşi, adunând la un loc aceste câ- 
te-va prelegeri şi conferinţe din 1940-41, de ce 
aş tăgădui că m’a urmărit asemănarea cu iarna 
tragică din 1807-1808, în care filosoful ger¬ 
man rostea de pe catedra sa dela Berlin cele 
patrusprezece lecţii, menite să deştepte în po¬ 
porul său conştiinţa întreagă a chemării sale ? 

Ţara noastră îşi pierduse graniţele, învinsă 
fără a fi luptat; la dezastrele politice care arun¬ 
caseră pe drumuri mii de refugiaţi, izgoniţi 
din căminurile lor de cea mai sălbatică pri¬ 
goană, se adăugaseră catastrofele naturii. Ca 
şi cum nici aceasta nu ar fi fost de ajuns, ne-a 
fost dat să sorbim încă mai adânc paharul 
amărăciunilor: a trebuit ca în cuprinsul uno T 
hotare încălcate şi pândite de pofte duşmane, 

gloanţele oştirii noastre să răpună răscoala 
pornită de Români împotriva Românilor. Nu 
eram oare îndreptăţit, fără a cuteza o asemu¬ 
ire cu glasul profetic al lui Fichte, să mă în¬ 
torc cu gândul la clipa, „cea mai desnădăjduită 
din istoria Prusiei", în care cărturarul pornise 
să insufle credinţă neamului său, răpus de 
vrăjmaşi şi asuprit de soartă? 

Cu atât mai mult, cu cât desvoltarea istoriei 
se dovedise purtătoare de nădejdi. La cuvântul 
lui Fichte şi al patrioţilor cari gândeau ca el, 
conştiinţa germană se deşteptase. Aşa cum îl 
înfăţişa pe proorocul Izechiil, chemând du¬ 
hul să încheie oasele risipite de pe câmpul 
morţilor şi să sufle din patru vânturi înviere 
în credinţa nouă, tot astfel îi fusese dat să 
predice seminţiilor neamului germanic, împăr¬ 
ţit de vitregiile ursitei între atâţia stăpâni, să-şi 
unească puterile şi să scuture jugul. Doar şase 
ani trecuseră dela înfrângerea, în care părea 
a se fi prăbuşit de-apururi regatul Prusiei, şi 
războiul de eliberare pornea să cuprindă toate 
ţările germane, călind, la flacăra sa, legătura 
trainică a unităţii lor de mai târziu. Şi în vre¬ 
muri mai apropiate de noi, cuvântările lui 
Fichte au rămas, în împrejurări grele, izvorul 
de încredere al acelora cari n’au desnădăjduit. 

Mi-au venit atunci în minte aceste rânduri 
ce le scrisesem, cu ani înainte , ca încheiere a 
unei scrieri despre „intransigenţă şi transacţie” 
în politica noastră externă, într’o vreme în 
care prea puţini se găndiau la întoarcerea vil¬ 

toare a roţii destinului: „Combinaţii trecă¬ 
toare pot modifica jocul alianţelor, interese de 
echilibru politic sau năzuinţe de expansiune 
economică pot altera sau slăbi, în atmosfera 
internaţională atât de tulbure în care trăim, 
legături ce le dorim clădite pe temelii nesdrun- 
cinate. Voi merge până la capătul acestui ra¬ 
ţionament, oricât i~ar fi de grave concluziile: 
în prevederile noastre de viitor şi o tragedie 
este posibilă, ceasul de restrişte în care ţara 
noastră... s’ar găsi împresurată de duşmani la 
mai toate graniţele sale. Şi totuşi, peste greu¬ 
tăţile prezente şi ameninţările viitoare, dincolo 
de îngrijorările ce ne cutremură, lecţia tre¬ 
cutului ne întăreşte în credinţa că nimic nu 
este pierdut, cât timp păstrăm, neînduplecată 
şi neştirbită conştiinţa legăturii veşnice dintre 
acest neam şi pământul său, cât timp se va 
găsi un glas, fie ca expresiune a consensului 
obştesc, fie chiar ca manifestare hotărâtă a 
unui sacrificiu izolat, care să revendice cu tă¬ 
rie, în faţa naţiunii şi a istoriei, drepturile ce 
nu se pot perima, pe cari împrejurări potriv¬ 
nice le pot acoperi vremelnic, fără a împiedica 
însă triumful justiţiei, care întârzie adesea, 
dar nu lipseşte niciodată“. 

lată că vremurile se împliniseră. Tragedia 
pe care o întrevedeam atunci, ca o amenin¬ 
ţare depărtată a viitorului, izbucnise în reali¬ 
tatea aspră ce ne-o impuneau evenimentele. In 
faţa deslănţuirii forţelor uriaşe, învrăjbite în 
tot cuprinsul lumii, ce mai puteau cântări, în 

ceasul al doisprezecelea, iscusinţele şi socote¬ 
lile politice ? Mai era totuşi o datorie de îm¬ 
plinit şi o credinţă de afirmat. Revendicarea 
drepturilor veşnice, pe care nu totdeauna o 
pot jace oamenii încărcaţi de răspunderile câr¬ 
muirii, se poate rosti în orice împrejurare de 
pe tribunele de învăţământ ale conştiinţei pu¬ 
blice. Aceasta m’am străduit să o îndeplinesc> 
de câte ori mi s’a oferit prilejul, în zilele grele 
pe cari le-am trăit în decursul iernii şi primă¬ 
verii trecute. In acest gând se va afla legătura 
între paginele şi subiectele răzleţe, ce alcă¬ 
tuiesc volumul de faţă. 

Nici de rândul acesta, de-altfel, nădejdea nu 
s’a dovedit zădamică. N’au trecut zece luni, 
dela hotărîrile cari ne prăbuşeau hotarul, dela 
ceasul în care, din batjocura unora şi compă¬ 
timirea altora, simţisem cât de adânc se nu¬ 
miseră puterea şi prestigiul ţării, şi oştite 
noastre refăcute porneau peste graniţa vitregă 
din Răsărit să şteargă nelegiuirea cumplitei 
nedreptăţi şi să înlăture apăsarea celei mai 
mari primejdii. Am avut bucuria şi cinstea 
de-a le putea însoţi, în cea mai mare parte a 
dmmului lor răzbunător şi victorios. 

Dar lupta nu s’a încheiat. Dăunăzi cu cuvân¬ 
tul, ieri cu armele; astăzi din nou cu tâlcul 
ce-l pot cuprinde vorbele, mâine iarăşi cu 
arma, de va fi nevoie, războiul nostru conti¬ 
nuă. El trebuie dus până la capăt, până la bi¬ 
ruinţa deplină, împotriva tuturor duşmanilor 
şi la toate hotarele. 

Problemele le deschid împrejurările poli¬ 
tice, armatele le îndreaptă ştiinţa conducăto¬ 
rilor. Ceeace este însă necesar în orice clipă, 
la orice cotitură a drumului lung şi greu al is¬ 
toriei, este o conştiinţă pururea vie a chemă¬ 
rii şi a dreptăţii neamului, a suferinţelor şi a 
jertfelor, a luptelor şi a biruinţelor trecutului, 
pentru a păşi cu mai mult temei şi mai mare 
încredere pe căile ce ni le-au deschis strămoşii. 

Fie ca aceste cuvinte către Români, seminţe 
purtate de vânturi potrivnice în ceasuri grele 
de încercare şi de mâhnire, să rodească in 
conştiinţa românească şi în îndeplinirea în¬ 
treagă a tuturor nădejdilor şi năzuinţelor sale. 

Decembrie 1941. 


G. I. B. 

DOMNULE DECAN, 
DOMNILOR COLEGI, 
ONORAT AUDITORIU, 


Mărturisesc că am avut, înainte de a mă 
prezintă în faţa Dvs., o ezitare ; o ezitare pro¬ 
venită din două motive : întâiu fiindcă rare 
ori a fost dat unui profesor Ia oricare univer¬ 
sitate să-şi deschidă prelegerile în împreju¬ 
rări mai tragice, în mijlocul acestor clipe de 
durere care apasă asupra Universităţii ca şi 
asupra Ţării întregi 1 ). Niciodată poate n’am în_ 
ţeles mai deplin cuvintele cronicarului: „La 
asemenea lucru, gând slobod şi fără valuri 
trebueşte, ci noi trăim cumplite vremi de mare 
cumpănă pământului nostru şi nouă...“ Al doi¬ 
lea motiv era mai vechiu şi aş putea zice, mai 
adânc ; era o îngrijorare, — şi veţi înţelege 
desigur, îngrijorare firească în faţa misiu¬ 
ne! care îmi incumbă. A fi, în vremurile pe 
caii le trăim, profesor la catedra de istorie 
universală în capitala României în 1940, nu 

1. XX Noembrie 1940. 

Însemnează, desigur, numai îndeplinirea unor 
obligaţiuni profesionale. Profesorul, cum sa 
spus foarte bine 1 la deschiderea anului nostru 
de studii, nu trebue să stea în asemenea vre¬ 
muri în „turnul de fildeş 11 , şi, fără a se abate 
o clipă dela obiectivitatea, care este condiţiu- 
nea esenţială a ştiinţei, el are, mai presus 
de aceasta, de menţinut şi de întărit o conş¬ 
tiinţă. Am zis de menţinut şi de întărit, nu de 
creat. Pentrucă această conştiinţă există. A 
existat şi există în poporul român, şi, putem 
afirma cu mândrie : din generaţie în generaţie 
şi mai ales de un secol încoace purtătorii ei de 
cuvânt s’au găsit, cu deosebire, în rândurile 
tineretului universitar; ei au purtat flacăra 
idealului nostru prin cele mai grele vremuri 
şi prin toate momentele mari ale isto¬ 
riei naţionale. Şi de aceia adresându-mă as¬ 
tăzi acestui tineret în capitala Ţării, ce pot 
spune mai mult decât că sunt convins că şi în 
cel de astăzi ca şi în predecesorii săi svâcnesc 
puteri, unele încă neîncercate, altele poate 
înăbuşite de vitregia vremurilor; aceste puteri 
îşi caută locul lor de folosinţă într’o direcţie 
sau alta, unele din ele poate râvnesc să fie fo¬ 
losite în domeniul nevoilor sociale, în alinarea 
suferinţelor care apasă pe cei umili şi mulţi. 
Dar oricare le-ar fi preocupările, oricât de 
mari, oricât de imperioase ar fi asemenea* ne¬ 
voi, este un scop către care trebue în mod per¬ 
manent călăuzite aceste avânturi şi aceste pu¬ 
teri. Este acel ideal al naţiunii noastre pe oare 

generaţia Dvs. singură, în lungul seriilor de 
generaţii care s’au perindat pe pământul ro¬ 
mânesc, a avut destinul unic de a-1 vedea în¬ 
făptuit în scurtul răstimp care s’a scurs între 
1918 şi 1940. L-a privit înfăptuit, l-a văzut 
dărâmându-se şi tot către el trebue să râv¬ 
nească, pentrucă conştiinţa îi porunceşte şi ne 
porunceşte ca prin orice mijloace să-l reclă¬ 
dim. 

De aceia, în aceste împrejurări şi chiar in 
cadrul acestor prelegeri, studenţii de isto¬ 
rie, — pentrucă lor mă adresez mai cu deose¬ 
bire, — studenţii de istorie nu trebue să uite 
rostul de căpetenie al învăţământului ce li se 
predă dela această catedră de istorie univer¬ 
sală, dar să nu părăsească nici o clipă preocupa¬ 
rea de a aşeza în cadrul istoriei universale ros- 

e< 

tul neamului nostru, rostul Românilor în isto¬ 
ria Europei, în istoria lumii; iar prin rostul 
acesta să ne definim şi misiunea. 

Tâlcul istoriei aşa cum l-a înţeles acum 
aproape un secol în nemuritorul său Cuvânt 
de deschidere la Academia Mihăileană din 
Iaşi, Mihail Kogălniceanu, atunci când rostea 
acele cuvinte ce par’că răsună mai puternic 
astăzi în conştiinţa noastră „Neavând istorie, 
oricare popor duşman ne-ar putea zice : înce¬ 
putul tău este necunoscut, numele ce porţi nu 
este al tău şi nici pământul pe care îl lo- 
cueşti... In adevăr, toate aceste cuvinte, ni s’au 
zis de către străini, începutul nostru ni s’a tăgă¬ 
duit, numele ni s’a prefăcut, pământul ni s’a 

sfâşiat, drepturile ni s’au călcat în picioare, 
numai pentrucă n’am avut conştiinţa naţiona¬ 
lităţii noastre, numai pentrucă n’am avut pe 
ce să na întemeiem şi să ne apărăm dreptă¬ 
ţile”. De aceia, întemeiat pe tradiţia acelei ve¬ 
chi universităţi ieşene, căreia până deunăzi 
am avut onoarea de a-i aparţine, întemeiat pe 
tradiţia acelui oraş care rămâne pentru fie¬ 
care din noi un loc sacru, un templu al jert¬ 
felor şi al măririlor, al zilelor de restrişte şi al 
zilelor de nădejde, oraşul Unirilor; întemeiat 
pe această tradiţie mă adresez astăzi Dvs. 
străduindu-mă să răspund chemării mari şi 
grele a unui asemenea învăţământ. Ingădui- 
ţi-mi să v’o spun, nu ca dela profesor la stu¬ 
denţi, dar ca dela un coleg ceva mai în vârstă 
la colegii ceva mai t'neri, dela care aşteaptă 
cu nădejde, cu dragoste, o firească colaborare 
pe care o doreşte rodnică, în cursul prelegeri¬ 
lor care vor urma. 

In cadrul acestor preocupări îmi propun să 
reluăm împreună studiul unei mari probleme 
legată, nu numai de fiinţa de stat dar şi de 
conştiinţa însăşi a neamului nostru, problema 
originilor şi desvoltării ideii naţionale , a ideii 
de naţionalitate. 

Ştiu, s’a spus aiurea : Statul, Statul mai pre¬ 
sus de toate, totul dela Stat, nimic în afară de 
Stat, Statul creator de drepturi şi de naţiune. 
In istoria noastră nu ştiu însă dacă putem 
adopta asemenea concluziune. Cred mai de¬ 
grabă că se dovedeşte că naţiunea a creiat 

Statul; în orice caz, Statul, în marginele ce 
i le-am cunoscut, Statul către care râvnim. 
Spre a defini însă mai bine şi mai limpede 
rosturile existenţei noastre proprii, îmi veţi 
îngădui ca, paralel, să căutăm să-i vedem 
evoluţia şi înţelesul, odată cu acela din trecu¬ 
tul nostru, la vecinii cu cari un destin milenar 
ne opune într’o luptă ce cred că e departe de 
a fi luat sfârşit: acei cari au înfiinţat şi cari 
susţin şi astăzi Statul maghiar. întâmplarea 
face că de curând s’au expus două teorii asu¬ 
pra sensului şi originilor acestei idei în isto¬ 
riografia ungurească. 

Anul trecut, îmi pare pe la sfârşitul lui 
Septembrie, rectorul universităţii din Buda¬ 
pesta, d-1 Alexandru Domanovszky, istoric cu¬ 
noscut, rostea cuvântul de deschidere al stu¬ 
diilor universitare în capitala Ungariei, tra¬ 
tând despre formarea spiritului naţional un¬ 
guresc. Această conferinţă, a fost reprodusă 
pe urmă în cunoscuta publicaţie: „Nouvelle 
Revue de Hongrie“. Dar aproape imediat după 
apariţia ci a apărut acolo un alt articol susţi¬ 
nând o altă teză, o altă teorie asupra aceluiaş 
subiect şi intitulată : „Ideia ungurească de na¬ 
ţiune", datorită unui domn Tibor Joo. îmi veţi 
îngădui să le analizez pe scurt înaintea Dvs. 

Teoria d-lui Domanovszky îmi era cunoscută, 
ce e drept, ceva mai de mult, — o întâlnisem 
acum doi ani la ultimul congres internaţional 
de istorie dela Ziirich. Acolo ea avea alt titlu: 
„Statul naţional unguresc în evul mediu". D-1 

Domanovszky pornea dela unele idei mai re¬ 
cente, ale istoricului german Meinecke şi 
susţinea că ajunge, pentru a vorbi de con¬ 
ştiinţa naţională, de o naţionalitate definită, 
voinţa die a fi a naţiunii. Cu această simplifi¬ 
care a ideii naţionale şi a elementelor ei pu¬ 
tem ajunge departe, căci iată ce ne spune : 

„Naţiunea ungurească s’a născut când Arpad 
a fost ales principe de triburile de diferite 
limbi şi de rase amestecate. Această hotărîre a 
dat Ungurilor conştiinţa comunităţii lor de as¬ 
piraţii şi de instincte 11 , dar a mai trebuit încă 
un secol, totuşi, pentru ca odată cu Sf. Ştefan să 
se nască ,.ideologia ungurească de astăzi”, în 
preajma anului 1000. Cu alte cuvinte, „reforma 
primului său rege a fost marea revoluţie spiri¬ 
tuală a poporului unguresc 11 . De atunci această 
conştiinţă naţională se manifestă continuu tot 
mai puternic, prin lupta împotriva vecinilor şi 
a păgânilor. Dar aci să dăm cuvântul d-lui Do¬ 
manovszky: „Fiecare, spune el, chiar şi cei ce 
n’au decât cunoştinţe istorice superficiale, ştiu 
că noi am apărat Europa împotriva Semilunei; 
dar cine cunoaşte sacrificiile poporului maghiar 
în acest domeniu înainte de ivirea Turcilor? 

S’a auzit poate numele Mongolilor, dar 
nimeni nu ştie ce şuvoaie de sânge a vărsat 
poporul nostru în luptă cu Pecenegii, Uzii, Cu¬ 
manii, iar după năvălirea mongolă cu Tătarii. 
Intr’adevăr, ne-ar ajunge să răsfoim bulele pon¬ 
tificale din veacul al XlII-lea şi să citim epitetul 
regilor Ungariei: athleta Christi, care este e- 

chivalentul epitetelor umaniste : clipeus, mu- 
rus, antemumle, prepugnaculum Christianita- 
tis, scutul şi zidul de apărare al Creştinătăţii. 

„A fost o sarcină grea şi ingrată pentrucă po¬ 
porul unguresc a trebuit să se achite singur de 
misiunea sa care a devenit, pentru el, o ches¬ 
tiune vitală. Din partea eelorlaltor popoare pe 
care le avea de apărat şi pe care primejdia di¬ 
rectă încetase să le ameninţe, nu putea aştepta 
nici un ajutor“. Şi această teorie se întregeşte 
cu afirmaţiunea că ideia naţională maghiară e 
deasupra legăturilor de sânge şi obârşie 1 : ,.A- 
ceastă conştiinţă a unei misiuni supranaţionale 
se arată superioară afinităţilor de rasă; indivi¬ 
zi, grupuri de popoare, chiar de rasă străină 
au avut totdeauna posibilitatea de a intra în 
marea familie a războinicilor Unguri. Străinul 
care îşi oferea sacrificiile era primit cu bună¬ 
voinţă ; astfel se opera asimilaţiunea. Astfel 
Ioan Huniadi, fiul unui refugiat valah, a deve¬ 
nit cu totul Ungur, a fost un ctitor de biserici 
ungureşti şi reprezintă o culme ungurească a 
culturii umaniste a timpului său”. 

Deci, dacă este să credem pe d-1 Domanov- 
szky, Ungurii au manifestat, cel puţin din vea¬ 
cul al XI şi XH-lea „un naţionalism activ şi 
conştient". Sunt propriile sale cuvinte. El face 
caz mai ales cum vom vedea mai departe, de 
acel epitet de ^athleta Christi“ pe care nud a- 
flă numai în perioadele târzii ale cruciatelor, 
ci în veacul al XlII-lea, în 1238, deci înainte 

de invazia tătară. Aceasta este, se pare, un 
punct capital al teoriei savantului maghiar. 

întâmplarea face ca această ideie să întâl¬ 
nească în drum altele, manifestate de istorici 
străini cărora poate întreaga construcţie şi toate 
consecinţele acestei doctrine nu le-au apărut 
din primul ceas. Am văzut astfel la Congresul 
din Zurich un profesor dela o universitate aus¬ 
triacă, pledând pentru conştiinţa naţională ma¬ 
ghiară în secolul al X-lea, pentrucă i se păruse 
în cercetările sale, că o conştiinţă naţională a 
Italiei ar fi început cam în aceeaşi vreme. Deci 
faptul că Ungaria era izolată în mijlocul altor 
popoare — supuse şi vrăjmaşe — i-ar fi dat 
devreme conştiinţa naţiunii sale. Dar iată ce 
spune în această privinţă un cercetător francez 
în recenta sa carte asupra „societăţii feudale" 
(al doilea volum a apărut anul acesta), profeso¬ 
rul dela Sorbona, d-1 Marc Bloch: „Prin reae- 
ţiune împotriva istoriografiei romantice, a fost 
o modă la unii istorici mai recenţi, de a tăgă¬ 
dui primelor secole ale Evului Mediu orice 
conştiinţă de grup, naţional sau etnic. Aceasta 
înseamnă să uităm că sub forma naivă şi bru¬ 
tală a antagonismului împotriva străinului, a 
„veneticului", asemenea sentimente nu cer un 
prea mare rafinament al spiritului. Noi ştim 
astăzi că s’au manifestat, în vremea năvălirilor 
germanice, cu mult mai mare putere decât cre¬ 
dea, de pildă, Fustei de Coulanges”. 

Desigur că în astfel de împrejurări teoria în¬ 
văţatului maghiar a întâlnit un teren favora- 

bil. încă dela Ziirich am avut ocazia, chiar în 
discuţiunile ce au urmat comunicării sale, să 
arăt unele dintre argumentele ce i s’ar putea 
opune. Dar înainte de a ajunge acolo, să ne a- 
mintim metoda pe care reprezentanţi iluştri ai 
învăţământului istoric au folosit-o în această 
facultate. Mă gândesc la cuvintele, care revin 
aproape ca o obsesiune, ale răposatului Onciul. 
Când se emitea o ideie sau o teorie avântată şi 
îndrăzneaţă, el întreba întotdeauna : „Unde 
este documentul ?“ 

Nu trebue să exagerăm această metodă, dar 
întoarcerea la document este, oricum, o nece¬ 
sitate a studiilor noastre ; cu condiţiunea, fi¬ 
reşte, să nu ne mărginim numai la apeastă pre¬ 
ocupare, să nu fie numai documentul. In cazul 
de faţă însă, este un exemplu tipic al unor îm¬ 
prejurări pe care le veţi mai întâlni şi mai 
târziu în studiile Dvs. şi care vă vor dovedi un 
lucru, anume: cu documente se poate face 
orice, dacă ştii să extragi din ele anumite 
părţi, o anumită frază, câteva cuvinte care 
conving, lăsând la o parte, fireşte, tot ceea ce 
ar fi mai puţin de natură să sprijine teza sus¬ 
ţinută. 

Aşa s’a întâmplat şi cu vestitul „Athleta 
Christi“. 

Am avut curiozitatea să citesc documentul în 
care figurează acest cuvânt, document din 
1238, prin urmare înainte de invazia Tătarilor. 
Ce este acest document ? Este o scrisoare pon¬ 
tificală, scrisă ie Papa din acea vreme, de Gri- 

gore al IX-lea, prin care îndeamnă pe regele 
Ungariei, Bela al IV-lea, să plece cu războiu 
asupra unuia din vecinii săi, ţarul Valahilor şi 
Bulgarilor Ion Asan al Il-lea. 

Ce se întâmplase ? 

Imperiul latin de Constantinopol, creaţiunea 
Cruciatei a IV-a, era ameninţat de mari pri¬ 
mejdii. Pe de o parte Grecii din Niceea, de altă 
parte Valahii şi Bulgarii îl copleşeau. Cel mai 
indicat pentru a provoca o diversiune şi a eli¬ 
bera acest post înaintat al Bisericii apusene, 
era regele Ungariei, pe care Papa l-a chemat 
în ajutor. Regele Ungariei, care din întâm¬ 
plare era înrudit cu ţarul din Târnova şi cu 
împăratul dela Niceea, nu prea manifesta însă 
entuziasm pentru a duce războiu împotriva lor 
şi atunci Papa a trebuit să caute argumente ca 
să-l îndemne, să-i prezinte toată importanţa 
acestei expediţii; a dat expediţiei împotriva 
unui suveran creştin ortodox, adversar, dar 
creştin, caracterul unei cruciate, a unei lupte 
împotriva păgânilor: „Pentru ca prin tine, 
spune el, credinţa catolică să fie răspândită, li¬ 
bertatea bisericii păstrată şi religia creştină 
apărată, în acest scop să pleci la luptă", „ve- 
lut fortis Athleta Christi“, ca un puternic at¬ 
let al lui Hristos, pentru a merita coroana 
promisă „celor cari iau armele pentru credinţă 
şi locul lor în împărăţia cerurilor". 

Dar mă întreb atunci, ce este oare naţional 
în acest titlu de „Athleta Christi“ promis de 
papă pentru o expediţie în folosul Bisericii 

dela Roma, ce este naţional în această misiune 
de cruciată — fapt eminamente, esenţialmente 
internaţional — şi care luminează cu adevărat 
misiunea apostolică, misiune nu naţională, ci 
internaţională a coroanei Sft. Ştefan şi a re¬ 
gatului unguresc ? De altfel în secolul al 
XV-lea acest titlu a mai fost hărăzit şi lui Ioan 
Corvin de Huniadi. Chiar dacă adoptăm teoria 
d-lui Domanovszky că Ioan Corvin, care era de 
origine valah, a ajuns reprezentantul strălucit 
al naţiunii maghiare, mai este Ştefan cel Mare 
care şi el a fost Athleta Christi, tot că¬ 
tre sfârşitul veacului al XV-lea şi, dacă nu ne 
înşeală memoria, Ştefan cel Mare era totuşi 
stăpânul ortodox al unei ţări româneşti. Şi ast¬ 
fel, dacă o comparăm cu documentele pe care 
se sprijină, teoria d-lui Domanovszky apare 
deosebit de şubredă. Am mai putea adăoga ş.' 
alte exemple, vom avea prilejul să le adâncim 
mai mult în cursul prelegerilor viitoare. De 
pildă la un moment dat, vorbind de regele 
Vladislav al IV-lea care s’a înconjurat de fel 
de fel de elemente păgâne, de Tătari, de Mu¬ 
sulmani, domnul Domanovszky ne spune, că 
s’a produs atunci o reacţiune atât de vie a na¬ 
ţiunii ungureşti împotriva acestor streini în¬ 
cât această perioadă se poate defini „a doua pe¬ 
rioadă a Sfinţilor maghiari". Dacă cercetăm 
însă şi aci mai de aproape baza documentării, 
ce vom vedea ? Vom vedea că papa, care în¬ 
demna împotriva acestui rege necredincios pe 
vecinii şi pe supuşii săi, pe împăratul Roma- 

nilor, pe regele Boemiei, pe nobilii poloni, pe 
nobilimea slavonă, înţelegea să apere patrimo¬ 
niul comun al creştinităţii încredinţat Scau¬ 
nului Sfântului Petru, deci aceeaşi misiune 
internaţională de cruciată la marginile creşti¬ 
nătăţii. INLmic specific, nimic naţional. 

Domnul Domanovszky a simţit valoarea a- 
cestor argumente, pentrucă în însăşi cuvânta¬ 
rea pe care o aminteam, protestează împotriva 
lor. „Duşmanii noştri au încercat adesea să 
scadă meritele şi jertfele ungureşti din acea 
vreme, pretinzând că nici un scop naţional n’a 
călăuzit în luptele lor pe strămoşii noştri, că 
Ungaria naţională s’a născut deabia în sec. al 
XlX-lea, că singurul nostru merit e de a fi 
realizat ce ne propunea Biserica : aspiraţiunea 
universală a creştinismului 11 . Este important 
să citez şi cuvintele prin care se caută o înte¬ 
meiere a principiilor Coroanei Sfântului Şte¬ 
fan, aşa zisele învăţături ale regelui către fiul 
său, a căror autenticitate nu este nici azi do¬ 
vedită, dar cari, în orice caz, corespund men¬ 
talităţii timpului : Regnum unius linguae fra¬ 
gile et imbecille est, domnia unei singure limbi 
este gingaşă şi slabă. In aceste învăţături gă¬ 
sim deci aceleaşi caracteristici. Căci ce poate 
fi de un caracter mai neunitar, într’un stat 
naţional, decât afirmarea acestei necesităţi a 
unei stăpâniri poliglote ? 

Se pare însă că istoricii unguri înşişi s’au 
convins destul de repede de greutatea de a 
susţine asemenea argumentări şi asemenea 

idei. Atunci a apărut cealaltă teorie, întrupată 
în articolul pe care-1 menţionam adineaori 
„ideia ungurească de naţiune". Aci se caută 
să se aşeze împrejurările pe alte baze şi anume 
autorul ei se ridică împotriva ideii naţionale 
aşa cum o înţelegem astăzi. Reluând teoria 
unui predecesor al său, Franz Kaszonyi, auto¬ 
rul unei cărţi asupra rudeniei de rasă a po¬ 
poarelor dunărene, el susţine Ia rândul său că 
ideia naţională sprijinită pe obârşie şi limbă 
nu este o binefacere, ci mai degrabă un bles¬ 
tem al popoarelor dunărene. Se caută a se face 
din capul locului o deosebire adâncă între dss- 
voltarea ideilor de naţiune şi de stat la cele¬ 
lalte popoare şi la Unguri. ,,La Germani, la 
Slavi, la celelalte rase înrudite, naţiunile au 
ieşit din triburi ; la baza colectivităţii e deci 
originea descendenţii comune, rudenia ; şi cu 
aceasta în chip firesc, limba şi obiceiurile. 
Este acolo o noţiune opusă aceleia a imperiu¬ 
lui, care a ieşit din nevoia comună a popoarelor 
diverse de a sta la umbra unui stat care să ie 
apere. Naţiunea ungurească aparţine, prin ori¬ 
ginea ei, unei sfere de civilizaţie cu totul de¬ 
osebită ; ea aparţine popoarelor nomade ale 
Eurasiei. Acolo nu mai este tribul statornic 
care este germenul vieţii naţionale ; este im¬ 
periul, care îşi întinde stăpânirea peste spaţii 
infinite. Din timp în timp cete de călăreţi au 
aşezat un imperiu peste această mare ome¬ 
nească, cu valurile sale mişcătoare. Această 
diversitate era pentru ei un mare subiect de 

mândrie. Ei ştiau, ceeace de altfel e foarte fi¬ 
resc, că un imperiu nu ar putea fi naţional, 
mai ales în sensul naţionalismului modern şi 
încă mai puţin să aibă un fundament etnic 11 . 
Despre acest imperiu autorul ne dă un tablou 
aproape idilic. „Această stăpânire nomadă era 
tolerantă şi uşoară, am putea spune: liberală, 
raţională şi luminată 11 . Cucerirea, ce e drept, 
e totdeauna o cucerire 11 (ceeace e un elegant 
eufemism), dar odată cucerirea terminată, tot 
ceeace cerea stăpânirea era îndeplinirea pres- 
taţiunilor, de care avea nevoie existenţa ma¬ 
terială a imperiului. Iar conducătorii înşişi 
primeau în rândurile lor pe oricine voia să se 
asocieze. Această colectivitate nu este înteme¬ 
iată pe legături de sânge şi nu este nici etnică, 
dar cuprinde grupări omeneşti foarte deose¬ 
bite. 

Acest din urmă e al doilea punct, care tre¬ 
buie subliniat: păstrarea liberă a obârşiei, căci 
spiritul comunităţii imperiului nomad are 
drept caracteristică „toleranţa”. Naţiunea un¬ 
gurească, ne spune el, este ansamblul membri¬ 
lor Sfintei Coroane. Aceşti membri sunt aris¬ 
tocraţi, nobili; Sfânta Coroană este mai mult 
decât un simbol, este 1 esenţa însăşi a naţiunii. 

Avem deci un stat naţional, supranaţional, 
în care distingem două categorii: privilegiaţii, 
care formează naţiunea, şi bădăranii, oamenii 
de rând cari nu sunt membri ai naţiunii, dar 
cari trăesc o viaţă etnică autonomă. Ideia ungu¬ 
rească de naţiune se sprijină numai pe lealis- 

mul faţă de coroana Sfântului Ştefan ; nu este 
sângele care te face membru al naţiunii ungu¬ 
reşti. Dar statele cele mai perfecte nu pot 
dăinui veşnic, şi acest ideal atât de frumos, 
s’a prăbuşit şi el. La popoarele vecine s’a deş¬ 
teptat funesta idee de a întemeia naţionalita¬ 
tea pe limbă şi obârşie şi de acest gând funest 
au fost cuprinşi chiar unii reprezintanţi ai 
naţiunii maghiare. Şi atunci misiunea popo¬ 
rului unguresc de astăzi, e tocmai contrară ; 
trebuie să asculte învăţămintele unui mileniu, 
învăţămintele primului său rege, să se în¬ 
toarcă la această doctrină care a fost apărată 
cu disperare. „Desigur, adaugă autorul, „în¬ 
deplinirea acestei misiuni nu e o sarcină uşoa¬ 
ră ; dimpotrivă, cere sacrificii. Cât ar fi de 
simplu şi de comod de a ne mulţumi să fim un 
popor modest. De câte probleme, de câte griji, 
de câte temeri nu am fi scutiţi; şi de câţi duş¬ 
mani". 

Dar Ungurii simt obişnuiţi să se sacrifice ; 
ei nu fac altceva de o mie de ani încoace ! 
Deci, să accepte misiunea lor, — care e aceea 
de a supune pe toate celelalte popoare ale re¬ 
giunii dunărene. Nu este, cum s’ar putea crede, 
beţia unei glorii trecute, ambiţia anarhică a 
unui popor mic şi voinţa de a părea mari se¬ 
niori ; nu este, nici mai mult nici mai puţin, 
decât acceptarea unei misiuni dumnezeeşti. 

Iată-ne, desigur , în orice caz foarte departe 
de concepţia statului naţional în evul mediu, 
şi de teoria d-lui Domanovszky. Am putea ase- 

mui orizontul acestei doctrine, înţelesul aces¬ 
tei concepţii cu ideologia şi concepţia contem¬ 
porană şi ar fi aci de amintit judecata dela 
sfârşitul veacului al XVIII-lea, aşa de aspră şi 
de cuprinzătoare a lui Herder care, vorbind 
de limbile naţionale şi de destinul lor, a spus 
încă de atunci: „Singurul popor de această 
origină fino-ugrică, care a pătruns în rându¬ 
rile cuceritorilor sunt Ungurii sau Maghiarii. 
Ei constituiesc acum printre 1 Slavi, Valahi şi 
alte popoare, cea mai mică parte a locuitori¬ 
lor ţării şi peste câteva secole poate deabia se 
vor mai găsi urme de limba lor“. Această ju¬ 
decată a provocat o reacţiune asupra căreia nu 
stăruiesc astăzi, a provocat în special la re¬ 
prezentanţii ideologiilor înaintate liberale din 
veacul al XIX-lea la Unguri, sforţări cari au 
mers foarte departe pentru a realiza un acord 
cu celelalte popoare din jurul lor. Dar rezulta¬ 
tul acestor sforţări l-am găsit definit în cuvin¬ 
tele pe care le rostea în convorbirile sale cu 
Cavour, în 1859, un trimis al guvernului Mol¬ 
do-Valah care se numea Dimitrie Brătianu, cu¬ 
vinte în care se rezumă întreaga sa credinţă : 
„Nu cred — spunea el primului ministru ai 
Piemontului, care îl îndemna la alianţă între 
Principatele Unite şi răsculaţii Unguri, — nu 
cred în liberalismul Ungurilor. Nu este decât 
o mască pentru a înşela pe împărat. Ştiu că 
sunt mai exclusivişti Ca niciodată. Dar chiar 
de ar fi altfel, nu ne-am putea niciodată înţe¬ 
lege cu Ungurii în privinţa Transilvaniei". 

Dar această neîncredere rezultă ea însăşi 
din experienţa unor vremuri mai vechi. 

înainte de deşteptarea naţională din veacul 
al XlX-lea, să căutăm să pătrundem în aceste 
vremuri, să vedem cum se manifesta atunci 
această stăpânire „tolerantă, raţională şi lu¬ 
mina tă“, faţă de popoarele alogene cu care 
trăia împreună şi anume nu ne vom duce mai 
departe decât în veacul al XVII-lea. In veacul 
al XVII-lea, două exemple ne lămuresc. Este 
scrisoarea lui Vasile Lupu care, în 1643, scri¬ 
ind regelui Poloniei despre duşmănia în care 
se afla cu vecinul său din Transilvania, prin¬ 
cipele Rakoczi, pomeneşte de poporul româ¬ 
nesc din Ardeal, care e profund nemulţumit, 
pe care îl poate răscula şi astfel ar paraliza 
forţele adverse. „Promiţându-le libertatea, îi 
voiu ridica împotriva Ungurilor'*. 

Avem, câţiva ani mai târziu, acel document 
atât de interesant, relaţiunea călătoriei ger¬ 
manului Conrad Jacob Hildebrand dela 1656, 
care, însoţind o misiune suedeză în ţările 
noastre, a cutreerat în special Ardealul şi 
Muntenia. 

In Ardeal el a găsit poporul românesc, „des¬ 
cendenţii acelor vestiţi ostaşi dela graniţă ai 
Romanilor” pe care îi consideră populaţia 
cea mai veche şi mai numeroasă a provinciei. 
Insă, totdeodată adaugă, că ei nu fac parte lin 
stările privilegiate şi suferă un tratament foar¬ 
te aspru, aşa de aspru, încât au ajuns să con¬ 
sidere spânzurătoarea ca o favoare, în locul 

tragerilor în ţeapă, — care era pedeapsa obiş¬ 
nuită pentru orice greşală săvârşită de ei îm¬ 
potriva stăpânire!. 

Oare această groaznică privelişte a Români¬ 
lor traşi în ţeapă la intrarea tuturor satelor pe 
care le-a parcurs în această ţară, se potriveşte 
cu regimul tolerant, raţional şi luminat pe care 
ni se spunea că se sprijină Sfânta Coroană ? Si 
atunci se explică două împrejurări fundamen¬ 
tale: se explică cum au isbucnit în Ungaria 
înainte de Mohaci, răscoalele ţărăneşti, răscoala 
ţărănimii care era frământată de aceste sufe¬ 
rinţe încă dela sfârşitul secolului al XV-lea şi 
începutul secolului al XVI-lea ; şi se mai ex¬ 
plică cum această stăpânire, care nu era încă 
milenară, dar avea totuşi cinci secole, s’a pră¬ 
buşit într’o singură bătălie, aceea în care regele 
Ungariei a pierit în mlaştinile dela Mohaci. 
Aşa vă veţi lămuri mai bine şi pentru ce regi¬ 
mul dualist care s’a întemeiat într’a doua ju¬ 
mătate a secolului trecut, când s’a împărţit mo¬ 
narhia între Austria şi Ungaria, pentru ce 
acest sistem n’a dăinuit mai mult decât o ju¬ 
mătate de secol, acela care desparte 1867 de 
catastrofa din 1918. 

De altfel, n’am găsit o definiţie mai potrivită 
şi mai cuprinzătoare a acelei teorii decât în 
titlul unei cărţi maghiare recente, cartea lui 
Tibor Kardos: A virtuâlis Magyaroszăg Un 
garia Imaginară. Vorbind de tradiţia Craiului 
Matiaş şi de legendele care o înconjurau, el 
mărturiseşte că această imagine a Ungariei era 

frumoasă ca un vis, că regatul imaginar era de 
neînvins. Această vedenie înşelătoare îi urmă¬ 
reşte pe istoricii maghiari din ultima, vreme şi a 
urmărit şi pe predecesorii lor, E, poate, rămă¬ 
şiţa unei aspiraţii atavice: după cum strămoşii 
lor îndepărtaţi rătăceau prin stepe după mira- 
gii înşelătoare care apăreau în zare, tot astfel 
şi ei urmăresc această vedenie, care apare şi se 
risipeşte parcă la fiecare Tăspântie mai însem¬ 
nată a veacului nostru : Ungaria Imaginară. 

Să căutăm acum să ne înfăţişăm originile 
şi desvdltarea ideii naţionale la poporul româ¬ 
nesc. Vom vedea că, departe de a fi obiectul 
unor teorii abstracte, care să se sprijine atât 
de puţin pe realităţi, ea s’a desvoltat ca o fi¬ 
inţă organică, prin evoluţia şi creşterea, ei nor¬ 
mală, firească. 

Intr’adevăr, după cum ştiţi, apare întâi con¬ 
ştiinţa limbii. „In sfânta biserică e mai bine 
a grăi cinci cuvinte cu înţeles decât zece mii 
în limbă străină". Aceasta e lozinca prin care 
tipăriturile lui Coresi s’au răspândit în toate ţi¬ 
nuturile unde se vorbeşte limba românească, 
adică după cum ni se spune: „să fie popilor ru- 
mâneşti să înţeleagă". Aceeaşi conştiinţă de lim¬ 
bă o arată şi Mitropolitul Moldovei Varlaam 
tipărindu-şi Cazania la 1643, anul în care Vasile 
Lupu îndeamnă la răscoală pe Românii Ar¬ 
deleni. Apare pe urmă conştiinţa originei. Un¬ 
gurii pot să spună că am împrumutat-o dela 
umaniştii Renaşterii, la care s’a manifestat 

mai de mult cu înţelesul că ne tragem ba dela 
Traian, ba dela Flacus, strămoşul mitic al Vlar 
hilor, dar ea apare ca o realitate permanentă 
pentru toţi străinii cârd au venit din vremu¬ 
rile cele mai vechi în contact cu o ramură sau 
alta a poporului român, din secolul al XH-lea, 
când Papa Inocentiu al III-lea vorbeşte de 
această conştiinţă a originei romane care avea 
la bază limba şi până la Grigore Ureche, de la 
care ştim că „dela Râm ne tragem şi cu a lor 
cuvinte ni-i amestecat graiul“ şi care dă acele 
exemple pe care astăzi le cunoaştem cu toţii: 
pâine dela panem, găină dela galina, ş. a. m. d. 
De aci trecem la afirmări mai concrete în scri¬ 
erea lui Miron Costin, De neamul Moldove¬ 
nilor, în care se rezumă aceeaşi ideie: „Iar 
acest Traian împărat au venit pe aice şi au 
înconjurat această parte de loc... şi el au des¬ 
călecat neamul seminţiei, limba, care trăeşte 
până acum în Moldova şi în Ţara Românească 
şi norodul cât este în Ardeal, cu acest nume 
român." O aflăm mai departe, în Muntenia, la 
Constantin Cantacuzino care spune că „Ro- 
mâinii din Ardeal, Moldovenii şi Ţara aceasta, 
tot un neam sunt, tot o limbă fiind”. Din vea¬ 
cul al XVII-lea, conştiinţa originii s’a înte¬ 
meiat la noi pe ideia de unitate a graiului, 
atât de izbitoare în toate ţinuturile locuite de 
Români. 

Pe lângă conştiinţa limbii, pe lângă con¬ 
ştiinţa obârşiei, avem deci conştiinţa unităţii; 
a unităţii politice care, cel puţin instinctiv, 

apare în vremea mai veche atunci când Mihai 
Vodă scrie că Ţara Românească şi Ardealul 
sunt cetăţi înaintate ale creştinătăţii sau 
când boerii munteni, pribegi în Moldova afir¬ 
mă că ei se vor în comunitate şi unire cu Mol¬ 
dova „pentrucă toţi suntem de o limbă şi de 
o lege“. Această conştiinţă care se desvoltă la 
scriitorii ardeleni ai secolului următor, sub în¬ 
râurirea unirii bisericeşti, o găsim sintetizată 
tot în acel cuvânt de deschidere al lui Mihail 
Kogălniceanu, cârd spunea acum. un secol: 
„Departe de a fi părtinitorul unui simţământ 
de ură către celelalte părţi ale neamului meu, 
eu privesc ca patria mda toată acea întindere 
de loc unde se vorbeşte româneşte şi ca istorie 
naţională, istoria Moldovei întregi, înainte de 
sfâşierea ei, a Valahiei şi a fraţilor din Tran¬ 
silvania". 

Astfel, precum vedeţi, două concepţii stau 
astăzi faţă în faţă. Aceea a Ungurilor, înteme¬ 
iată pe tradiţiile Sfintei Coroane, pe doctrina 
susţinută de ordinele privilegiate ale acestei 
coroane, pe închipuirea, în definitiv care n’a 
existat decât în imaginaţia celor care vor în 
veacul nostru restaurarea evului mediu, restau¬ 
rarea unor stări privilegiate înconjurate de 
supunerea devotată a unor iobagi mulţumiţi : 
lucru care, o ştim prea bine, n’a existat decât 
în Ungaria imaginară. 

Ideia cealaltă, de naţionalitate, a neamului 
nostru, este sprijinită pe desvoltarea firească, 
pe creşterea treptată a conştiinţei sale de limbă, 

de obârşie, de unitate. Această conştiinţă, o sim¬ 
ţim cu toţii astăzi când pământul Ardealului 
e sfâşiat. Poate niciodată n’am citit cu mai mult 
-înţeles cuvintele acelui modest istoric bănă¬ 
ţean dela începutul secolului nostru care a 
şcris o voluminoasă istorie a lui Mihaa Vodă 
şi în care am găsit pagini care se ridică dea¬ 
supra celorlalte şi care merită să fie amintite. 
Iată ce spune istoricul Sârbu, când aminteşte 
de stăpânirea lui Mihai Viteazul în Ardeal: 
„Transilvania, Transilvania, ţara munţilor pă¬ 
duroşi, ţara de peste păduri,- ţara de peste 
munţi, ţara plină de atâtea daruri dumneze¬ 
ieşti... Două puteri de stat se frământă în fi¬ 
inţa lor de grija ta : una de durere, alta de 
ciudă şi de necaz ; una de nădejde, alta care te 
ţine în ghiare, îngrozită de frica viitorului tău. 
Chinuitorii tăi, Transilvanie tristă, necinsteau 
acum 307 ani numele împăratului dela Viena...“ 

S’a spus, acum în urmă, că hotărîrea care 
împarte Ardealul, este ur\ compromis între 
dreptul istoric al Ungurilor şi revendicările 
etnice ale Românilor. Poate, da, e“ste un com¬ 
promis, dar nu în acest înţeles. Este un com¬ 
promis între Ungaria' imaginară şi realitatea 
românească ; este compromisul între ficţiune şi 
adevăr. Dar noi ştim din experienţa istorică 
şi o ştim şi din pulsul adânc al sentimentelor 
şi nădejdilor noastre că asemenea compromi¬ 
suri n’au dăinuit şi nici nu vor dăinui. 

De aceea îngăduiţi-mi să cred că nu pot găsi 
un cuvânt mai potrivit de încheere la această 

prelegere inaugurală decât acela pe care îl 
rostea un factor de mare 1 răspundere, sunt 
acum aproape 21 de ani, după războiul de în¬ 
tregire, în primul parlament al României Mari: 
„Cea mai bună definiţiune, spunea atunci Ion 
I. C. Brătianu, a ceeace însemnează o naţiune 
este aceea a conştiinţei morale. O naţiune este 
o conştiinţă naţională ; cât valorează una, atât 
însemnează cealaltă. Conştiinţa a ceeace eşti 
şi hotărîrea fermă de a fi este puterea cea 
dintâi a unui popor. 

Consiliul suprem, cu hotărîrile sale, este o 
instituţie vremelnică. Peste el, pe deasupra 
lor, stă interesul superior şi permanent al po¬ 
poarelor civilizate, care vrea în aceste ţinuturi 
ale lumii să se aşeze şi să se desvolte un Stat 
puternic, puternic prin constituirea sa internă, 
puternic mai presus de toate prin conştiinţa 
care o are despre înalta lui misiune... 

In lupta de azi între cele două concepţiuni, 
ale Consiliului suprem şi a noastră, noi avem 
pentru noi ideia cea mare, avem astfel pentru 
noi siguranţa triumfului în viitor.. 

Sunteţi, domnilor toţi, reprezentanţii unui 
popor care este mândru şi poate să fie mândru 
de trecutul său... 

Fiţi cât de modeşti pentru persoana Dvs., 
nu fiţi modeşti pentru poporul pe care îl re- 
prezintaţi. 

Aveţi conştiinţa că, cu numărul lui şi cu si¬ 
tuaţia în care a fost pus, nu e popor care să fi 
putut să îndeplinească un rol mai nobil, un 

rol mai rodnic decât l-a îndeplinit neamul 
nostru... 

Daţi-vă seama cu toţii că trăim zilele învierii 
şi să zicem cu toţii împreună: Sus inimile!". 

* 

* » 

Lecţia de dleschidere a acestui curs, care a 
a avut loc acum două săptămâni a făcut obiec¬ 
tul unor oarecari comentarii în presă. Aceste 
comentarii m'au bucurat, deoarece am avut 
posibilitatea să iau cunoştinţă de un ecou pe 
.care prelegerea l-a avut în presa maghiară. 

Eu n’am intenţia să transform acestă ca¬ 
tedră într’o tribună de polemică, dar cum ar¬ 
ticolul în chestiune este în directă legătură cu 
preocupările noastre, să-mi daţi voe să vi-1 co¬ 
munic ■ şi dv. Pe de altă parte aceasta cores¬ 
punde şi intenţiei pe care v’am făcut-o cunos¬ 
cută la deschiderea cursului, de a consacra pri¬ 
mele lecţii problemelor care privesc în mod 
special ideia naţională în Ungaria, raporturile 
între ideia naţională în Ungaria şi cea din Ro¬ 
mânia, urmând ca apoi să trecem la expune¬ 
rea ei pe un plan general, adică originea ideii 
naţionale în Europa. 

Vă dau imediat lectura pasagiilor mai carac¬ 
teristice ale articolului publicat în Uj Magyar- 
sâg, a cărui traducere aparţine Direcţiei Pre¬ 
sei, deoarece limba maghiară nu-mi e(ste în¬ 
deajuns de familiară pentru a putea-o citi în 
original. Iată ce spune articolul despre care e 
vorba: „Nu mai este nicio supărare, locul gol 

al d-lui Iorga şi-a găsit stăpânul, care, în cali¬ 
tate de 'succesor al profesorului, poate să 
furnizeze şi în viitor opiniei publice române 
teorii departe de adevăr şi fapte care, pe sem¬ 
ne, sunt necesare dincolo de Carpaţi, pentru a 
menţine trează o conştiinţă naţională 1 '. 

Urmează apoi oarecairi considelraţii asupra 
ascendenţilor mei, după care continuă : 

„Gheorghe Brătianu şi-a început cursurile de 
ştiinţă istorică şi chiar dela prima prelegere 
şi-a luat sarcina — care de loc nu ne onorează 
— de a se ocupa de noi. A făcut aceasta astfel, 
că, sub masca ştiinţei istorice, a atacat violent 
hotărîrda dela Viena. Tatăl (Ionel Brătianu) se 
mai mulţumea să cerce a dovedi că tratatul 
de pace dela Trianon este doar un compromis 
în dauna României, întrucât frontiera naţională 
de drept a acestei ţări ar fi Tisa ; fiul său 
însă, iată că merge mult mai departe şi în¬ 
cearcă să convingă lumea că, de fapt, noi 
nici nu avem dreptul la un loc sub soare, 
că doar Ungaria nu este un Stat naţional ; 
în schimb România, în domeniul idealului 
naţional, prezintă o desvoltare organică, 
întrucât pe teritoriul său „deja în secolul 
al 16-lea, s’a manifestat conştiinţa comuni¬ 
tăţii de limbă, iar în secolul următor şd con¬ 
ştiinţa originei latine". Iată ceva deosebit 
de frumos, — mai frumos decât aceasta 
este doar afirmaţiunea că „ideia unităţii po¬ 
litice a Românilor s’a manifestat pentru pri¬ 
ma oară prin acţiunea lui Mihai Vodă Vitea. 

39 


www.dacoromanica.ro 


zul”... „Aşa şi este, — dacă politica româ¬ 
nă o concepem ca ceva în care bănui duce 
rolul hotărîtor, fie sub forma facturii prezen¬ 
tate străinătăţii, fie a bacşişului, fie a soldei. 
Aceste amănunţite „acţiuni” ale lui Mihai 
Vodă Viteazul, la care se referă cu atâta 
mândrie Brătianu, precum se ştie s’au petre¬ 
cut în solda Habsburgilor. Putem să-i servim 
şi preţul — ca o complectare a prelegerii 
ţinute... ca comandant mercenar şi în schim¬ 
bul acestor sume considerabile, şi-a şi înde¬ 
plinit misiunea : şi-a asmuţit hoardele asupra 
Ardealului”. 

La acestea se adaogă şi alte consideraţii de 
altă natură, mai speciale : se face aluzie la răs¬ 
coalele ţărăneşti dela 1907, care nu mai intră 
în cadrul acestor preocupări. 

Această întâmpinare a ziarului din Buda. 
pesta, mărturisesc că am văzut-o cu satis¬ 
facţie, întrucât îmi permite să lămuresc la 
rândul meu unele probleme. 

întâi greşeşte onoratul meu comentator 
când mă consideră drept succesor la catedră 
al lui Nicolae Iorga. Eu am fost încadrat pe 
lângă catedra de istorie universală, pe care 
o deţinea profesorul Iorga. Au fost împreju¬ 
rări independente de voinţa rriea care au fă¬ 
cut să rămân singur la cursul de istorie uni¬ 
versală. 

Pe de altă parte însă în ce priveşte me¬ 
toda istorică pe care a folosit-o prof. Iorga 
şi pe care aş folosi-o eu, cred că trebue să 

aşteptăm alt judecător decât pe autorul arti¬ 
colului din Uj Magyarsâg. Dacă însă, după 
cum mi se pare, aluzia în ce priveşte pe prof. 
Iorga şi opera ce am de îndeplinit aici s’a 
făcut la acţiunea pentru deşteptarea şi men¬ 
ţinerea conştiinţei naţionale pe care prof. 
Iorga a avut-o altădată, înainte de 1916 şi în 
timpul războiului de întregire, atunci declar că 
primesc această comparaţie cu satisfacţie şi 
chiar cu mândrie. 

Să trecem însă la argumentele pe care le 
aduc preopinenţii noştri maghiari. Este vorba 
anume de Mihai Viteazul ca mercenar, ca sti¬ 
pendiat al Habsburgilor în luptele sale din 
Ardeal. Eu aşi desfide pe oricine ca în epoca 
în care a luptat Mihai Viteazul, epocă în care 
toate armatele din întreaga Europă erau com¬ 
puse din mercenari, să găsească pe un suve¬ 
ran care să fi luptat independent de aseme¬ 
nea consideraţii. Totdeauna acţiunea politică 
era o combinaţie de puteri militare şi finan¬ 
ciare : unul aducea ostaşi, altul aducea bani. 
Cât priveşte compunerea armatelor, din acea 
vreme datează în limba franceză unii ter¬ 
meni : „reître” sau „lansquenet” (Reite-, 
Landsknecht) a căror origină destul de evi¬ 
dentă vă arată de unde sd recrutau armatele 
care luptau în timpul războaelor religioase 
din Franţa. 

Dacă Mihai Viteazul avea în armată nu 
numai elemente naţionale, dar şi elemente 
mercenare, aceasta era o lege generală a tim- 

pului. Cât priveşte chestiunea stipendiilor 
primite dela Curtea din Viena, în această 
situaţie s’au aflat, înainte şi după Mihai 
Viteazul, mulţi suverani, cu mai mult răsunet 
în Europa. 

Foarte mulţi suverani erau astfel susţinuţi 
financiarmente de puterea britanică. îmi aduc 
aminte că am citit de curând, undeva, acest 
dialog între regele Frederic al IHea al Pru¬ 
siei şi ambasadorul Angliei. 

Ambasadorul Angliei comunica regelui că 
armatele engleze au suferit oarecari eşecuri, 
— era pe vremea războiului de şapte ani — 
„însă cu ajutorul lui Dumnezeu vom repara 
repede aceste neajunsuri". 

„Nu ştiam — îi răspunse regele, care avea 
obiceiul de a fi ironic — că Dumnezeu este 
printre aliaţii Dvs.’’ — la 1 care ambasadorul îi 
răspunse: „In orice caz ne costă mai puţin 
decât alţii”. Aluzia, precum vedeţi, era destul 
de evidentă la metoda de susţinere pe care An¬ 
glia o dădea în această vreme unui Stat, nu 
mai puţin important decât Prusia. Adaug, 
pentru complectarea dialogului, replica rege¬ 
lui : „In orice caz, răspunse dânsul, el vă ser¬ 
veşte cam în măsura costului". 

Precum vedeţi, situaţia lui Mihai Viteazul 
pe care preopinentul nostru maghiar îl con¬ 
sideră stipendiat, nu este decât aceea a multor 
suverani şi încă cu amploare politică euro¬ 
peană mai mare decât aceea a lui Mihai Vi¬ 
teazul, la începutul veacului al XVTI-lea. 

In ce priveşte chestiunea conştiinţei uni¬ 
tăţii naţionale, am avut prilejul de a examina 
această problemă în conferinţa dela 1 
Noembrie. In orice caz cred că v’am dovedit 
la tirfip că dacă este greu de vorbit pe vre¬ 
mea lui Mihai Viteazul de o conştiinţă în¬ 
treagă a unităţii naţionale, nu se poate totuşi 
tăgădui instinctul ei. 

Nu insist asupra argumentului cu întâile 
tipărituri româneşti din Ardeal, răspândite 
sub înaltul protectorat al principilor ma¬ 
ghiari. In această vreme (1564), prima tipări¬ 
tură -românească dela Braşov, datorită diaco¬ 
nului Coresi, este mai mult opera judelui 
Braşovului Hanăş Begner, iar dacă oficiali¬ 
tatea principilor maghiari din acel timp a 
avut vreun rol de răspândire, aceasta nu se 
datora decât grijei pentru confesiunea calvină 
ai cărei protectori se considerau şi pe care că¬ 
utau s’o răspândească nu numai la maghiari 
dar şi la celelalte popoare. 

Dc-altfel în prefaţa primei tipărituri a lui 
Coresi, simt pomeniţi domnitorii Ţării Ro¬ 
mâneşti şi ai Moldovei!. 

Vorbind despre despotismul fanariot, co¬ 
mentatorul prelegerii noastre trece cu oare- 
care uşurinţă asupra întregii perioade de re¬ 
naştere naţională din timpul lui Matei Ba- 
sarab şi Vasile Lupu, a cronicarilor noştri, 
care au precedat cu un secol şi mai bine aşa 
zisa stăpânire fanariotă. V’am amintit aceste 
argumente, nu pentrucă am intenţia să pole- 

mizez cu autorul articolului din Uj Magyar- 
sâg, ci pentru ca să vă arăt încă odată cum 
înţeleg să discute vecinii noştri problemele 
istorice. Eu voiu trage de aci un singur în¬ 
văţământ : dacă se zice că lauda duşmanului 
ne indică o greşală, s’ar putea inversa: că in¬ 
sulta ne confirmă dreptatea ,şi de aceea am 
intenţia să continui 1 )... 


1. 25 Noembrie 1940. 

MISIUNEA ISTORICĂ A UNGARIEI 

In luna Aprilie a acestui an l ) ar fi trebuit 
să aibă loc anumite comemorări, împlinindu- 
se şapte secole dela unul din evenimentele 
importante! diin istoria politică şi militară a 
regatului vecin. Nu am avut însă impresia că 
atenţia Ungurilor, atât de vie în ceeace pri¬ 
veşte alte etape ale trecutului lor milenar, să 
se fi oprit mai îndelung asupra acestui episod 
foarte însemnat. Sunt şapte secole de când, 
la 11 Aprilie 1241, regatul vecin a suferit una 
din cele mai mari catastrofe ale istoriei sale, 
în faţa marei invazii tătăreşti, de când arma¬ 
tele tătăreşti au pătruns în Europa centrală 
şi oştile Ungariei, cum ne spun isvoarele vre¬ 
mii, s’au împrăştiat ca „frunzele de toamnă". 
Câteva luni mai târziu, călăreţii' acestei ar¬ 
mate formidabile, — cea mai puternică orga¬ 
nizaţie militară a vremii, cu cei mai mari 
strategi — urmăreau pe regele ungur Bela al 
IV-lea până pe coasta Dalmaţiei, iar el nu 
găsea adăpost decât în insule ; a fost un acci¬ 
dent al istoriei că această catastrofă nu şi-a 

1) 8 Mai 1941. 

avut toate urmările. Numai moartea nepre¬ 
văzută a marelui han, întâmplată undeva în 
depărtările Asiei, a oprit marşul năvălirii şi 
a întors drumul năvălitorilor; astfel a rămas 
în fiinţă regatul coroanei Sf. Ştefan şi a pu¬ 
tut să-şi continue existenţa. Catastrofă care 
nu se poate asemui decât cu aceea care, — cu 
consecinţe mult mai grave — s'a întâmplat 
trei secole mai târziu pe câmpia dela Mo- 
haci. înfrângerea în care un alt rege al Unga¬ 
riei a căzut împreună cu o mare parte a nobi- 
limei, iar Ungaria pentru o lungă perioadă de 
vreme a fost supusă stăpânirei turceşti. Iată 
fapte a căror evocare nu se potriveşte tocmai 
bine cu această misiune istorică de apărare a 
lumii creştine, pe care o revendică vecinii no¬ 
ştri şi a cărei mândrie constitue unul din te¬ 
meiurile principale ale existenţei lor politice ; 
cu atât mai mult cu cât ei fac din această mi¬ 
siune un monopol. 

Nu aşa de mult unul dintre principalii sus¬ 
ţinători ai acestei idei, profesorul Domanow- 
szki scria : „Oricine la apus de ţara noastră — 
ştie că noi am apărat Europa împotriva se- 
milunei. Dar cine cunoaşte jertfele poporului 
unguresc în această privinţă, înainte de ivirea 
Turcilor ?... A fost o sarcină grea şi ingrată, 
căci poporul unguresc a trebuit să îndepli¬ 
nească singur misiunea sa, care devenise pen¬ 
tru el o chestiune vitală; din partea altor po¬ 
poare pe care le apărase şi pe* care nu le mai 

ameninţa direct primejdia, el nu mai putea 
aştepta nici un ajutor...” 

Revendicare exclusivă, care, o ştim prea bine 
din propriul nostru trecut, corespunde atât 
de puţin cu realitatea faptelor. A trebuit să 
vină obiectivitatea istorică a învăţaţilor Apu¬ 
sului pentru a restabili şi în această privinţă 
adevărul. Sunt, acum câţiva ani, am cetit a- 
ceastă părere a unui istoric francez care a 
judecat cu mai multă claritate problema: 
„Ne ocupăm prea mult de luptele sterile ale 
Franţei şi ale Angliei în secolul al XlV-lea 
şi al XV-lea. Ceeace importă istoriei euro¬ 
pene e împotrivirea în contra Turcilor, a 
Grecilor, a Sârbilor, a Ungurilor, a Munte¬ 
nilor, a Moldovenilor, a Ruşilor, înfine, din 
veacul al XlII-lea până în al XVI-lea; mul¬ 
ţumită sacrificiului „Balcanicilor 1 ' şi al Sla¬ 
vilor din Răsărit, civilizaţia occidentală a pu¬ 
tut continua în Apusul Europei şi despre 
aceasta Germanii, Italienii, Francezii, etc. 
nu-şi dau seama în de-ajuns”. 

De atunci am fost determinat să cercetez mai 
de aproape originile şi temeiurile acestei idei 
a misiunii istorice a regatului vecin şi aceste 
cercetări m’au făcut să vă expun în această 
comunicare rezultatele obţinute. 

De fapt, ideea acestei misiuni istorice, a 
acestei misiuni exclusive a poporului maghiar 
pare a avea o altă obârşie. In trecutul acestei 
regiuni dunărene, unde naţiunile sunt atât de 
amestecate, ideea aceasta pare mai bine ac- 


www.dacoromanica.ro 


centuată din momentul în care pătrunde şi 
în această parte a Europei şi se desvoltă con¬ 
ştiinţa naţionalităţii: momentul în care, la po¬ 
porul maghiar şi la popoarele conlocuitoare, 
se desvoltă conştiinţa particularismului naţio¬ 
nal, a destinului naţional propriu al fiecărui 
popor cu rădăcinile în trecutul său deosebit, 
cu desvoltarea în viitorul său deosebit. Din 
momentul în care din punctul de vedere al 
naţiunii se rostesc anumite vederi pesimiste 
asupra destinelor viitoare ale poporului ma¬ 
ghiar, apare şi ideea misiunii sale istorice. 

■ Ştim că încă din veacul al XVIII-lea marele 
scriitor german Herder, dela care se poate data 
o concepţie mai limpede a unui spirit popu¬ 
lar, a spus despre Maghiari: „Singurul popor 
de această origine (fino-ugrică) care a intrat 
în rândul cuceritorilor sunt ungurii sau ma¬ 
ghiarii... 

Ei sunt acum, printre Slavi, Germani, Va¬ 
lahi şi alte popoare, cea mai mică parte a lo¬ 
cuitorilor ţării, iar în câteva secole nu se va 
mai găsi nici o urmă a limbii lor“. 

Desigur asemenea observaţiuni nu puteau 
să rămână nediscutate şi s’au întipărit adânc 
în mintea acestui popor, izolat, puţin la nu¬ 
măr, odată ce ne mărginim numai la elemen¬ 
tele adevărat maghiare. El este înconjurat de 
neamuri vrăjmaşe, a căror desvoltare consti¬ 
tuie o ameninţare pentru el. 

O carte publicată de curând sub auspiciile 
Institutului unguresc de pe lângă Universita- 

tea din Berlin, cartea învăţatului german 
Ludwig Spohr, „Temeiurile spirituale ale na¬ 
ţionalismului în Ungaria” ne-o spune foarte 
lămurit: 

„Un popor care se 1 ştie puţin la număr şi, 
ca rasă, fără altă rasă înrudită în Europa, se 
simte ameninţat; nu că această conştiinţă ar 
rezulta numai din împrejurări recente : în tot 
cursul secolului trecut, acest gând e activ. E 
poate cauza ultimă a naţionalismului, aşa cum 
a apărut tocmai în Ungaria ; teama de pier¬ 
dere a substanţei poporului aflat în descreş¬ 
tere a îndemnat la imperialismul naţional sub 
forma maghiarizării. 

Micul spaţiu al statului de astăzi (cartea 
e din 1936) aminteşte şi mai aspru această du¬ 
ră realitate: că poporul maghiar este puţin 
la număr şi ar putea fi aproape de peire. Sim¬ 
bolul oricărei activităţi publice şi private e cu¬ 
prins într’un singur cuvânt: revizionism. Dacă 
însă intrăm mai adânc în analiza acestui ter¬ 
men, constatăm că revizionismul nu reprezin¬ 
tă numai un program... el priveşte toate teme¬ 
iurile actualelor alcătuiri de stat sau de po¬ 
por”. Cum s’a îndeplinit programul pe care cu 
foarte multă claritate profesorul Spohr l-a în¬ 
trevăzut aici? El s’a îndeplinit, după cum se 
pare, printr’o îndoită metodă : 

Pe de o parte prin aceea de a dovedi cu 
orice preţ că poporul maghiar ca naţiune de¬ 
osebită, cu particularismul său bine afirmat, 

este poporul cel mai vechiu şi cel mai nume¬ 
ros al regiunii pe care o locuieşte. 

Pe 1 de altă parte, atunci când s’a constatat 
că principiul naţionalităţilor nu este îndestulă¬ 
tor pentru a întemeia întreaga stăpânire a ma- 
ghiarimei şi pentru a-i asigura viitorul la 
care aspiră, atunci s’au căutat fundamentele 
alcătuirii sale de Stat în altă parte şi în locul 
ideii naţionale ştiţi că astăzi, la baza tuturor 
revendicărilor maghiare 1 , s’a căutat să se aşe¬ 
ze — şi să le lămurească în acelaş timp — 
ideea unei misiuni pe care numai poporul 
maghiar a îndeplinit-o şi o poate îndeplini în 
această parte a Europei. 

Să ne oprim o clipă la prima metodă: dove¬ 
direa vechimei şi a numărului. 

Chiar la Domanowszki se află următoarea 
constatare în a sa „Istorie a Ungariei” dela 
care a pornit polemica lui cu Niicolae Iorga 
(e vorba de starea în care s’au găsit Ungaria 
şi Transilvania la începutul veacului al 
XVIII-lea, după retragerea Turcilor): „în spe¬ 
cial imigrarea în massă a unor elemente de 
litmbă străină, cu deosebiră a Valahilor din 
ţinuturile învecinate a fost un mare neajuns 
pentru Ungaria. In anul 1700 numărul Vala¬ 
hilor din Transilvania era de-abia 250.000. 
Numai în secolul al XVIII-lea s’a ridicat la 
800.000. In secolul al XVIII-lea se ştie doar că 
populaţia Valahiei, din cauza asupririi Fana¬ 
rioţilor a căutat adăpost în Ardeal...” (vestita 
teorie a imigraţiei în massă a poporului ro- 

mân în Ungaria afirmare care nu se prea po¬ 
triveşte cu ceeace ştim din trecutul nostru şi 
în special din trecutul Munteniei unde vedem 
că imigraţia a fost nu numai dela sud spre 
nord ci şi dela nord spre sud, lucru care se 
poate dovedi cu denumiri de ţinuturi, azi dis¬ 
părute, cum ar fi Secuienii, etc.). Dar, deoa¬ 
rece este vorba de statistici din alte vremuri, 
ne vom îngădui, pentru a rămâne obiectivi să 
le aşezăm în lumina lor adevărată prin com- 
paraţiune cu statistici din vremurile noastre. 
Aceeaşi dorinţă de obiectivitate 1 mă face să nu 
folosesc statisticile noastre ci să recurg la 
cercetările unui fruntaş al vieţii săşeşti din 
Ardeal, ale d-lui Rudolf Brandsch, din studiul 
său despre chestiunea ungurească din reVista 
Volk im Osten (1940). Dl. Brandsch face în 
acest studiu următoarea constatare : 

După statistica maghiară din 1920 se aflau 
în Ungaria dela Trianon 6.722.215 maghiari. 
Zeoe ani mai târziu, numărul lor a sporit la 
8.001.112, deci cu aproape 20%. In acelaş timp 
numărul nemaghiarilor a scăzut dela 816.203 
la 634.384, deci cu mai mult de 28%. Straniu 
rezultat al statisticei oficiale, care îndreptă¬ 
ţeşte concluzia severă a d-lui Brandsch : „ci¬ 
fre mult exagerate care nu corespund reali¬ 
tăţii”. 

Dacă acestea sunt consideraţiunile pe care 
un observator obiectiv le facd într’o revistă 
care nu ne aparţine şi care reprezintă un alt 
punct die vedere decât cel românesc asupra 

exactităţii statisticilor maghiare din secolul 
nostru, să ne fie îngăduit să nef gândim cu în¬ 
doială şi la statisticile întemeiate pe mult mai 
puţine elemente sigure, pe care istoricii ma¬ 
ghiari le înşiră pentru secolele trecute. 

Dacă este vorba să rămânem numai în mar- 
ginele obiectivităţii nu trebuie să lipsească din 
această expunere constatarea făcută acum 
câţiva ani de către unul din cei mai mari spe¬ 
cialişti ai Germaniei, în ceeace priveşte evolu¬ 
ţia demografică a popoarelor Europei. Este 
vorba de cartea cunoscută a profesorului Reit- 
hinger, în care datele înşirate sunt îndeajuns 
de impresionante. Studiind comparativ Unga¬ 
ria şi România (1936) el ajunge la constatarea 
că pe când în Ungaria procentul de creştere 
al populaţiei este în a doua perioadă de trei¬ 
zeci de ani a secolului nostru de 15,4, în Ro¬ 
mânia pentru aceeaşi perioadă procentul de 
creştere este evaluat la 46,6 şi el ajunge la 
concluzia că Ungaria aparţine regiunilor de 
demografie medie sau de quasi-stagnare, ce se 
află în ajunul regresiunei demografice, — pe 
când România aparţine regiunei de supra¬ 
populare, de supracreştere a populaţiei. Ori¬ 
cât ar fi de abil mânuite/ statisticile în ochii 
lumii străine, aceste realităţi nu au scăpat ne¬ 
observate. Ele au fost ţinute în seamă de ve¬ 
cinii noştri, care au ajuns la încheerea că mâ¬ 
nuirea de statistici nu ajunge pentru a consti¬ 
tui un puternic temeiu al stăpânirii lor. 

Trebuia un alt temeiu pentru a-şi afirma 

aspiraţiunile lor politice, pentru a-şi lămuri 
pretenţiunile de realizare a acestor aspiraţiuni 
în faţa Europei. Şi astfel, de câteva decenii, în 
locul ideii naţionale care stă la baza existen¬ 
ţei tuturor popoarelor europene, Ungaria şi-a 
căutat o altă idee, aceea a misiunii ei istorice: 
că poporul maghiar este singurul chemat să 
îndeplinească o misiune de apărare şi de civi¬ 
lizaţie în această regiune europeană. 

Cercetând acum elementele acestei teorii 
istorice şi politice, mi s’a părut a desluşi în 
special trei. Sunt trei raţiuni principale pe care 
ea se întemeiază : 

Una din ele este ideea Sf, Coroane, doc. 
trina Coroanei Sf. Ştefan, misiunea legată de 
Coroana Sf. Ştefan şi care se află la funda¬ 
mentul însuşi al existenţei istorice a regatului 
vecin. 

Al doilea element este tradiţia Ungariei 
milenare, deci singura care a putut dăinui în 
aceste locuri, singura care poate aduce aci o 
paco, o linişte şi o ordine europeană. 

In sfârşit al treilea element, asupra căruia 
stăruiesc istoricii maghiari, este că singură 
stăpânirea maghiară a putut în veacurile tre¬ 
cute să aducă popoarele diverse care locuiau 
în această regiune, la o convieţuire paşnică şi 
fericită: cu alte cuvinte, stăpânirea Coroanei 
Sf. Ştefan a însemnat pentru minorităţi un 
regim ideal, mai mult decât atât, o vârstă de 
aur, cum o caracterizează marele istoric ma¬ 
ghiar Szekfii. 

Să analizăm pe rând aceste elemente, pen¬ 
tru a căpăta o noţiune mai limpede a funda¬ 
mentelor pe care se sprijină misiunea istorică 
a regatului vecin. Şi începem desigur cu ele¬ 
mentul cel mai însemnat: Coroana Sf. Ştefan. 

Cine nu ana înaintea ochilor imaginea aces¬ 
tei coroane joase cu crucea strâmbă, trimisă de 
Papa Silvestru II primului rege al Ungariei, 
împreună cu o diplomă. 

Din nefericire, la temeliile acestei tradiţii 
au săpat în ultima vreme neiertătoarele cer¬ 
cetări istorice şi au ieşit la iveală două îm¬ 
prejurări : în primul rând însăşi diploma a 
fost contestată. 

Dl. Profesor Lupaş, într'un articol pe care 
a avut bunăvoinţa să mi-1 comunice, s’a ocu¬ 
pat de aproape de „mitul sacrei Coroane a 
Ungariei şi a titlului de „rege apostolic”. 
Chiar istoricii unguri au constatat că în se¬ 
colul al XVII-lea, un cleric aflat la Roma unde 
se iviseră unele controverse cu privire la drep¬ 
turile bisericii din Ungaria, a aflat cu cale să 
înfăţişeze drepturile acestei biserici, ca deri¬ 
vând dintr’o bulă venerabilă, pe care Papa ar 
fi trimis-o la 1002 primului rege creştin al 
Ungariei, Ştefan cel Sfânt, împreună cu co¬ 
roana şi titlul de rege apostolic. Istoricul ma¬ 
ghiar Karacsony precizează şi data plăsmuirii 
— 1635 — iar în anul 1644 iezuitul Mathias 
Imhofer a publicat diploma în colecţia sa de 
acte, Annales Ecclesiatstici Regni Hungariae. 
La acea vreme, simţul critic în materie de do- 

cumente era mai puţin desvoltat şi chiar fap¬ 
tul plăsmuirei unui document mai puţin con¬ 
damnabil decât în zilele noastre. Astfel s’a 
înrădăcinat în istoriografia maghiară tradiţia 
diplomei de învestire pontificală a primului 
rege al Ungariei. 

Să trecem la obiectul însuşi pe care se spri¬ 
jină întreaga construcţiune istorică a doctri¬ 
nei Coroanei Sf. Ştefan. Mult timp această 
Coroană a fost ferită de vederi profane, însă 
într’o vreme, împăratul Iosif al II-lea a luat 
Coroana dela Budapesta şi a dus-o la Viena 
unde a putut fi examinată mai de aproape. 

E într’adevăr, un obiect artistic şi istoric de 
deosebit interes. S’a observat atunci că ea se 
compune din două rânduri de plăci smălţuite 
care o înconjoară : cel da sus e fără inscripţii, 
cel de jos prezintă însă o serie de icoane smăl¬ 
ţuite cu inscripţii în litere greceşti'. Aceasta a 
deşteptat mai de mult curiozitatea cercetă¬ 
torilor ; mai mare însă le-a fost surprinderea, 
când au recunoscut chipul împăratului bizan¬ 
tin Mihail VII Dukas (1071 — 78), iar pe altă 
placă acel al „regelui Turciei" (aşa cum îi nu¬ 
meau Bizantinii pa Maghiari', înrudindu-i cu 
alte neamuri turceşti) cu numele de „Gheo- 
vitza“ sau propabil Gheza. E deci limpede şi 
nici istoricii unguri care s’au ocupat de acea¬ 
stă problemă, Darko sau Moravcsik, n’o con¬ 
testă, că acest rând de plăci smălţuite împo¬ 
dobea o diademă trimisă nu dela Roma, ci dela 
Constantinopol. Ce semnificaţie se poate da 

acestei împrejurări ? Este un semn de vasali¬ 
tate al Ungariei faţă de Bizanţ, un dar făcut 
regelui Gheza de către împăratul Mihail, un 
semn de recunoaştere al suveranităţii statului 
maghiar, teorie pe care însuşi Darko o soco¬ 
teşte mai puţin acceptabilă ? Fapt este că 
această parte a Sfintei Coroane nu are nicio 
legătură cu o misiune încredinţată de scaunul 
pontifical. 

Rămân ce-i drept plăcile din partea supe¬ 
rioară, acea fără inscripţii: un arheolog bine¬ 
voitor a recunoscut în ele factura secolului al 
X-lea. 

Aceasta ar fi deci coroana trimisă la 1002 
de Papa Silvestru al II-lea. Dar cum se îm¬ 
pacă această ipoteză cu originea vădit şi in¬ 
contestabil bizantină a rândului inferior ? 
Unii istorici ingenioşi au presupus atunci exis¬ 
tenţa a două coroane, una dela Roma, cealaltă 
dela Constantinopol. 1 

Nu ştim nici astăzi care din ele va fi fost 
sfântă, poate să fi fost amândouă. Se pare că 
în luptele interne care s’au desfăşurat în re¬ 
gatul Ungariei în acel timp, în veacul al Xl-lea 
şi al XH-lea, fiecare coroană să fi fost simbolul 
unei tabere, până ce la urmă, împăcarea fă- 
cându-se, ele s’au unit şi din suprapunerea lor 
a rezultat Coroana autentică una, singură şi 
sfântă a regatului maghiar. 

Să fim însă largi. Să ne îngăduim în acea¬ 
stă problemă generozitatea. Să facem abs¬ 
tracţie de toate aceste argumente, care totuşi 

se sprijină pe incontestabile realităţi, şi în 
privinţa cărora ne putem referi la istoricii 
maghiari cei mai autorizaţi, dar să facem to¬ 
tuşi abstracţie de ele şi să presupunem că în- 
tr’adevăr partea superioară a Coroanei a ve¬ 
nit dela Roma împreună cu Bula papală şi că 
într’adevăr la această dată îndepărtată, regele 
Ungariei a căpătat dela Roma această distinc¬ 
ţie. Ce ar însemna din punct de vedere istoric 
o asemenea constatare ? Ar însemna că s’a 
conferit regelui maghiar o misiune naţională, 
o misiune unică în această parte a Europei ? 
Sau nu ar fi altceva decât acea misiune tra¬ 
diţională de cruciată dată de Papi tuturor su¬ 
veranilor, tuturor seniorilor aflaţi la marginile 
creştinătăţii: Cavalerilor Teutoni în Prusia, 
stăpânitorilor latini în Siria şi în Grecia ? • 
Misiunea de cruciată, de convertire a păgâ¬ 
nilor, misiune prin definiţia şi esenţa ei in¬ 
ternaţională, pentrucă ea se aplică întregii 
creştinătăţi al cărei cap este pontificele dela 
Roma, căpetenie spirituală a luptei creştinilor 
împotriva păgânimii. 

Nici privită sub acest aspect, nici măcar 
admiţând ca reală vechimea coroanei şi a di¬ 
plomei, şi încă o misiune istorică naţională nu 
putea să rezulte din această interpretare a 
problemei. 

Să trecem însă la al doilea element pe care 
ee sprijină teoria istorică a vecinilor noştri: 
Ungaria milenară. 

Desigur impresionantă a fost ceremonia în 

•care, acum o jumătate de secol, Statul Maghiar, 
lumea şi corpurile ştiinţifice maghiare au 
sărbătorit cu atâta fast la Budapesta, 1000 de 
ani dela venirea lui Arpad, strămoşul dinas¬ 
tiei întemeietoare, în câmpiile Panoniei. S’au 
produs atunci oarecari proteste ale României 
june la Viena şi alte proteste ale altor asoci- 
aţiuni din cuprinsul statului Austro-Ungar. 
Voi împinge indiscreţia până a arăta că atunci 
şi tineretul german se găsea în rândul acelora 
ce protestau. Să considerăm totuşi faptul: 
1000 de ani de existenţă, 1000 de ani de du¬ 
rată, ce dovadă mai impresionantă de conti¬ 
nuitate pentru trecut! ce imbold mai puternic 
de dăinuire în viitor ! 

Care e însă realitatea ? 

Ungaria ca regat organizat, Ungaria ca formă 
de stat, nu ca adunare de triburi războinice şi 
prădătoare, s'a întemeiat în jurul anului 1000 
cu trecerea la creştinism a sf. rege Ştefan, dar 
Ungaria nu a cuprins în întregime şi deodată 
marginile ei şi veacurile XI şi XII ne arată pe 
maghiari luptând încă pe plaiurile Transilva¬ 
niei, deci nu atinseseră chiar atât de 
repede şi de uşor hotarele veşnice ale coroanei 
Sf. Ştefan. Dacă nu ar fi fost accidentul amin¬ 
tit mai sus, după năvălirea Tătarilor (moartea 
marelui han), alta ar fi fost poate desvoltarea 
istoriei, şi nu putem prevedea cum s’ar fi con¬ 
tinuat fiinţa regatului. Vedem însă că el îşi 
urmează existenţa sub dinastii streine, cum a 
fost Casa de Anjou. A continuat apoi sub regi 

de neam polon sau din alte neamuri, chiar şi 
din acel al Valahilor, cum a fost neamul Cor- 
vinilor, de care se leagă culmea gloriei ma¬ 
ghiare. Iar pe urmă a venit catastrofa care nu 
a mai fost oprită de nici un accident: dezas¬ 
trul dela Mohaci (1526), unde a pierit ultimul 
rege al Ungariei în mlaştinile Tisei şi unde 
atâţia nobili şi o numeroasă armată şi-au gă¬ 
sit sfârşitul. 

Se ştie că de pe urma acestui dezastru nu 
a mai fost o Ungarie unitară, ci trei Ungarii: 
o Ungarie supusă Turcilor, o Ungarie care nu 
a cunoscut nici măcar regimul de autonomie 
pe care în cele mai grele vremuri ale asupririi 
otomane l-au avut întotdeauna Principatele 
Române. A fost în această regiune un paşa- 
lâc, având un paşă instalat în castelul dela 
Buda. A fost o altă parte, care pe la 1540 s’a 
alipit posesiunilor Casei de Habsburg şi în 
fine a mai rămas Ardealul, mare principat care 
se bucura de autonomie şi avea un principe 
confirmat de Sultan şi în care maghiarii al¬ 
cătuiau numai unul din ordinele privilegiate 
ale acestei regiuni şi desigur nu ordinul cel 
mai numeros. 

Ajungem deci la concluzia că dela 1526 pâ¬ 
nă la 1688, data recuceririi acestor ţări de 
armatele imperiale, nu a mai existat o Unga¬ 
rie : au fost trei fărâme ale ei. Iar după 1688, 
timp de aproape două secole nu a mai fost o 
Ungarie independentă ci a fost o Ungarie 
integrată Coroanei habsburgice şi a fost o 

Transilvanie, peste care împăratul stăpânea 
direct. Unirea acestor părţi s’a făcut abia la 
1867 şi a ţinut doar o jumătate de secol, tim¬ 
pul dela 1867 până la 1918. 

Se poate spune deci că avem de a face cu 
o Ungarie milenară care n’a durat nici jumă¬ 
tate de mileniu pentru a se reconstitui numai 
o jumătate de secol. 

Trecem acum la al treilea şi ultimul ele¬ 
ment constitutiv al misiunei istorice a Unga¬ 
riei, regimul ideal al minorităţilor. Maghiarii 
au reprezentat singura stăpânire care a putut 
asigura liniştea între diferitele popoare care 
convieţuiesc în această regiune. O stăpânire 
raţională, luminată, aşi fi ispitit să spun li¬ 
berală — dacă cuvântul nu ar fi astăzi atât de 
întunecat de împrejurări — stăpânire tole¬ 
rantă, singura în măsură să asigure pacea şi 
ordinea în regiunea dunăreană. 

Nici în această privinţă, să nu ne depărtăm 
dela regulele obiectivităţii. De rândul acesta, 
nu voiu aduce mărturia, nici a unor autori ro¬ 
mâni, nici a unor istorici streini, voiu recurge 
la autoritatea unui istoric maghiar, a marelui 
istoric Szekfii în studiul său Ungaria şi mino¬ 
rităţile sale în Evul Mediu (în Siidostdeutsche 
Forschungen, voi. II) din care vă voi citi nu¬ 
mai pasagiul final „Marea transformare se în¬ 
deplineşte la sfârşitul veacului al XV-lea; ea 
nu a fost însă pricinuită de voinţa de stăpâ¬ 
nire şi asuprire a maghiarimii, ci de desvolta- 
rea socială şi economică ce a avut loc în acea 

vreme în toate ţările Europei Centrale, care 
nu a mai lăsat pe oameni să trăiască în mici 
grupuri, împărţiţi în stări de drept deose¬ 
bite, ci i-a contopit în masse. Această struc¬ 
tură socială a vremii moderne, schimbările de¬ 
mografice petrecute sub Turci şi transformă¬ 
rile petrecute în sec. XVIII şi XIX ne arată 
relaţii cu minorităţile cu totul deosebite. Faţă 
de ele şi de nouile împrejurări, cu situaţia lor 
mult înrăutăţită &e poate cu adevărat numi 
Evul Mediu unguresc „vârsta de aur a mino¬ 
rităţilor”. 

Să arătăm şi de astă dată generozitatea de 
care nu avem parte dela alţii. Să admitem că 
până în sec. al XV-lea ar fi fost un -regim ideal 
al minorităţilor, deşi lucrul ar părea straniu; 
un regim special al minorităţilor se aplică 
după câte ştim părţii mai puţin numeroase a 
locuitorilor unei ţări, dar aici, când vorbim 
de minorităţi, avem a face cu partea cea mai 
numeroasă a populaţiei ; căci dacă adunăm la 
un loc diferitele popoare de sub stăpânirea 
maghiară, desigur că întrecem cu mult numă¬ 
rul acelora de obârşie pur maghiară. Să ad¬ 
mitem totuşi că în această vreme depărtată 
şi mai ales în timpul Casei Arpadiene, regi¬ 
mul de cârmuire al Ungariei să fi fost într’a- 
devăr un regim tolerant. Este posibil, pen- 
trucă regii acelor vremi nu aveau o concepţie 
naţională, ei considerau că îndeplinesc o 
misiune de ordin internaţional creştin; dela 
întemeierea regatului stăruieşte această maxi- 

mă, care poate exista şi mai înainte „Stăpâni- 
rea unei singure limbi este şubredă şi slabă". 
Prin urmare cineva se considera suveran cu 
atât mai puternic, cu cât cârmuia peste limbi 
mai numeroase şi mai deosebite. Insă la un 
moment dat această tradiţie a început să se 
şteargă până ce s’a uitat cu totul. 

In secolul al XV-lea, dată la care s’a oprit şi 
Szekfii, în locul acelei misiuni de apărare 
creştină la marginile creştinătăţii se substitue 
în Ungaria ideea unui stat întemeiat pe or¬ 
dine privilegiate, unei Ungarii în care pre¬ 
domină egoismul claselor pe care se întemeia 
toată puterea regatului unguresc : interes ego¬ 
ist care a dus până la împăcarea acestora cu 
stăpânirea turcească, egoism pe care un con¬ 
temporan din sec. al XVI-lea îl descrie în cele 
mai negre culori: dacă ai încerca să strângi dela 
Unguri trei taleri pentru apărarea ţării lor, şi 
încă nu ai reuşi. Iată cum din organizaţia de 
stat a Ungariei nu a rămas decât interesul e- 
goist de exploatare al claselor conducătoare. 

Dar să recurgem şi aci, înainte de a în¬ 
cheia, la un criteriu obiectiv, la mărturia unui 
strein aflat în trecere prin Ardeal şi care nu 
avea legături nici cu stăpânirea nici cu lo¬ 
cuitorii ţării. Este textul acela, de curând 
publicat, din nefericire prea puţin citit şi ci¬ 
tat în ţara noastră, al relaţiunii lăsate de pa¬ 
storul german Konrad Iakob Hildebrand care 
a însoţit trei ambasadori suedezi în drumul 
lor spre Constantinopol. 

El se arată izbit la 1656, de numărul Ro¬ 
mânilor din Ardeal care în unele părţi depă¬ 
şesc pe Unguri şi pe Saşi la un loc. Acest 
neam pe care-1 consideră „coborîtor direct al 
acelor vestiţi ostaşi grăniceri ai Romanilor" 
constituie populaţia cea mai veche a provin¬ 
ciei. Dar tot deodată adaugă că aceşti valahi 
nu fac parte din stările de drept privilegiate 
şi îndură un tratament foarte aspru, aşa de 
aspru, că în loc să fie traşi în ţeapă, pedeapsă 
groaznică ce li se aplică de obicei, ei consi¬ 
deră ca o favoare să fie trimişi la spânzură¬ 
toare. De-altminterea nu li s’au lăsat nici 
proprietăţi, nici case ale lor, şi duc o viaţă 
obidită de iobagi sau de muncitori cu ziua. 

Iată o mărturie precisă dintr’o epocă apro¬ 
piată de sfârşitul veacului al XV-lea, la care 
se opreşte Iuliu Szekfii şi care nu ne arată un 
regim tocmai ideal al aşa ziselor minorităţi, 
— noi le-am spune majorităţi sau naţionali¬ 
tăţi, — cârmuite de clase privilegiate şj ex¬ 
ploatatoare. 

Am ţinut să examinăm în lumina realită¬ 
ţii istorice, elementele pe care se întemeiază 
ideea atât de des trâmbiţată a misiunii istorice 
a regatului maghiar. Dar puterea propagan¬ 
dei pe care a dus-o cu atâta râvnă pentru apă¬ 
rarea ei a fost aşa de mare, încât anii din urmă 
ne-au arătat o Ungarie care, pas cu pas, a re¬ 
dobândit o bună parte din teritoriile supuse 
odinioară coroanei Sf. Ştefan. Etapele evolu¬ 
ţiei sunt prea proaspete în memoria noastră 

pentru a fi nevoit să le evoc aici, dar această 
Ungarie, oricâte cuceriri ar face nu poate 
ascunde contrastul adânc dintre aspiraţiunile 
ei şi realitatea etnică şi istorică. Aceasta a 
făcut pe unii să numească această ficţiune 
istorică, Ungaria imaginară, o Ungarie care 
nu există decât în mintea propagandiştilor. ei 
de astăzi, în mintea acelora care îi desvoltă 
aspiraţiunile şi urmăresc cu atâta tenacitate 
şi atâta succes, uneori, realizarea lor. 

Decât şi aici este o margine. Această mar¬ 
gine să-mi daţi voie la sfârşitul acestei comu¬ 
nicări, să o găsesc în temeiul realităţilor isto¬ 
rice pe care vi le-am înfăţişat. Ion Brătianu, a 
cărui comemorare s’a făcut acum câteva zile, 
a spus odată: „nimeni nu poate fi biruitor îm¬ 
potriva adevărului şi a voinţei naţiunei“. Noi 
credem în această lozincă, credem şi astăzi, cu 
atât mai mult cu cât nimic din ce se înteme¬ 
iază împotriva adevărului, împotriva voinţei 
naţionale nu poate dăinui şi nu va dăinui. 

Ţin să vă arăt întâi întreaga mea mulţumire 
de a fi putut ajunge 1a această prelegere de în¬ 
cheiere Ţ necesară pentru deplina înţelegere a 
cursului pe care l’aţi urmat Rareori un şir de 
prelegeri a fost ţinut în împrejurări mai grele, 
la umbra unei mai mari şi constante amenin¬ 
ţări. început a doua zi după cutremur, întune¬ 
cat de tragedia ce a pus capăt vieţii lui Nicolae 
Iorga, întrerupt de frământările sângeroase din 
Ianuarie — şi constatăm cu satisfacţie că nu 
ne lipseşte în urma lor decât o singură pre¬ 
legere — n’a fost aproape săptămână în care să 
nu mă întreb dacă îmi va fi dat să ajung la ca¬ 
pătul cursului. Şi totuşi iată-ne ajunşi ca prin 
miracol, la această încheiere, ce nu trebuia să 
lipsească. Să zicem şi noi, cu recunoştinţă: Deo 
gratias. 

Am urmărit originele şi desvoltarea ideii na¬ 
ţionale până în pragul veacului al XIX-lea, pe 
•drept numit „secolul naţionalităţilor". V’am 


1) 24 Mai 1941. 


6 » 


www.dacoromanica.ro 



arătat în prelegerea trecută efectele RevoluţieL 
în desfăşurarea acestui proces istoric : reacţiu- 
nea pe care a provocat-o în Europa sistemul de 
cârmuire al imperiului napoleonian, care în 
unele ţări a contribuit la deşteptarea unui sen¬ 
timent naţional, desvoltând conştiinţa lor de 
unitate : Belgia, Italia, Polonia, iar în altele a 
provocat împotriva lui însuşi deslănţuirea păti¬ 
maşe a naţionalităţii asuprite, cum s’a întâm¬ 
plat în Spania şi în Germania. 

Cu drept cuvânt observă D-l P. Benaerts în 
lucrarea asupra „Unităţii germane' 1 *) vorbind 
de Confederaţia Rinului întemeiată de Napo¬ 
leon I la 1806 şi de reorganizarea politică a 
Germaniei ce a avut loc atunci : 

„Ceeace a fost temeinic în această creaţiune 
vremelnică a fost simplificarea hotărâtoare a 
hărţii teritoriale a Germaniei, înlocuirea fărâ¬ 
miţării seculare prin comasarea în câteva state 
mari. Mediatizarea a zeci de seniorii mărunte 
în folosul Statelor confederate, rectificarea 
multiplelor hotare odinioară încâlcite, dispari¬ 
ţia celor mai multe enclave reprezintau o re¬ 
topire aproape complectă a situaţiei teritoriale 
în Germania occidentală. 

Pe lângă influenţa ideilor şi instituţiilor fran¬ 
ceze, această retopire teritorială şi politică e 
una din părţile temeinice ale operei napoleo¬ 
niene. Ea a supravieţuit dispariţiei Imperiului 
francez şi, în marile sale linii, concentrarea te¬ 


ii Paris, col. Amrand Colin, 1939. 

ritoriilor a fost consacrată de remanierile suc¬ 
cesive ale hărţii Germaniei. Confederaţia ger¬ 
manică din 1815 nu va mai număra decât 39 
de State suverane ; Germania, după formarea 
Confederaţiei nordice, va fi alcătuită din 29 de 
membri, Imperiul german din 25, Reichul dela 
Weimar din 17, iar al treilea Reich va fi un 
stat unitar, în care orice suveranitate particu¬ 
lară va fi desfiinţată. 

„Opera“ franceză din această vreme, în 
urma împrejurărilor, a servit deci mai mult 
interesele germane decât acele ale Franţei. Nu 
era totuşi decât continuarea tradiţiei politice 
franceze. Un crud paradox a voit însă ca ea să 
constituie temeliile unităţii germane în condiţii 
cari au costat Franţa atât de scump..." 

E însă interesant de constatat că şi unitatea 
germană, reacţiune a politicii franceze, a stâr¬ 
nit la rândul ei alte reacţiuni naţionale, cari 
nu s’au arătat, la rândul lor, mai favorabile 
intereselor germane. Ele se pot desluşi foarte 
limpede din studiul ce l’a consacrat profesorul 
Oncken „influenţelor spirituale germane în 
mişcarea naţionalităţilor din Europa în sec. al 
XIX-lea“, apărut în culegerea de comunicări 
făcute la congresul din Oslo în 1928 asupra 
„naţionalităţii şi istoriei" 1 ). De fapt însăşi ideea 
naţională germană s’a desv'oltat prin contactul cu 
moravurile, obiceiurile şi caracteristicele altor 


1) BuMetin of the International Committe of Hist. 
Sciences, II, 2, 1929 p. 249 şi urm. 

popoare. Astfel Herder a recunoscut în fiinţa 
naţională o devenire determinată de un destin, 
şi în limbă expresiunea acelui suflet al popo¬ 
rului, Volksgeist, a cărui statornicie înfruntă 
vremurile, privind lângă Riga jocurile tradiţio¬ 
nale ale ţăranilor letoni la sărbătoarea solstiţiu¬ 
lui de vară. Ideile lui Herder au aflat însă un 
imens răsunet, nu numai în Germania, dar şi 
dincolo de hotarele ei: Mazzini s’a inspirat dela 
ele, şi ideologia naţională a Polonilor şi chiar 
a Ruşilor îi păstrează urmele. 

In două direcţiuni, înrâurirea mişcării naţio¬ 
nale germane se poate urmări însă cu o deo¬ 
sebită preciziune, în desvoltarea altor mişcări 
naţionale : la Cehi şi la Iugoslavi, 

De mult se icunoaşte înrâurirea pe care au 
avut-o în această privinţă nu numai Herder, 
dar şi întreaga mişcare romantică germană, ca 
şi progresele cercetărilor filologice, literare şi 
Istorice din Germania. Fruntaşi ai deşteptării 
naţionale cehe, Kollar, Şafaryk, Palacky au 
studiat la lena. La serbarea studenţimei ger¬ 
mane la Wartburg în 1817 — al treilea cente¬ 
nar al Reformei — ieau parte Kollar, Hoznek 
şi Ferientsek. Trei decenii mai târziu, după ma¬ 
rea adunare a Slavilor la Praga, scriitorul 
Franz Grillparzer care, ca austriac, era fireşte 
opus oricărei mişcări naţionale, putea scrie în 
cunoscuta-i polemică împotriva lui Palacky : 
„Din fericire mentalitatea D-lui Palacky nu e 
acea a majorităţii compatrioţilor săi, ci numai 
a unei mici fracţiuni, acea a Cehilor germani- 

zaţi. După ce au învăţat dela Germani tot ceea 
ce ştiu şi pot, le imită, drept recunoştinţă, şi 
ultimele absurdităţi. Căci de unde vine acest 
strigăt de naţionalitate, această precumpănire 
a cercetărilor localnice de limbă şi antichităţi, 
decât dela catedrele învăţământului german, de 
pe care învăţaţi zmintiţi împing la nebunie şi 
crimă sufletul înţelegător al unei naţiuni liniş¬ 
tite ? Acolo este leagănul slavomaniei voastre 
şi atunci când Bohemul se ridică mai aprig îm¬ 
potriva Germanului, el nu e decât un German, 
tradus în limba bohemă“. E incontestabil că in¬ 
teresul pentru istoria şi limba poporului ceh au 
întărit un sentiment naţional, care în ultimă 
analiză,, reluând vechi tradiţii particulariste, s’a 
întors cu vrăjmăşie împotriva naţionalităţii 
germane. 

Dar şi în deşteptarea mişcării naţionale a 
Slavilor din Sud, influenţele germane se în¬ 
trevăd uşor. Cei dintâi cercetători ai literatu¬ 
rii populare sârbeşti, Kopitar şi Vuk Karad- 
gici, au fost în legături cu Iacob Grimm, iar 
cea dintâi lucrare care a înfăţişat publicului 
european drepturile şi luptele Sârbilor, a fost 
istoria revoluţiei sârbeşti a marelui istoric Ranr 
ke — afirmare tot atât de însemnată pe tărâ¬ 
mul politic ca şi pe acel al disciplinei istorice. 

Nu mai puţin în legătură cu mişcarea naţio¬ 
nală germană şi în special cu ideile lui Herder, 
a fost şi deşteptarea conştiinţei naţionale fin¬ 
landeze. Iohann Wilhelm Snellmann, icel dintâi 
şi cel mai radical dintre fruntaşii mişcării din 

Finlanda, îşi datoreşte în mare măsură dnspi- 
raţia lui Herder şi lui Fichte. Desigur, a dăi¬ 
nuit multă vreme antagonismul lăuntric între 
limba şi literatura finică, deşteptate la o nouă 
viaţă, şi acea suedeză, până ce lupta împotriva 
Rusiei, prelungită până în zilele noastre, a unit 
ambele curente într’o singură direcţie naţională. 

Dar dacă aci în Nord, influenţele pornite din 
Germania nu au avut prilejul să se întoarcă 
împotriva ei, nu se poate spune că sentimentul 
naţional ceh sau cel iugoslav s’au manifestat în 
deceniile următoare pe o linie favorabilă inte¬ 
reselor germane, S’a întâmplat şi aci ceva 
asemănător cu ce au trebuit să constate Fran¬ 
cezii în urma marilor prefaceri, teritoriale şi 
politice, pe cari le-a adus în Europa şi în spe¬ 
cial în ţările germane, geniul centralizator al 
lui Napoleon I .Cu atât mai mult se verifică 
frumoasa definiţie a istoricului german Wil- 
helm Dilthey : „Misterul istoriei se întrezăreşte 
acolo unde vedem voinţa oamenilor, totdeauna 
preocupată de ea însăşi, lucrând împotriva in¬ 
tenţiei sale la un complex de rezultate ce o 
depăşeşte, sau când privim inteligenţa lor 
mărginită săvârşind în acest complex un ce ne¬ 
cesar, pe care însă inteligenţa singuratecă nu 
l’a putut nici urmări nici prevedea." 

Cu această concluzie din domeniul filosofiei 
istoriei, ne oprim cercetarea în pragul veacu¬ 
lui al XlX-lea, în care ideea naţională se desă¬ 
vârşeşte pentru a ajunge în preajma vremu¬ 
rilor noastre la deplina ei realizare. Cum ob- 

74 


www.dacoromanica.ro 


servă cu dreptate istoricul francez Eisenmann, 
în ale sale „aspecte noi ale ideii de naţiona¬ 
litate", în acelaş volum al congresului dela 
Oslo închinat naţionalităţii şi istoriei, se pot 
distinge de-acum înainte două mari etape în 
progresele acestei realizări, 

Până la 1870 este epoca marilor unităţi na¬ 
ţionale, în care se desăvârşesc într’o largă mă¬ 
sură unitatea germană şi italiană şi se alcă¬ 
tuieşte sâmburele politic al acelei române. 

Dla 1870 la 1918 se înfăptuiesc micile uni¬ 
tăţi naţionale, prin procesul de deşteptare şi de 
unificare al popoarelor din centrul şi răsări¬ 
tul Europei. Problemele ridicate de aceste două 
faze stăpânesc viaţa politică a timpurilor 
noastre, ele îi dau structura ei specifică, a celor 
două etaje în viaţa naţiunilor, cari se desem¬ 
nează dela Conferinţa Păcii din 1919, cu îm¬ 
părţirea «i în state cu interese nemărginite şi 
mărginite, în mari şi mici Puteri, egale în te¬ 
orie în adunările Societăţii Naţiunilor, atât de 
neegale însă în practica politicii internaţio¬ 
nale. 

Această concepţie trăeşte şi astăzi : ea aşea¬ 
ză spaţiul vital în politica lumei alături de 
dreptul naţional. 

De este să ne gândim la o soluţie românească 
a problemei, o aflăm în întâmpinarea pe care, 
încă dela 31 Mai 1919, o făcea primul nostru 
delegat la Conferinţa păcii dela Versailles : 
„Dacă marile Puteri au un rol mai considera¬ 
bil în raport cu întinderea lor, răspunderea şi 

rolul statelor independente, oricare le-ar fi în¬ 
tinderea, rămân întregi... Astfel în ceasul de 
faţă, România e nevoită să asigure cu propriile 
ei trupe, apărarea nu numai a hotarelor sale, 
dar a unei cauze ce interesează tot centrul Eu¬ 
ropei." 

Deci, pe lângă impulsul instinctului naţional, 
desvoltat de împrejurările ce le cunoaştem îm 
tr’o conştiinţă tot mai deplină, este şi impera¬ 
tivul misiunii naţionale, misiune ce se cere 
însă întemeiată pe realităţi şi nu pe ficţiuni, 
pe adevărul istoriei şi nu pe minciuna propa¬ 
gandei. 

Să recapitulăm. Am început printr’o privire 
paralelă asupra ideii naţionale la Unguri şi la 
Români, Am constatat că nu era greu de a în¬ 
lătura teoria „statului naţional ungar în Evul 
Mediu", susţinută cu atâta stăruinţă de învă¬ 
ţatul nostru coleg dela Universitatea din Buda¬ 
pesta,. d. Alexndru Domanovszky. Şi istoricii 
maghiari şi-au dat seama că asemenea vederi 
nu se puteau susţine cu argumente îndestulă¬ 
toare şi au recurs la aită justificare a existen¬ 
ţii statului lor : misiunea istorică a Ungariei. 
In realitate — şi v’a confirmat-o ieri la semi¬ 
nar expunerea D-lui Rulând — această con¬ 
cepţie are la baza ei cu totul alte elemente. 
Este teama ce a cuprins intelectualitatea ma¬ 
ghiară, în faţa slabului potenţial demografic şi 
biologic al neamului lor, izolat în mijlocul po¬ 
poarelor Europei, depăşit de creşterea tot mai 
repede a populaţiilor slave şi româneşti din 

cuprinsul Monarhiei, de presiunea crescândă 
a naţiunilor înconjurătoare. Vederilor pesimiste 
exprimate de Herder le răspund profeţiile nu 
mai puţin îngrijorătoare ale lui Szechenyi. 
Trebuia deci găsit alt temei pentru a îndrep¬ 
tăţi setea de stăpânire şi nevoia imperioasă de 
asimilare cu orice preţ a elementelor alogene, 
ce le manifesta nobilimea maghiară, purtătoa¬ 
rea calificată a acestei ideologii. De aci doctrina 
Sfintei Coroane, teoria Ungariei milenare, sin¬ 
gură în stare să aducă pacea şi ordinea în va¬ 
lea Dunării şi să reprezinte la porţile Răsări¬ 
tului civilizaţia Europei, printr’o convieţuire 
paşnică a neamurilor diverse aşezate sub stă¬ 
pânirea ei. Este spectrul „Ungariei imaginare” 
pe care a definit-o atât de bine d. Tibor Kardos, 
a Ungariei ce există în imaginaţia propagan¬ 
diştilor şi cârmuitorilor ei de astăzi, dar pe 
care n’o aflăm în examinarea obiectivă a is- 
voarelor ei istorice. 

In faţa acestei imense ficţiuni căreia acţiu¬ 
nea unei diplomaţii iscusite şi stăruitoare i-a 
dat conţinutul unei realităţi, tăiate din trupul 
viu al dreptăţii noastre, am schiţat desvoltarea 
procesului românesc de deşteptare treptată 
normală, organică, a conştiinţei de naţiune şi 
de unitate. Aţi văzut deşteptându-se pe rând 
conştiinţa graiului — imul şi acelaş al tuturor 
Românilor dela Nordul Dunării, acea a obâr- 
şieî — dela Râm ne tragem — şi însfârşit con¬ 
ştiinţa unităţii de limbă, de origine, de simţire 
peste care s’a suprapus în mod firesc, atunci 

când spiritul vremii a cerut-o, nevoia unităţii 
politice. 

Am considerat pe urmă problema într’un 
cadru mai general, acel al naşterii şi evoluţiei 
conceptului de naţiune. Ne-am oprit, dintre 
toate definiţiile ce s’au încercat de un secol 
încoace, la aceea a lui Renan care cuprinde 
totuşi esenţialul : naţiunea este o conştiinţă 
morală. 

Desigur însă, această conştiinţă morală nu 
se poate desvolta în abstract, fără elemente 
alcătuitoare şi determinante. Ea presupune o 
bază preexistentă, un complex de elemente şi 
de împrejurări, în care se îmbină trupul şi 
sufletul, sângele şi graiul, geografia şi istoria. 
Cum o spune atât de cuprinzător profesorul 
Steinacker în studiul său, pe care l’am mai 
amintit: „Popor, stat, patrie şi relaţiile lor la 
popoarele romano-germanice“ 1 ). 

„Naţionalitatea nu a fost creată de stat şi de 
istorie din nimic. Ea e mai degrabă întemeiată 
de natură în comunitatea de limbă şi este ela¬ 
borată mai încet sau mai repede de destin, aşa 
cum desprinde sculptorul statuia din blocul de 
marmoră. Deaceea în sec. XlX-lea evoluţia 
spre statul naţional a poporului aşezat în 
massă, la un loc, a devenit de neînlăturat, ca 
şi acea spre autonomia naţională a grupurilor 


1) Bullet. of. the internat. Committe of hist. Soien- 
ces, II, 2, p. 288. 

răzleţe şi a popoarelor mici, cari trebuie să 
ducă o viaţă de stat comună cu altele". 

Am văzut că instincte particulariste au fost 
în toate timpurile, în Antichitate ca şi în Evul 
Mediu ; multă vreme ele au fost acoperite şi 
înăbuşite de tendinţele universaliste, de unita¬ 
tea imperială sau pontificală a lumei vechi. 

Acest instinct nu se ridică la starea de con¬ 
ştiinţă decât în pragul veacurilor modeme, 
atunci când păturile conducătoare şi intelec¬ 
tuale sunt şi ele atinse de formula unei noui 
ideologii. Uneori s’a putut constata o pro¬ 
fundă divergenţă între instinctul massei, care 
nu se poate depărta de caracteristicile şi aspi- 
raţiunile esenţiale ale naţiunii, şi atitudinea 
păturii conducătoare, câştigată de alte interese 
sau supusă influenţii altor îndrumări. 

Cazul tipic e Franţa din a doua perioadă a 
războiului de o sută de ani. Am văzut cum în 
primele decenii ale secolului al XV-lea cei mai 
mulţi şi mai puternici seniori, parlamentul, 
universitatea recunoscuseră la Paris pe Henric 
al Vl-lea, rege al Angliei şi al Franţei. Dacă 
a fost vreodată, după expresiunea scriitorului 
francez Julien Benda, o „trădare a cărturari¬ 
lor" — la trahison des clercs — în înţeles na¬ 
ţional, a fost atunci şi acolo. Regele legitim al 
Franţei rămăsese doar un biet „roi de Bour- 
ges“, la discreţia năvălitorilor englezi. A isbuc- 
nit însă instinctul popular, condus de minunatul 
avânt al păstoriţei dela Domremy, şi încoro¬ 
narea lui Carol al Vll-lea la Reims a fost 

triumful sentimentului naţional francez împo¬ 
triva stăpânirii străine. 

Cele trei etape ale desvoltării lumei moderne: 
Renaştere, Reformă, Revoluţie, au însemnat 
fiecare, la rândul lor, desvoltarea şi creşterea 
ideii naţionale. Mommsen spunea când-va câ 
„Istoria tinde dela fărâmiţare la unitate 11 . In 
această privinţă însă şi evoluţia inversă se 
poate constata, iar până acum mişcarea alter¬ 
nată a cumpănei destinului, între universal şi 
naţional, nu s’a oprit. Cum ne spune iarăşi cu 
multă dreptate Steinacker în lucrarea citată: *) 
„Noi ştim doar una : în ritmul de aparenţă 
eternă, în care pendula istoriei universale osci¬ 
lează între imperialismul de suprafaţă mon¬ 
dială, şi separatisme strâmte, nu e decât un 
punct de odihnă, de echilibru — la mijloc, 
acolo unde atinge forma statornică a naţiunii 
şi a statului unitar naţional. Aci este efectul 
istoric al principiului naţional în veacul al 
XlX-lea : formarea naţiunilor europene mo¬ 
derne, cari, conştiente de ele înseşi, au devenit 
indestructibile, şi au trecut această calitate 
asupra statului naţional care le cuprinde* 1 . 

Desigur, cine ar putea nega acţiunea cărtu¬ 
rarilor în procesul de lămurire şi de desvoltare 
al ideii naţionale ? El reprezintă tradiţia înte¬ 
meiată pe cercetarea şi răscolirea trecutului, 
pe ştiinţa graiului, pe cunoaşterea elementelor 
permanente de folklor şi de obiceiuri popu- 


1) Ibid. p. 230. 

lare. Cuvântul lor pătrunde în sfere tot mai 
largi, insuflând massei, ca odinioară spiritul 
evocat de profetul biblic şi de Fichte, încrede¬ 
rea în rostul şi destinele neamului. Dar oricât 
ar fi de stăruitoare acţiunea de lămurire a in¬ 
telectualilor, oricât de puternic le-ar fi în¬ 
demnul, încă nu e de ajuns pentru a închega 
deplin şi temeinic o conştiinţă naţională. Mai 
trebuie un element esenţial : fapta, lupta co¬ 
mună împotriva primejdiei din afară, care fău¬ 
reşte în focul ei legătura de oţel a solidarităţii 
ce constituie o comunitate. Nici o naţiune nu 
s'a născut cu adevărat, fără ca stindardul ei să 
fi primit botezul focului. 

E desigur o lege inexorabilă a istoriei, ca la 

locul de răspântie care e acel la care ne aflăm 

• * 

aşezaţi, fiecare generaţie să treacă prin această 
grea încercare. Acea a bunicilor D-voastră a 
înfruntat-o în 1877—78, acea a părinţilor dvs. 
în 1916—19, rămâne ca generaţia D-voastră să 
depună la rândul ei examenul de sânge şi de 
glorie. Eu aparţin unei generaţii care a mai 
avut cinstea, în anii dintâi ai tinereţii, să stea 
în rândurile luptătorilor şi vă asigur că nu am 
dorinţă mai fierbinte, după toate câte s’au în¬ 
tâmplat, decât de-a trece a doua oară examenul 
alături de D-voastră. 

Asemenea luptă pentru a izbuti, n’are nea¬ 
părat nevoie de izbândă imediată: indiferent 
de e fericită sau nefericită, vitejia ei înalţă 
sentimentul naţional şi-i asigură respectul celor- 
laltor popoare. In războiul de astăzi, Finlanda 

şl Grecia nu au fost învingătoare; dar erois¬ 
mul luptei lor, recunoscut de adversari, le dă 
chezăşia de dăinuire şi de înflorire a vieţii na¬ 
ţionale, oricare le-ar fi spaţiul sau numărul 
populaţiei. Noi Românii trăim zile de adâncă 
mâhnire : am putea zice că ne aflăm într’un 
moment de cea mai mare depresiune, aproape 
de desnădejde, în evoluţia naţiunii, de n’ar fi 
locul să ne amintim că niciodată întunericul 
nu e mai adânc, decât înainte de revărsatul 
zorilor. 

Pentru lupta aceasta să ne încordăm puterile 
şi nădejdile. Hansa de altădată, ale cărei co¬ 
răbii cutreerau toate mările dela Miază-noapte 
şl Apus, avea o mândră lozincă : Navigare ne- 
cesse est, vivre non est necesse (A naviga e 
necesar, a trăi nu e necesar). Aplicând-o împre¬ 
jurărilor noastre, să spunem şi noi: Militare 
necesse est, vivere non est necesse; a lupta 
pentru ideia naţională e necesar, a trăi fără ea 
nu e necesar ! Amintiţi-v’ă în vremurile în care 
trăim, că viaţa are valoare, nu prin durata, ci 
prin conţinutul ei. Urarea pe care v’o fac şi cu 
care închei, e ca viaţa D-voastră şi a noastră 
să capete acel conţinut care singur îi poate da 
valoarea ei întreagă 1 ). 


1) Partea finală a acestei prelegeri a apărut în zi¬ 
arul „Curentul" din 16 Iunie 1941. 

INTRAREA LUI MIHAI VITEAZUL 
IN ALBA-IULIA 

La 1 Noembrie 1599 1 ) Mihai Vodă Viteazul, 
biruitor la Şelimber, şi cuceritor al Ardealului, 
îşi făcea intrarea în Alba Iulia. Izvoarele tim¬ 
pului ne-au păstrat descrierea amănunţită a 
acestei clipe de biruinţă : Domnul Ţării Româ¬ 
neşti, călare pe un cal roib, cu mantia albă pe 
care luceau şoimii cusuţi cu aur, fluturând în 
vântul toamnei, sabia bătută cu pietre scumpe 
atârnând de-alungul şelii, în cap cu vestita 
cuşmă împodobită cu pene de cocoş. In urma 
lui se desfăşura alaiul învingătorului : opt cai 
cu podoabe aurite, duşi de slujitori în veşt¬ 
minte bogate, trâmbiţaşii sunând după obiceiul 
turcesc, fără să lipsească nici taraful lăutari^ 
lor, cântând din scripcă, cărora le urmau pur¬ 
tate pe laturi, şi plecate la pământ, steagurile 
cucerite dela oastea învinsă a lui Andrei Ba- 
thory şi cetele boierilor şi ostaşilor. Astfel intra 
pe poarta cea mare a cetăţii şi a istoriei Ar¬ 
dealului, în pragul veacului nou, stăpânirea 


1) Conferinţă Ja Radio, 1 Noembrie 1940. 

voevodului de acelaş sânge cu acel al poporu¬ 
lui românesc, asuprit de atâtea sute de ani de 
stările privilegiate ale provinciei. Se aprinsese 
în sufletul acestui norod împilat şi umilit lu¬ 
mina unei nădejdi ce nu era să se mai stingă, 
oricât de protivnice s’au arătat, după această 
scurtă clipă de izbândă, împrejurările şi vre¬ 
murile ce i-au urmat până în zilele noastre. 

La această încheiere atât de firească pentru 
noi, astăzi, nu s’a ajuns desigur decât după tre¬ 
cere îndelungată de timp. Oare voevodul care 
număra printre ostaşii săi pe câmpia dela Şe- 
limber, pe lângă oastea de ţară, lefegii cazaci 
sau sârbi, care se înconjura în sfatul său dela 
Alba Iulia şi de nemeşi unguri, putea fi soco¬ 
tit cu adevărat altfel decât un cuceritor vre¬ 
melnic, ca un reprezintant al unei idei şi unei 
conştiinţe naţionale ? 

Oare putea această conştiinţă să înflăcăreze 
luptele lui Mihai Vodă, într’o vreme în care 
de-abia în ţările luminate ale Apusului începea 
să i se întrezărească desvdtarea ? 

Asemenea întrebări au frământat multă 
vreme pe cercetătorii trecutului. 

„La 1600, ne spune un învăţat istoric arde¬ 
lean, când cele trei ţări române au ajuns sub 
sceptrul politic al lui Mihai Viteazul, tocmai 
lipsa conştiinţei naţionale, a fost un motiv de 
căpetenie al scurtimii acestei domnii româ¬ 
neşti... Pentru ca unitatea naţională să se poată 
înfăptui aevea după războaiele glorioase atât 
de bogate în peripeţii dramatice şi după căde- 

86 


www.dacoromanica.ro 


rea tragică a lui Mihai Viteazul, a trebuit să 
urmeze îndelungatul războiu al condeielor, al 
muncitorilor cu tiparul, al cronicarilor, al preo¬ 
ţilor .cărturari, al predicătorilor, cari timp de 
trei sute de ani au frământat necontenit sufle¬ 
tul neamului, l-au trezit, ]-au lămurit prin scri¬ 
sul lor, l-au înălţat şi l-au întărit prin descope¬ 
rirea amintirilor unui trecut de glorie, accen¬ 
tuând cu neîntreruptă stăruinţă, că Moldovenii 
şi .Muntenii şi Ardelenii, fiind de aceiaşi origi¬ 
ne, formează un singur neam.,.“ 

Cine s’ar gândi să tăgăduiască rostul cărtura¬ 
rilor, al luptătorilor cu scrisul, în deşteptarea şi 
în izbânda conştiinţei româneşti ? Şi aceasta 
mai ales astăzi, când am putut învăţa chiar dela 
vrăjmaşii noştri ce rezultate se pot obţine numai 
prin acest război al tiparului şi al propagandei, 
atunci când nu i se ştiu opune arme egale ! Dar 
nu e mai puţin adevărat că nu ajung, pentru a 
întemeia drepturile unei naţiuni, numai truda 
cărturărească, răscolirea trecutului, afirmarea 
prin grai şi scris a conştiinţei ei de unitate şi de 
neatârnare. Mai trebuie şi fapta, care să întă¬ 
rească, aşa cum spunea odinioară Bismarck, prin 
fer şi prin sânge, năzuinţele ei fireşti şi legiti¬ 
me, să le impună realizarea împotriva vitregi¬ 
ilor soartei şi asupririlor duşmane. 

In procesul de frământare al unităţii româ¬ 
neşti, Mihai Viteazul a adus fapta ; el a creiat 
precedentul istoric, a întrunit întâia oară pe 
pecetea unui Voevod român armele celor trei 
principate, a primit jurământul ca Domn al 

Ţării Româneşti, al Ardealului şi al Moldovei. 
Dela intrarea lui în Alba Iulia, ori câte neno¬ 
rociri şi greutăţi s’au mai ivit în cale, unirea 
neamului românesc de dincoace şi de dincolo de 
munţi, n’a mai fost numai visul unor cărturari 
străini de realităţile lumei, ci un fapt îndepli¬ 
nit odată în vâltoarea vremurilor, o stare care 
în împrejurări prielnice se poate oricând reface 
odată ce ea răspunde de-apururi realităţii et¬ 
nice şi dreptăţii politice. Şi atunci desigur are 
mai mică însemnătate rezultatul imediat al ac¬ 
ţiunii lui Mihai Vodă şi trage mai puţin în 
cumpănă, dacă triumfului dela Alba Iulia şi 
drumului său victorios până la Nistru le-au ur¬ 
mat zilele de restrişte şi de înfrângeri. „A dat 
o formă Teală aspiraţiilor noastre" : astfel îi 
judeca lupta pentru Ardeal, în preziua unei 
noui treceri a munţilor, Ion I. C. Brătianu, câ- 
te-va zile înainte de a pomi războiul întregi¬ 
rii noastre din 1916. împlinirea unei asemenea 
misiuni e mai presus de norocul schimbător al 
armelor, de biruinţă sau de înfrângere. 

Ceeace nu se va putea însă tăgădui biruito¬ 
rului dela 1600 este, dacă nu conştiinţa deplină, 
dar cel puţin instinctul unităţii, ce o înfăp- 
tuise. El îşi dădea ibine seama — şi o dove¬ 
desc scrisorile ce ni s’au păstrat, cuprinzând 
instrucţiunile sale către solii trimişi la împă¬ 
ratul dela Viena —, că îndeplinea la margi- 
nele de Răsărit ale Europei creştine, o misiune 
superioară de apărare a legii şi a civilizaţiei 
ei : „împăratul Măria lui şi Ţara Ungurească 

să caute bine aceasta, că Mihail Voevod Dom¬ 
nia lui n’a gândit cu aceasta că are a fi el în 
gura Turcilor şl în loc de peire în Ţara Ro¬ 
mânească... n’a gândit de paguba ţării într’a- 
tâţia ani şi de chelciugul lui“. El ştia că de 
trei sferturi de veac Ardealul ,,a fost lepădat 
dela Curuna Ţării Ungureşti' 1 , de când ultimul 
rege al Ungariei pierise în mlaştinele dela 
Mohaci şi că îl luase „cu tocmeala lui şi cu 
peire a mulţi voinici, Ce se roagă împăratului 
şi Ţării Ungureşti să-i socotească pentru acea¬ 
stă slujbă şi nevoinţă ce s’a nevoit, să-i lase 
Ţara Românească şi ţara Ardealului, să-i fie 
de moşie lui şi cine se va ţinea din feciorii 
lui...". Deci nu numai guvernatorul, locote¬ 
nentul imperial, al cărui titlu ni l’a îngăduit 
odinioară Curtea din Viena să-l săpăm sub 
chipul lui de bronz din faţa Universităţii, ci 
domnul stăpânilor şi ereditar al ţărilor româ¬ 
neşti, de o parte şi de alta a Carpaţilor. 

Dar aflăm mai mult din aceste scrisori ; Ar¬ 
dealul îl voia întreg, nu numai cât putuse cu¬ 
prinde cu avântul oştilor sale : „Alta poftesc 
dela împăratul şi dela Ţara Ungurească, cum 
ce hotar au făcut părintele Măriei lui, Maxi- 
milian împăratul, cu al doilea Ianăş Craiu, în¬ 
tre Ardeal şi Ţara Ungurească, acel hotar să 
fie şi de acum; din care hotar din ceastă 
vreme de răzmiriţi a tras la împărăţia lui: 
una, Oradea cu ţinutul Bihorului şi Hustul cu 
ţinutul Maramurăşului, şi ţinutul Crasnei şi 
ale Sonocului şi ale Sărandului şi Nagbaia cu 

Baia de Sus şi toate ţinuturile lor, care au fost 
date de Maximilian împărat supt Ardeal, cum 
au fost mai dintâi". Deci Ardealul ale cărui 
hotare fuseseră recunoscute cu cincizeci de ani 
în urmă, nu numai cu Clujul şi scaunele se¬ 
cuieşti, dar cu toate părţile sale dinspre Miază 
Noapte şi Apus, până la Oradea şi dincolo de 
Sighet şi Baia Mare, cu întregul masiv al Mun¬ 
ţilor Apuseni, ţinutul de baştină al Valahilor 
de dincolo de munţi. Va fi fost amintirea isto¬ 
rică a graniţei trase de împăratul Maximilian 
şi de Zapolya, dar n’a putut lipsi nici grija 
pentru ţăranii şi preoţii români, pe care chiar 
în timpul scurtei sale domnii, Mihai Vodă to¬ 
tuşi le-a arătat-o în dietele' întrunite la Alba 
Iulia. De ar fi cârmuit mai mult, cine ştie ce 
alte dovezi am fi căpătat ale acestui instinct 
de unitate şi de conservare naţională, ce se 
vădea până şi la vrăjmaşii săi, boierii munteni 
pribegiţi în Moldova, cu care se simţeau uniţi 
,,pentru că toţi suntem de o limbă şi de o lege". 

Dar soarta a voit altfel şi stăpânirea lui 
Mihai a trecut ca un fulger prin noaptea vre¬ 
murilor. Iar dacă' ea n’a putut dăinui, nu e 
nici din nenorocul războiului, nici din vina lui 
sau a neamului său, care poate nu l-a putut 
înţelege deplin. 

Căci cu Mihai Vodă, cu mărirea şi căderea 
lui s’a desfăşurat întâia oară pe scena istoriei 
tragedia, ce încă n’a luat sfârşit, a legăturilor 
dintre împărăţia cea mare, din mijlocul Euro¬ 
pei, Imperiul germanic care dăinuieşte peste 

veacuri şi popoarele dela marginea sa de Mia- 
ză-zi şi Răsărit: Ungurii şi Românii. 

Mihai Viteazul şi-a închinat spada creştină¬ 
tăţii, considerând de conducătorul ei firesc pe 
Măritul împărat, căruia i se făgăduise „de 
acum înainte până va fi viu, cu mare credinţă". 
Războaiele împotriva Turcilor le-a purtat pen¬ 
tru a-şi păzi graniţele, iar în Ardeal a năvălit 
atunci când simţea că stăpânitorul său, cardinalul 
Andrei Bâthory este unealta Turcilor şi Polo¬ 
nilor împotriva Imperiului. Ne-o şi spune în 
scrisoarea sa în care îi desvăluieşte gândul de 
duşmănie, atunci când i-a trimis vorbă „ca să 
ies din ţară şi din pământul acesta, căci aşa 
este voia Măriei sale... căci Craiul a făcut pace 
cu Turcii şi a făcut alianţă şi cu Polonii şi cu 
Ţara Moldovei şi cu Inglitera şi cu Franţa", 
împotriva acestei constelaţii de puteri v’răj- 
maşe şi pentru apărarea Imperiului a pornit 
Voevodul român peste munţi şi a purtat şirul 
biruinţelor sale, dela Sibiu până sub zidurile 
Hotinului. 

Dar împăratul şi sfetnicii săi nu i-au văzut 
dreptatea şi nu şi-au cunoscut folosul. Şi-au 
aplecat urechea pârilor şi bârfelilor cu care 
l-au încărcat pe Voevodul român nemeşii ce 
nu-i puteau suferi domnia. 

Mai mult au cântărit ştirile interesate tri¬ 
mise la Viena de solii lui Naprâgy şi ai lui 
Ştefan Csâki, decât faptele de arme ale vitea¬ 
zului, care îşi legase credinţa de împărat. Mai 
multă crezare a găsit uneltirea lui Basta, cal- 

culatorul rece, duşmanul din umbră împotriva 
,,Valahului insolent" decât • izbucnirea uneori 
pătimaşă a credinţei româneşti nesocotite. 
Mihai nu-şi ascundea gândul şi nu-şi prefăcea 
vorbele: un sol al împăratului ne descrie 
ceeace numeşte în termenii vremii „ein brusko 
Audientz" Ia Voevodul roman, pe care II invita 
să-şi părăsească cucerirea. „împăratul, îi stri¬ 
gase plin de mânie Mihai Vodă, îmi trimite ca 
dar trei coli de hârtie pline de otravă, ruşine şi 
batjocură, şi vrea să mă gonească. Mi s’a spus 
mie să nu mă încred... căci voi avea proastă 
răsplată a slujbei mele credincioase, cum a şi 
urmat !“. Iar ceva mai târziu, în timpul petre¬ 
cut în pribegie, la curtea aceluiaş împărat unde 
până la urmă ajunsese să-şi spună năpăstuirile 
şi aflase o dreptate târzie, îşi denunţă la rândul 
său uneltitorii şi vrăjmaşii. „Ci fiindcă toate 
intrările şi ieşirile erau închise de către Arde¬ 
leni, s’a întâmplat de au căzut în mâinile lor 
toţi solii mei trimişi cu scrisori către Măria Ta 
şi scrisorile le-au ţinut la sine, spre a putea 
săvârşi, după datina lor, trădarea ce au cuge¬ 
tat împotriva Măriei Tale, căci duşmanul cel 
mai de temut şi mai primejdios mi-a fost chiar 
acela care se laudă cu numele de creştin, care 
însă totdeauna a călcat învoielile şi a tulburat 
pacea : Ardelenii”. Sub numele acesta,' el înţe¬ 
legea fireşte stările privilegiate ale provinciei, 
şi cu deosebire nemeşii unguri, împotriva că- 

rora aflase reazăm la Secuii războinici din păr¬ 
ţile munţilor, nemeşii cari nu-i puteau ierta 
nici gloria biruinţei, nici omenia stăpânirei. 

Poate va fi fost şi supărarea împotriva opor¬ 
tunismului orăşenilor înstăriţi de negoţul cu 
Ţara Românească, cari îşi deschideau porţile 
biruitorului, dar i le închideau cu aceeaşi grabă, 
atunci când norocul îl părăsise. 

Tragedie a destinului românesc, care a dus 
pe cel dintâi făuritor al unirilor sale, prin 
amărăciunea drumului dela Viena la mişe- 
leasca ucidere din Câmpia Turdei; tragedie 
mai presus de toate a neînţelegerei împărăţiei, 
ce a dat preferinţă uneltirii maghiare şi a bă¬ 
nuit de trădător pe singurul care lupta împo¬ 
triva trădării : tragedie din care neamul nos¬ 
tru a păstrat şi păstrează porunca „Visului 
neîmplinit, copil al suferinţei 1 ', din care ma¬ 
rele său vecin, Imperiul, ar putea şi el culege 
experienţa luptelor sale, multă vreme zădărni¬ 
cite, după pieirea nedreaptă a lui Mihai Vi¬ 
teazul. 

Fie ca în aceste zile tulburi în care se fră¬ 
mântă în uriaşe prefaceri ursita Europei şi a 
lumei, în zilele în care un alt Mihai domneşte 
peste Ţara Românească şi ce ne-a rămas din 
Ardeal şi Moldova, învăţămintele aspre ale 
trecutului să nu fie date uitării, nici de moşte¬ 
nitorii lui Mihai Vodă, nici de acei ai Sfân¬ 
tului Imperiu Germanic. Şi fie ca ziua în care 
Regele Românilor va intra călare în Alba lulia 

să-şi aşeze pe frunte coroana Regelui Ferdi- 
nand, să fie zi de dreptate pentru neamul ro¬ 
mânesc, din întregul cuprins al hotarelor pe 
cari întâia oară în istorie, i le-a tras sabia lui 
Mihai Viteazul. 

Pentru orice ştiinţă nouă, definiţia este, cel 
puţin câtva timp, obiect de discuţie şi de con¬ 
troversă. Nu este locul să înşirăm aci pe toate 
cele care s’au formulat până acum în ce pri¬ 
veşte scopul şi metoda geopoliticei, nici să 
stăruim asupra deosebirii între această disci¬ 
plină şi geografia politică, din care este incon¬ 
testabil că s’a desprins ca o ramură nouă şi 
viguroasă. îmi ajunge să amintesc, pentru la- 
turea ce ne interesează aci, noţiunea de dina¬ 
mism ce i se atribue tot mai mult de cercetă¬ 
torii ei. Caracterul static al descrierii formelor 
politice la un moment dat, aparţine, astăzi ca 
şi ieri, geografiei; procesul de devenire teri¬ 
torială al statelor, mişcările şi năzuinţele în 

desvoltare ce vor fi istoria şi geografia de 

mâine, sunt de domeniul geopoliticei : aceasta 
este concluzia care pare a se desluşi acum 
îndeajuns de limpede, pentru cei care se arată 
convinşi de necesitatea ei, ca şi pentru acei 
caid o contestă. , 

Politica aplicată pe hartă, potrivită necesită- 

ţilor geografice în al căror desen, de atâtea ori 
în decursul veacurilor, se înscrie destinul po¬ 
poarelor : desigur, cu acest înţeles numai nu¬ 
mele geopoliticei e nou. întocmai după cum 
eroul lui Moliere, nemuritorul D-l Jourdaim, 
făcea proză fără să ştie, sunt secole de când 
principii geopolitice au călăuzit acţiunea suve¬ 
ranilor şi a oamenilor de stat, fără ca ei să 
le fi definit ca atare. 

Astfel, dela sfârşitul veacului al XlII-lea, 
Regele Carol al II-lea de Anjou, al Siciliei, 
dându-şi sfatul pentru o nouă expediţie cru¬ 
ciată, socoteşte că, mai de grabă decât a trimite 
cu mari pierderi de oameni şi risipă de bani 
oştile Creştinătăţii la cucerirea Sfântului Mor¬ 
mânt, e mult mai chibzuit de a bloca întâi lito¬ 
ralul Egipetului musulman cu- o flotă, de a-i 
întrerupe negoţul şi de a-i ruina porturile; 
această concepţie modernă de război economic 
în serviciul idealului medieval al luptei pentru 
cruce, pe care o vor desvolta pe urmă toţi 
autorii de memorii şi proiecte de cruciate, dela 
Pierre Dubois francezul, la Marino Sanuto ve- 
neţianul, este în toată puterea cuvântului o 
vedere geopolitică. 

Iar când, în aceiaşi vreme, Regele Angliei, 
„prin puterea livrelor sterling" după cum ne 
spun izvoarele, câştigă împotriva adversarului 
său, regele. Franţei, Filip cel Frumos, alianţele 
principilor de pe continent, vecini cu posesiu¬ 
nile franceze dela Nord-Est, la Sud-Est, nu este 
aceasta o concepţie geopolitică ? Sau când re- 

gele francez, prin puterea livrelor din Tours, 
întoarce împotriva lui Eduard I al Angliei 
acest sistem de coaliţii, şi îndreaptă împotriva 
lui barajul unor alianţe care cuprind litoralul 
Norvegiei şi al Spaniei, nu este şi aceasta o 
directivă ce a trebuit să se desemneze pe hăr¬ 
ţile şi portulanele primitive ale vremii ? 

„Pentru a învinge acest duşman pe care nu-1 
poate prinde, el trebuie să caute în toate părţile 
mijloace de război indirecte, să ia asigurări şi 
chezăşii, să ocupe toate poziţiile din care va 
putea nelinişti şi primejdui Anglia. El trebuia 
să opună, peste tot, continentul, Oceanului. El 
impune puterea sa sau îşi insinuiază autorita¬ 
tea în toate statele care îl înconjoară... întin- 
zându-şi stăpânirea pe marea dela Miazănoapte 
şi pe cea dela Miazăzi, spre a-i interzice accesul 
negoţului englez". Sunt cuvintele prin care 
Albert Vandal caracterizează blocusul conti¬ 
nental al lui Napoleon I; cu drept cuvânt, 
istoricul marinei franceze D-l De la Ronciere 
le aplică, cinci secole mai înainte, politicii lui 
Filip al IV-lea care, întocmai ca şi acea a lui 
Bonaparte, este o geopolitică. Căci ce definiţie 
mai cuprinzătoare putem afla, o sută de ani 
înainte ca Rudolf Kjellen să fi rostit acest 
termen, decât lozinca lapidară a Primului Con¬ 
sul în privinţa politicii statelor: „Leur politi- 
que est dans leur geographie ?“. 

Sau cum să dăm altă interpretare cuvintelor 
lui Bismarck, care prevedea în 1879, în legătură 
cu situaţia Germaniei între Austria şi Rusia, 

că „sentimentul de comunitate germană se află 
la Dunăre, în Stiria şi în Tirol, nu la Peter- 
sburg şi la Moscova" ? 

Cancelarul de fer, care nu era un colonial, 
— şi o recunoştea făţiş — avea cu atât mai 
mult şi mai puternic conştiinţa intereselor 
continentale ale Reichului, definite de spaţiul 
locuit de poporul german. 

In fine, în vremuri mai apropiate de noi, la 
Conferinţa Păcii din 1919, unele revendicări, 
ca acele ale Italiei asupra coastelor dalmate, 
discutabile din punct de vedere etnic, îşi aflau 
reazemul în argumente de geografie strategică, 
în desenul însuşi al litoralului Adriaticei, care 
permite oricând unei flote să ameninţe, din 
adăposturi sigure, ţărmul opus şi descoperit aî 
peninsulei italice. Fără să folosească acest titlu, 
expunerea lui Orlando în Consiliul celor Patru 
era o limpede afirmare a unei teze geopolitice. 

La aceiaşi Conferinţă de Pace, înfăţişarea 
problemei româneşti, deşi întemeiată în primul 
rând pe realităţile etnice, nu a nesocotit ase¬ 
menea argumente. Amintind de populaţiile de 
origine şi de limbă română răspândite din 
munţii Pindului şi din şesul Tisei până la Bug 
şi la Nipru, delegaţiunea noastră respingea 
totuşi ideea unui „stat factice şi împrăştiat, a 
cărui constituire geografică ar fi fost izvorul 
unor nenumărate conflicte"... Pentru membrii 
ei, ca şi pentru toţi acei conştienţi de rostul 
neamului, imaginea aspiraţiunilor teritoriale şi 
politice ale României se înscria în cercul în 

care de şaptezeci de ani viziunea profetică a 
revoluţionarilor dela 1848 — 49 statornicise 
hotarele României Mari. In expunerea făcută 
în faţa Comisiunei Afacerilor Române, la 22 
Februarie 1919, Ion I. C. Brătianu amintise 
într’o ordine logică toate împrejurările care 
înfăţişau acest temei de devenire geografică, 
sau, cum se spune acum, geopolitică: nu lipsea 
din argumentarea sa nici unitatea economică 
naturală alcătuită de Transilvania şi de vechiul 
Regat al României, pe care stăpânitorii Ardea¬ 
lului încercaseră să o zădărnicească prin poli¬ 
tica lor protecţionistă, nici unitatea Banatului 
dovedită prin legăturile organice dintre mun¬ 
te şi şes; iar în privinţa hotarului dela Răsă¬ 
rit, vederile sale se închegau în această decla¬ 
raţie de principii, în care se rezuma întreaga 
experienţă a istoriei româneşti: 

„Nu putem concepe existenţa neamului ro¬ 
mânesc fără Nistru, cum nu putem să o con¬ 
cepem fără Dunăre şi Tisa, ca să ne despartă 
de elementul slav. Basarabia reprezintă pen¬ 
tru noi intrarea casei noastre". 

Vederi geopolitice au fost deci folosite şi a- 
plicate de marii căpitani şi de diplomaţi în toa¬ 
te vremurile, mult înainte de-a se fi alcătuit o 
disciplină sistematică şi ordonată sau o ramură 
a învăţământului public. Ceeace constituie, în 
părerea, noastră, elementul nou pe care îl adu¬ 
ce tânăra ştiinţă ce revendică acest nume, 
este valoarea ei considerabilă de educaţie şi de 
propagandă. 

De-altfel critica însăşi ce s’a adus de une¬ 
le cercuri 1— în special franceze — şcolii geo- 
politice care a făcut din această disciplină o şti¬ 
inţă germană, a fost de a fi aşezat întreaga ei 
argumentare, desvoltată în numeroasele ei 
publicaţii, în serviciul revizionismului politic 
al Europei. Prin cercetătorii geopoliticei s’a 
imprimat poporului german convingerea că e 
lipsit de spaţiu — Volk ohne Raum \— şi că în 
lipsa unei înţelegeri ce i se refuză, trebuie 
neapărat să-l cucerească cu armele. Prin geo¬ 
politică, poporul japonez a căpătat imaginea 
vie a arhipelagului său suprapopulat, faţă de 
întinderile încă pustii ale continentelor veci¬ 
ne; după cum, tot prin lectura şi interpretarea 
hărţii s’a întipărit în mintea oamenilor de 
stat şi a opiniei britanice necesitatea asigurării 
etapelor pentru drumul Indiilor sau concepţia 
imperială că nimic din ice se întâmplă în tot 
cuprinsul planetei nu-i poate lăsa indiferenţi. 

Privind însă mai aproape de noi, să încer¬ 
căm să desprindem, din înseşi nenorocirile ce 
ne apasă, învăţămintele ce le pot îndrepta. Pe 
ce s’a întemeiat războiul de propagandă al ve¬ 
cinilor noştri dela Apus, dacă nu pe folosirea 
până la măestrie a argumentului geopolitic? 
Nimic nu a lipsit din acest arsenal: dela hăr¬ 
ţile construite cu atâta ştiinţă a nuanţelor de 
colorit ale contelui Teleki, la drepturile isto¬ 
rice mai mult sau mai puţin milenare ale 
Coroanei Sfântului Ştefan sau la faimoasa uni¬ 
tate economică a basmului dunărean cu cen- 

trul la Budapesta, sfâşiată de vitregile hotărâri 
dela Trianon. Periodic ca un leit-motiv, stărui¬ 
tor ca o obsesiune, revenea imaginea iscusit 
trucată a hărţii Ungariei, din care se desfă¬ 
ceau, pe carta poştală ce o înfăţişa, provinciile 
răpite de duşmanii ei nemiloşi. In orice loc, în 
orice împrejurare, în orice manifestare de or¬ 
din politic, economic, cultural, nu putea lipsi 
formularea acestei revendicări ce crease o sta¬ 
re de spirit, o psihoză, înainte de-a folosi cu di¬ 
băcie conjunctura favorabilă a evenimentelor 
pentru a deveni o stare de fapt — cel puţin în 
măsura în care aceste evenimente i-au îngă¬ 
duit-o. 

Iar faţă de această atitudine, imprimată ca 
o directivă totală şi totalitară unei întregi na¬ 
ţiuni, până a o face să uite cele mai grave 
probleme sociale, cari tocmai la ea n’au aflat 
deslegare încă, după toate revoluţiile veacului 
nostru, noi n’am ştiut să opunem decât indi¬ 
ferenţa şi inerţia, ale căror efecte nu le-a mai 
putut îndrepta o goană târzie după publica¬ 
ţii şi dovezi. S’a văzut astfel acest spectacol cu 
adevărat monstruos: o cauză dreaptă prin te¬ 
meiurile ei de ordin etnic, geografic şi istoric, 
pierdută numai din lipsa unei pregătiri serioa¬ 
se a apărării ei, iar adversarii ei triumfând 
prin iscusinţa şi hărnicia avocaţilor, gata să 
pledeze cu dosarele lor ticluite la bara tuturor 
curţilor şi a tuturor judecăţilor din lume. 

Câte din problemele din care s’a alcătuit 
calvarul nostru din anul de durere 1940, n’ar 

fi căpătat' altă faţă şi poate altă deslegare, 
dacă din vreme o prezintare geopolitică a im¬ 
portanţei lor ar fi ştiut să deştepte opinia pu¬ 
blică din România şi din alte ţări! 

Să reamintim doar câteva: însemnătatea tra¬ 
ficului nestânjenit al gurilor Dunării, de care 
se leagă semnificaţia europeană a ţării noastre, 
sau securitatea drumului vital Bucureşti-Con- 
stanţa, sau unitatea de secole, economică şi 
geografică a podişului Transilvaniei. 

Dar să nu stăruim acum asupra trecutului, 
decât pentru a culege, din experienţele şi din 
sacrificiile sale, îndrumarea viitorului. 

In această îndrumare fostul geopoliticei ne 
apare mai limpede ca oricând. Ea trebuie să 
folosească, după metoda pe care alţii au între¬ 
buinţat-o cu atâta succes, valoarea educativă şi 
convingătoare a hărţii pentru orientarea spiri¬ 
tului public. 

Din niciun lăcaş de cultură, din niciun edi- 

* 

ficiu public să nu lipsească imaginea acestor 
realităţi suprapuse: harta ţinuturilor locuite 
de Români şi a graniţelor actuale ale ţării. 

Cu deosebire tineretului să i se înfăţişeze 
mereu această icoană a dreptăţilor şi a sufe¬ 
rinţelor, a înfrângerilor şi a nădejdilor ace¬ 
stui neam. Poate atunci va învăţa să-şi înalţe 
fruntea mai presus de marginile strâmte în 
care suntem osândiţi a vieţui şi va şti să între¬ 
vadă, dincolo de frământările şi tulburările 
fără lege şi fără rost, linia mare şi dreaptă 
a destinelor naţiunii, pe care au păşit cu cinste 

şi cu glorie generaţiile înaintaşilor. Aceste des¬ 
tine, la noi şi aiurea, sunt sădite în pământul 
însuşi din care ne-am născut, după cum sta¬ 
tuia, cu perfecţiunile ei sculpturale, e cuprin¬ 
să în blocul de marmoră din care dalta o va 
desprinde. Dar trebuie inspiraţia şi dibăcia 
artistului, pentru a desface chipul din lut sau 
din piatră, precum trebuie credinţa şi 'Voinţa 
unui neam pentru a stăpâni pământul ce-i este 
dat să rodească în deplinătatea puterilor şi în¬ 
suşirilor sale. 

S’a spus că o naţiune este mai presus de toa¬ 
te o conştiinţă morală. Unul din factorii me¬ 
niţi să o desvolte şi să contribue mai puter¬ 
nic la izbândirea ei, e fără îndoială această şti¬ 
inţă tânără şi totuşi veche, ca şi lumea pe 
care o cercetează şi o frământă: geopolitica. 

Ea ne întăreşte în credinţa că nimic nu este 
pierdut, cât timp păstrăm, neînduplecată şi ne¬ 
ştirbită, conştiinţa legăturii veşnice dintre acest 
neam şi pământul său, cât timp se va găsi un 
glas care să revendice cu tărie, în faţa naţiu¬ 
nii şi a istoriei, drepturile ce nu se pot pres¬ 
crie, pe cari împrejurări protivnice le pot aco¬ 
peri vremelnic, fără a împiedeca însă triumful 
unei justiţii care întârzie adesea, dar nu lipse¬ 
şte niciodată. 

Nu este uşor de a defini destinul *). In terme¬ 
nii obişnuiţi ai vorbirii, el reprezintă desigur „o 
forţă superioară voinţii omeneşti, care deter¬ 
mină cursul evenimentelor, într’o înlănţuire ne¬ 
cesară şi ineluctabilă". Dar în concepţia ştiinţi¬ 
fică modernă, definiţia ne apare mai complexă : 
„Destinul, spunea chiar aci D-l Rădulescu Mo- 
tru, este desfăşurarea unor posibilităţi cari 
sunt legate între ele printr’o totalitate reală, 
de aceea destinul este până la un punct de pre¬ 
văzut. Anticii atribuiau această prevedere ora¬ 
colului. Contimporanii pot scoate prevederea 
din date statistice. Destinul unui popor, bună¬ 
oară, îl putem întrezări din elementele popula¬ 
ţiei sale, din valorile sufleteşti pe cari le cul¬ 
tivă, din ierarhia socială, din condiţiile geogra¬ 
fice şi altele. Desigur nu este o prevedere în 
înţelesul astronomic, dar este totuşi o preve¬ 
dere". Noţiunea este deci şi foarte veche şi 
foarte nouă ; sunt de fapt două concepţii ale 
destinului. 


1) Conferinţă ţinută în ciclul Universităţii Libere la 31 
Martie 1941. 

Există una din vremurile străvechi ale anti¬ 
chităţii, aceea a întoarcerii ciclice, nesfârşite a 
faptelor şi a împrejurărilor : viaţa oamenilor ca 
şi cea a societăţilor e determinată, odată pentru 
totdeauna, de cursul stelelor şi al planetelor, 
cârmuit de legile sale eterne. 

Au rămas astfel şi în vocabularul modern o 
seamă de cuvinte ce păstrează vădit urmele a- 
cestui mod de a gândi' Cineva e marţial pen¬ 
tru că s’a născut în zodia lui Marte, lunatec 
când e supus înrâuririlor schimbătoare ale lu- 
nei, sunt stele norocoase, dar şi dezastre, 
iar viaţa omului cunoaşte perioade ascendente 
şi fenomene de influenţă. In vremurile antice 
superstiţia regăsea asemenea împrejurări până 
şi în întâmplările cele mai obişnuite ale vieţii: 
era de pildă, nefast pentru păstrarea părului 
să te tunzi în zilele, în cari luna se afla în 
creştere, deoarece rotunjirea reginei nopţilor se 
oglindea în mod fatal pe creştetul capului ace¬ 
luia, care nu ţinuse seamă de succesiunea faze¬ 
lor ei. Durere, câţi dintre noi nu am săvârşit 
asemenea imprudenţe ! 

Principiul capital al concepţiei antice a desti¬ 
nului e deci fatalismul, în înţelesul oriental al 
predestinaţiei: aşa i-a fost scris. 

O spune în termeni lapidari poetul Manilius: 
fata regunt orbem, certa stant omnia lege — 
ursita cârmuieşte lumea, toate stau sub po¬ 
runca unei legi sigure. O spune şi înţeleptul 
Seneca: Fata irrevocabiliter ius suum pera- 
gunt, nec ulla commoventur prece, ursita îşi 

împlineşte dreptul irevocabil, ea nu poate fi în¬ 
duplecată de nici o rugăciune. O spusese cu 
veacuri înainte, în accentele filosofiei sale des- 
nădăjduite, Eclesiastul: „Ce a fost, aceasta va 
fi, ce s’a făcut, aceasta se va face şi nu e ni¬ 
mic nou sub soare". 

Aşa cum s’a demonstrat de-altfel într’o con¬ 
ferinţă precedentă, asemenea concepţii sunt în 
complectă opunere cu ideea creştină, deoare¬ 
ce ele declară zădamice, din începutul înce¬ 
puturilor, orice rugă şi faptă a credinciosului. 
Totuşi au pătruns şi în apologetică, deoarece 
într’o operă atât de adânc pătrunsă de idea¬ 
lul creştin cum e Divina Comedie a lui Dante, 
ele încă şi-au făcut loc : 

... Per ovra delle ruote magne 

Che drizzon ciascun seme ad alcun fine 

Seconde che le stelle son compagne... 

Este aceiaşi îndrumare a stelelor, călăuze ale 
vieţii şi ale destinului, pe care o înlocuieşte însă 
tot mai mult, în timpurile modeme ale istoriei, 
ideea progresului; ea deschide omenirii alte 
perspective şi îi dă credinţa în forţele ei pro¬ 
prii de desvoltare, odată cu avântul şi neastâm¬ 
părul neţărmuritului, spre care îi îndreaptă în¬ 
treaga râvnă. 

Iată însă că în vremuri mai apropiate de noi, 
ideea ciclului fatal învie în cele mai însemnate 
sisteme istorice şi filosofice cari o aşează iarăşi 
la locul de frunte. 

Ea stăpâneşte într’adevăr doctrina materialis- 

inului istoric, care desvoltă în mod necesar, în 
virtutea unor legi mecanice, un stadiu economic 
şi social în viaţa popoarelor, din altul care tot¬ 
deodată i se opune, dar îi şi pregăteşte biruinţa: 
regimul feudal este astfel prefaţa necesară a ce¬ 
lui burghez, iar acesta conţine în germene 
triumful şi dictatura proletariatului. 

In aceiaşi ordine de idei, trebuie amintită 
structura analogiilor istorice în desvoltarea cul¬ 
turilor, văzută de Spengler, cu evoluţia lor me¬ 
reu repetată, indiferent de timp sau de spaţiu. 
Dar şi filosofia rasistă îşi învederează, încă dela 
Gobineau, procesul de neînlăturat care duce 
popoarele delă naştere la decădere şi la moarte: 
„Nu ne vedem oare constrânşi să admitem că 
orice aglomerare umană contractează în ziua 
însăşi în care ia fiinţă, şi ascunde printre ele¬ 
mentele vieţii sale, principiul unei morţi ine¬ 
vitabile. 

Este adevărat că antichitatea n’a crezut în 
moartea societăţilor (eroare, căci filosofii ei o 
întrevăzuseră). Evreii au crezut întotdeauna că 
stăpânirea lor nu va lua sfârşit; Roma, în clipa 
chiar în care începea să apună, nu se îndoia 
de veşnicia împărăţiei sale. Suntem noi, moder¬ 
nii, cei dintâi cari ştim că zilele tuturor nea¬ 
murilor sunt numărate, deoarece nici unul din 
acele ce au domnit înaintea noastră nu-şi mai 
urmează cariera alături de noi“. Dar cu trece¬ 
rea vremii şi elaborarea mai deplină a teoriei, 
procesul fatal de degenerare îşi găseşte aci un 
corectiv, prin opera de purificare şi de rege- 

nerare a rassei, pe care o îndrumează o nouă 
concepţie etnică şi socială. Noţiunea de fatali¬ 
tate nu se mai impune deci cu aceiaşi rigoare 
absolută ; apare în locul ei ideea unei „desfăşu¬ 
rări de posibilităţi”, unei chemări, a oamenilor 
ca şi a popoarelor, din care li se desprinde pe 
linia desvoltării lor istorice, ceeace numim şi 
astăzi destinul; în concepţia modernă, destinul 
şi-a pierdut deci tot mai mult înţelesul fatal, 
pentru a căpăta pe acel a misiunii de care ră¬ 
mâne nedespărţit. Iar factorii cari îl determină, 
acele elemente din a căror cunoaştere se poate 
construi o prevedere, acestea sunt, în viaţa 
popoarelor, temeiurile lor statornice, cari dăi- 
nuiesc de-alungul veacurilor, sau cum le nu¬ 
mise Nicolae Iorga : permanenţele. 

Asemenea permanenţe ar fi, în scrisul lui, 
caracterele de viaţă comună, ideile şi în sfârşit 
pământul pe care trăiesc noroadele, ale cărui 
posibilităţi cuprind în mod firesc şi condiţiile 
lor de desvoltare. 

Astfel cine ar putea tăgădui, în privinţa ca¬ 
racterului de viaţă, instinctul de stăpânire al 
neamurilor nomade din stepele Răsăritului, 
care le duce spre fulgerătoare cuceriri şi în* 
jghebări de uriaşe imperii, a căror soartă vre¬ 
melnică e însă legată înde-obşte de viaţa şi de 
moartea cuceritorului ? Pe rând s’au înălţat şi 
s’au prăbuşit în câteva decenii, împărăţia Hu¬ 
nilor lui Atila, aceea a Avarilor lin Baian, sau 
a Tătarilor lui Ginghiz-Han şi a lui Timur; tot 
astfel s’ar fi întâmplat şi cu neamul lui Arpad, 

de nu l’ar fi oprit în loc şi statornicit biruinţa 
Imperiului şi trecerea lui la creştinism. 

Sau cine ar pune la îndoială stăruinţa unui 
instinct anarhic şi egalitar al lumei slave, care 
duce periodic la stârpirea elitelor şi nivelarea 
în mediocritate şi sărăcie ? După cum tot pe¬ 
riodic revine în istoria frământată a acestor 
noroade apelul la străin, pentru a rândui, a 
stăpâni şi a apăra : Samo, negustorul franc la 
Slavii din Vest, hanii bulgari la cei din Mia- 
ză-zi, Varegii scandinavi la triburile slave ale 
Răsăritului. 

Geografia la rândul ei, mai ales când o pri¬ 
vim pe latura geopolitică, e într’o largă măsură 
un factor «determinant şi permanent al istoriei, 
deci al destinului. Destinul geopolitic al Italiei 
faţă de peninsula balcanică e înscris astfel dela 
începutul vremurilor în desenul însuşi al lito¬ 
ralului Adriaticei, după cum destinul de uni¬ 
tate al pământului francez a izbit pe toţi mar¬ 
torii trecutului său, dela descrierea Galiilor a 
lui Strabon, la chemarea sfântă a Ioanei D’Arc. 
Destinul german se măsoară după locul ce-1 
cuprinde ţara de mijloc a Continentului, aşa 
cum l-a înţeles în ceasul dramatic al hotărîrii 
dela Nikolsburg în 1866, spiritul de cumpănire 
şi prevedere al lui Bismarck : a doua zi după 
marea izbândă dela Koniggraetz asupra Aus- 
triacilor, regele, Moltke, generalii voiau să 
smulgă Austriei învinse toate roadele biruinţii, 
dar cancelarul se opunea în numele destinului 
german, care poruncea pentru viitor unire şi 

nu învrăjbire între suveranii şi popoarele de 
acelaş sânge. Destinul polon se macină de vea¬ 
curi între cele două puteri formidabile cari îl 
mărginesc şi prea adesea îl şi cotropesc, pe 
când în Balcani şi la Strâmtori se opun, gata 
de încăerare, aceleaşi forţe uriaşe, ce le uneşte 
uneori prin intrese comune întinderea nedefi¬ 
nită a câmpiei orientale a Europei. Cine face 
politica Prusiei va căuta astfel în mod aproape 
necesar apropiere de Rusia, iar cine va porni 
în Drang nach Osten, spre Sud-Est, pe drumu¬ 
rile Austriei, va trebui neapărat să înfrunte 
puterea rusească- Pe asemenea permanenţe se 
poate întemeia nu numai istoricul, dar şi omul 
politic, când încearcă să desluşească prin pre¬ 
vedere, tainele viitorului. 

In trecutul poporului român ne întâmpină de- 
asemenea, după cum le-am întâlnit în acel al al. 
tor neamuri, ca cele două feţe ale lui Ianus, 
cele două concepţii ale destinului, antică şi mo¬ 
dernă. Uneori apăsarea împrejurărilor a fost 
atât de zdrobitoare, încât a împins la resem¬ 
nare în faţa fatalităţii. „Soarta acestei ţări e 
de a fi în veci smerită" spusese când-va Vodă 
Bibescu, acelaş care, stând de vorbă cu Bariţ, 
îi arăta astfel imensele greutăţi ce se opuneau 
idealului de unitate al Românilor: „Suzeran 
nitatea Porţii Otomane s’a întemeiat prin arme, 
şi numai prin arme s’ar putea scutura. Protec¬ 
toratul Rusiei se razimă în tratate... tot prin 
tratate s’a pierdut şi Basarabia ; cum voiţi s’o 

restituie Rusia?... Iar cât pentru Transilvania 
şi Banat, te las să judeci singur dumneata, fră- 
ţico, mărimea puterii care ar trebui să opuneţi 
la o rezistenţă disperată a celor trei naţionali¬ 
tăţi, dedate din veacuri a trata pe Români nu¬ 
mai ca pe supuşii lor, şi nici decum ca pe 
domni ai ţării. Vedeţi ca să nu fiţi seduşi de 
idealuri şi de fantasii amăgitoare". Roata ur¬ 
sitei ne strivea doar sub povara a trei mari 
împărăţii, la răspântia cărora ne fusese hărăzit 
locul sub soare. 

Dar nu această resemnare lipsită de încre¬ 
dere şi de vlagă a dus poporul nostru la lup¬ 
tele şi faptele, prin care şi-a câştigat locul său 
în istoria neamurilor. 

Elementele permanente ale trecutului său 
ne arată la conducătorii noştri de odinioară o 
modestie creştinească, atât de deosebită de tru¬ 
fia semeaţă a altora, o mărginire realistă la 
dreptul şi la pământul ţării, îndepărtând vi¬ 
surile de stăpânire împărătească ale vecinilor; 
dar aceleaşi elemente cuprind un sentiment sta¬ 
tornic al unei vieţi de sine stătătoare şi o le¬ 
gitimă mândrie a chemării sale : „eu îmi apăr 
sărăcia, şi nevoile, şi neamul" credea poetul că 
a răspuns Voevodul Mircea sultanului Baiazid. 
Dar avem mărturiile scrisorilor vremii, cari 
simt deopotrivă de caracteristice. „Dumnezeu 
ştie cui îi va ajuta norocul, scrie Petru Vodă 
Rareş puternicului rege Sigismund al Poloniei, 
şi, dacă vom fi biruiţi de Măria Ta, vom fi bi¬ 
ruiţi de un prea puternic Domn şi Crai, care 

cârmuieşte multe ţări. Iar dacă milostivul Dum¬ 
nezeu ni v‘a fi nouă cu noroc, lucru despre care 
n’avem nici o îndoială şi Măria Ta vei fi biruit, 
vei fi fost biruit de un biet Domn al Moldovei' 1 . 
Frumoase cuvinte, în cari umilinţa drept cre¬ 
dincioasă în faţa Celui de Sus, se împleteşte 
totuşi cu o bărbătească mândrie şi încredere 
în vitejia ostaşilor ţării. 

Nu mai puţin pilduitoare sunt învăţăturile 
înţeleptului Neagoe Basarab: „Nu fireţi, 
scrie el în poveţile către fiul său, ca pasărea 
aceea ce se chiamă cuc, care-şi dă ouăle de le 
clocesc alte păsări, ci fiţi ca şoimul şi vă păziţi 
cuibul vostru". Şi urmează o altă pildă despre 
acest şoim, care îşi găseşte în mod firesc locul 
în această povestire : „Deci văzând el aşa, odată 
prinse o pasăre, să-i fie lui de mâncare, şi zbu¬ 
rând cu dânsa prin văzduh; se luă după dânsul 
altă pasăre mare şi puternică făr’ de seamă^ 
care se chiamă vultur, şi începu a-1 goni, să-i 
iea vânatul. Iar şoimul, dacă văzu, zise în 
inima lui : „Mie nu-mi este frică de acest vul¬ 
tur, că eu multe păsări biruiesc şi pe el îl văz 
mare şi puternic, şi zlobiv, iar inima lui o ştiu 
că este fricoasă... ci numai mă întristez de mă¬ 
rirea lui cea multă. Pentru aceea nu mă voi 
bate cu dânsul, ci mai bine să împart vânatul 
meu şi să-i dau şi lui, şi voi fi în pace. Iar eu, 
dacă nu mă voi sătura cu ce-mi va mai rămâne, 
nu voi muri, ci voi trăi până iar voi vâna ceva... 

Aşa şi voi, fraţilor, sunteţi ca şoimul, cu 
multe biruinţe şi cu vânatul în mâinile voas- 

tre, adică avuţia. Deci, de veţi vedea pe niscai 
limbi păgâne să se pornească asupra voastră, 
cu oşti grele şi cu putere mare, voi nu vă îm¬ 
potriviţi lor şi vă bateţi cu ei într’acel ceas, 
ci socotiţi a le slobozi din unghiile voastre 
vânat, adică avuţie să le daţi să mănânce. Dar 
daca veţi vedea că nu vor să se învoiască, voi 
nu vă temeţi de dânşii, nici de oştile lor cele 
multe, ci luaţi pe Dumnezeu ajutor în inimile 
voastre, şi vă rugaţi, zicând: Stăpâne, făcăto¬ 
rul tuturor şi Dumnezeul cel bun... nu suntem 
bucuroşi să se facă această răzmeriţă... Că noi, 
Doamne... ştim că tot cel ce va veni către Tine 
cu smerenie şi plecăciune, nu-1 vei goni dela 
Tine. Deci şi noi am plecat smerenia noastră 
lor, iar ei n’au vrut să primească... ci s’au po¬ 
trivit să fie mai puternici decât Tine... Pentru 
aceea... la Tine alergăm, ca să ne fii ajutor 
spre vrăjmaşii noştri, nu pentru dreptăţile 
noastre, ci pentru mila Ta cea multă". Astfel, 
îmbrăcându-te în dragostea lui Dumnezeu ca 
într’o platoşă... să-ţi tocmeşti toate tunurile şi 
oştile tot cete, cum le va fi rândul... iar tu să 
mergi drept faţă la faţa spre vrăjmaşii tăi, 
fără nici o frică". Iată un mod de a simţi şi 
de a vorbi, care nu se potriveşte cu resemna¬ 
rea fatalistă înaintea năpastelor şi asupririlor 
soartei. E adevărat că textul acesta al învăţă¬ 
turilor se crede a fi fost scris de un călugăr, 
admiratqr al Voevodului, care i-ar fi ticluit 
poveţele şi cuvântările : este teza, pe care De- 
mostene Russo o susţinea, cu logica sa aprigă, 

împotriva Iui Nicolae Iorga, fără ca acesta 
să-şi fi schimbat sau măcar clintit punctul de 
vedere. Să zicem chiar că ar fi aşa şi că nu 
avem a face cu învăţături autentice ale Dom¬ 
nului Ţării Româneşti; dar s’a mai întâmplat 
ca un text să nu fie autentic în litera sa, şi 
să reprezinte totuşi un document de o nediscu¬ 
tabilă valoare în spiritul său. Fie sau nu de 
mâna Voevodului, scrierea răspunde preocupă¬ 
rilor şi mentalităţii timpului, a cărui atmosferă 
a păstrat-o. 

Iar mai la urma urmei, daca vecinii noştri 
fac şi acum atâta caz de învăţăturile Sfântului 
Ştefan, cari nu prezintă mai multe garanţii de 
strictă autenticitate, să ne fie îngăduit să fo¬ 
losim şi noi acele atribuite lui Neagoe Basarab, 
ctitorul minunatei mănăstiri dela Curtea de 
Argeş, cel puţin în măsura în cari oglindesc 
permanenţele trecutului nostru. 

Din aceste permanenţe, elemente alcătuitoare 
ale conştiinţii şi ale misiunii româneşti, nu lip¬ 
seşte însă nici al treilea, care e reazemul şi te¬ 
melia tuturor: teritoriul. 

Din întâile vremuri ale alcătuirii de stat, 
două idei fundamentale se desprind tot mai 
limpede din scrisul şi din faptele Domnitorilor 
noştri, a sfetnicilor şi a căpitanilor lor: misiu¬ 
nea de a apăra Europa şi creştinătatea la por¬ 
ţile Răsăritului, şi unitatea organică a ţinutu¬ 
rilor locuite de Români, pentru a întemeia şi 
a sprijini această misiune de apărare. 

Am putea regăsi obârşia acestui gând în tim- 

purile cele mai depărtate, până şi în cuprinsul 
hotarelor vechii Dacii. Burebista şi-a întins stă¬ 
pânirea din inima Carpaţilor până la Nistru şi 
dincolo de el, iar Romanii au căutat să atingă 
la rândul lor aceleaşi graniţe ; o inscripţie din 
ultimul an de domnie al împăratului Traian a 
fost descoperită de curând lângă Cetatea Albă, 
Descălecarea Principatelor noastre a pornit şi 
ea 'din munţi, pe drumul Dunării şi al mării. 
Dar nu e nevoe să ne oprim la vremuri şi îm¬ 
prejurări atât de depărtate, e de ajuns să răs¬ 
foim unele din scrisorile rămase dela Voivozii 
ţărilor româneşti. 

Am mai pomenit aiurea de scrisoarea lui 
Ştefan cel Mare, trimisă Veneţienilor la 1478, 
prin solul său Ţamblac. Vorbind de Chilia şi 
Cetatea Albă pe cari Turcii le ameninţă, în¬ 
vingătorul dela Racova adaugă : „înălţimea Ta 
te poţi gândi că aceste două locuri sunt toată 
Moldova, şi Moldova cu aceste două locuri e 
un zid pentru Ţara Leşească şi Ţara Ungu- 
rească“. 

O jumătate de veac mai târziu, viteazul său 
urmaş, Ştefăniţă Vodă, înseamnă cu amără¬ 
ciune lipsa de înţelegere a vecinilor pentru 
nevoile apărării comune: „căci dacă astăzi 
Dumnezeu va pedepsi ţara noastră Moldova, să 
nu vă îndoiţi că mâine o să vie rândul şi pen¬ 
tru alte Domnii creştine", scrie el Craiului 
leşesc. Mai aspru încă şi mai ironic sună, în 
anul următor, instrucţiunile ce le dă trimisu¬ 
lui său, spre a le transmite în acelaş loc : „Şi 

cu toate că vă mulţumesc pentru că făgăduiţi 
a-mi da ajutor şi nu voiţi a vă cruţa averile 
şi cheltuielile şi ostenelile şi sănătatea, totuşi 
trebuie să vă spun că n’am văzut omul care, 
dacă se înneacă, dă ajutor altuia, ci însuşi tre¬ 
buie întâi să înnoate la mal. Aşa şi Voi îmi 
făgăduiţi ajutor, dar nu voiţi să vă luptaţi cu 
duşmanii, aşteptând ca eu să mă lupt cu duş¬ 
manul vostru. întâi voi să vă luptaţi cu duş¬ 
manul vostru, cu care lucru vă veţi ajuta pe 
voi şi pe mine, că eu nu pot să vă dau ajutor 
când am şi eu aceiaşi nevoie ca şi Domniile 
Voastre". Şi nu lipseşte nici accentul de in¬ 
dignare când Voevodul adaugă : „Mai la urmă 
nici nu sunt straja voastră năimită" pentru că 
straja o îndeplineşte nu din grija altora, ci din 
nevoia de apărare a ţării şi a lumii creştine. 

Să mai întoarcem o filă : vom afla pe hârtia 
îngălbenită de vremuri urme de sânge şi încă 
de sânge domnesc. E acel al lui Ştefan, zis 
Lăcustă, pe care în anul dela Mântuire 1540 
boierii Moldovei l-au înlăturat din domnie şi 
din viaţă, simţindu-1 că începuse cu încetul a 
da ţara împăratului turcesc : „voia să-i dea 
tot ţărmul dela Dunăre până în munte, precum 
şi Nistrul tot". Era o trădare, o „hiclenie", pă¬ 
răsirea misiunii încredinţate Domniei moldo¬ 
vene, iar dezertorul şi-a plătit vina cu capul, 
atât de puternic era sădită în conştiinţa pu¬ 
blică datoria de a apăra Apusul şi Creştinăta¬ 
tea în colţul furtunilor, dinspre Marea Nea¬ 
gră şi gurile Dunării. 

Dar nici în cellalt sector al apărării noastre, 
în Ţara Românească, gândul acesta nu a fost 
părăsit. Cu aceiaşi putere se manifestă senti¬ 
mentul de solidaritate între toate ţările cu¬ 
prinse în marginele aceluiaşi destin. Când din 
cetatea Ardealului, Iancu Corvin dusese la bi¬ 
ruinţă peste Dunăre oştile creştine, un con¬ 
timporan socotea că mai mult sporise slava 
Valahilor din care îşi trăgea obârşia, decât a 
Ungurilor. Câţi-va ani mai târziu, la 1462, 
cruntul dar isteţul Vlad Ţepeş scria fiului lui 
Iancu, Craiului Matiaş, vestindu-1 de pregăti¬ 
rile Turcilor: „Deci Măria Ta, milostive 
doamne, dacă voia Măriei Tale este să ai luptă 
cu dânşii, atunci strânge-ţi toată ţara şi tot 
poporul de oaste, şi călării şi cei de pe jos, 
adu-i în această Ţară Românească a noastră şi 
binevoieşte a te bate aice cu dânşii. Iar dacă 
nu vrei să vii Măria Ta însuţi, atunci fii bun 
de-ţi trimite oastea întreagă în părţile arde¬ 
lene ale Măriei Tale, încă dela Sf. Gheorghs. 
Dacă Măria Ta nu vrei să-ţi dai toată oastea, 
atunci dă numai cât ţi-e voia, măcar Ardealul 
şi Secuimea". 

Aceiaşi conştiinţă a aceluiaşi destin pentru 
gările de dincolo şi de dincoace de munţi îl 
frământă şi pe Mihai Viteazul. „Ţara Româ¬ 
nească, scrie el în memoriul său dela 1601 
către Măritul împărat dela Viena, nu e mai 
departe de scaunul tiranului, ce se chiamă 
Constantinopol, decât cale de cinci zile. In 
această ţară puteam noi petrece foarte bine, în 

pace, sigur şi fără de nici o frică, dacă nu mă 
simţeam chemat de credinţa mea către Măria 
Ta şi către toată Creştinătatea. Eu însă, ne- 
vrând să adaug puterea Turcilor prin ostaşii 
mei, de bună voie m’am arătat gata a lua parte 
în legătura creştină ; prin care faptă pe tiran 
mi l’am făcut duşman de moarte şi însetat după 
sângele meu“. Iar în concluzie, cât de logică 
îi este credinţa că Măria Sa împăratul şi sfatul 
Său „bine să ia aminte şi să grijească, Ardea¬ 
lul şi Ţara Românească în ce loc sunt; tot no¬ 
rocul creştinătăţii e aruncat pe aceste două 
ţări — că, Dumnezeu să ferească, de-ar apuca 
Turcul aceste două ţări, ar fi peire a toată 
Creştinătatea'*. 

Alţii s’au lăudat sau se mai laudă cu misiu¬ 
nea de apărare a Creştinătăţii, pretinzând că le 
revine exclusiv, dar istoria obiectivă, pe care 
o scriu învăţaţii altor ţări, a judecat de mult 
acest proces şi ne-a dat dreptate. Apare de-alt- 
fel unde-va mai limpede înţelesul unei misiuni 
istorice, decât în şirul de mărturii ce le-am 
adunat din trecutul românesc ? Nu e lipsit de 
interes să mai adăugăm una, mai ales că ea 
cuprinde părerea nu a unui Român, ci a unui 
Ungur. La 25 Decembrie 1593, căpitanul Va¬ 
lentin Prepostvary scria către Aron Vodă al 
Moldovei, în legătură cu pregătirile de război 
împotriva Turcilor: „Acum ar putea Măria Ta 
să slujească mai întâi Domnului Dumnezeu; 
pe urmă creştinătăţii iar în rândul al treilea 
slavei vitejeşti a Măriei Tale, şi numele tău 

acum l’ai putea întinde Măria Ta spre pome¬ 
nire veşnică, rămănându-i în veci un nume, o 
slavă, cât de bună ca înaintaşilor Măriei Tale, 
ca şi credinciosului Ştefan Vodă de odinioară, 
slava vitejească şi numele căruia trăieşte şi 
acurm şi până va fi această lume, atâta vreme 
slava şi numele lui nu se va şterge. In rândul 
al patrulea şi de pe lăcuitorii ţării Măriei Tale, 
acum ar putea Măria Ta să iee jugul greutăţii 
care nu poate fi suferită, ba Măria Ta ar putea 
să-şi întindă ţara, înţelegându-se Măria Ta cu 
Ţara Românească şi cu Sârbii...". 

Vremurile desigur se schimbaseră : destinul 
de apărare şi de unitate era să-şi îndeplinească 
poruncile de rândul acesta, nu prin urmaşul 
lui Ştefan pe scaunul Moldovii, ci prin Mihai 
Viteazul, purces din Ţara Românească. Dar nu 
e mai puţin adevărat că în scrisul căpitanului 
dela Csenger se regăsesc cei doi factori, îndru¬ 
mători ai ursitei noastre: apărarea creştină¬ 
tăţii şi unirea ţărilor româneşti pentru a-i 
împlini nevoia. 

Am mai urmărit aiurea desvoltarea ideii de 
unitate în scrisul cronicarilor şi al istoricilor 1 ); 
nu e locul de a urmări aci întreaga desvoltare 
a ideii de unitate politică la poporul nostru. 
Ne va ajunge să amintim că şi în vremurile 
în cari se părea că ne depărtăm tot mai mult 
de acest ideal, prin fărâmiţarea hotarelor noa- 


1) Formarea unităţii româneşti, factorii istorici. 
Arhiva Românească, V 1940, p. 25—46. 

sire şi trecerea atâtor provincii sub stăpânire 
străină, pentru acei cari priveau problema din 
afară, tot unitatea Daciei era soluţia ce se 
înfăţişare ca o încheiere necesară a destinului- 
Fie că ea ne apare în proiectele ruseşti din 
veacul al XVIII-lea, în cari un mare duce 
urma să preia cârmuirea regatului dacic, fie că 
mai târziu, în parlamentul din Frankfurt, un 
deputat german interpela asupra necesităţii de 
a uni Transilvania cu principatele, spre a da 
viitorului stat român cam întreg teritoriul ve¬ 
chii Dacii, ideea era în mers. Ea nu se va mai 
opri, iar în 1849 Radu Golescu, scriind de prin 
ţări străine fraţilor săi, Ştefan şi Nicolae, nu 
mai are nevoie, pentru a fi înţeles, decât de a 
înscrie într’un cerc, a cărui rază se întinde în 
mod firesc peste întregul pământ locuit de 
Români, lozinca nouă de luptă şi de izbândă a 
României Mari: „Vive la Roumanie, O grande, 
vous comprenez...“. L-au înţeles atunci, după 
cum îl înţelegem astăzi. 

Visul acesta care cere împlinire, străinii în¬ 
cep să ia cunoştinţă de el, unii cu ironia cu 
care priveşti nebunia unei râvne imposibile. 
„Dacă poporul român, spunea guvernatorul 
imperial al Ardealului, baronul Wohlgemuth, 
se simte în stare a restaura prin puterile sale 
un Stat daco-român, el nu are decât să cerce, 
să înceapă. Planul de executat este simplu : o 
armată bine deprinsă de cel puţin 200.000 de 
soldaţi valoroşi, însoţiţi de artileria corespun¬ 
zătoare cu câte-va sute de tunuri, o constelaţie 

125 


www.dacoromanica.ro 


europeană favorabilă, un aliat puternic, ca să 
poată -declara dintr’odată război Austriei, Ru¬ 
siei şi Turciei. Dacă Românii vor ieşi victorioşi 
dintr’un război ca acesta, ca să poată dicta ei 
condiţiile la încheierea păcii, atunci toată lu¬ 
mea îi va lăuda şi admira ca pe restauratorii 
Imperiului daco-român“. 

Dar alţii, mai prudenţi, sau mai temători să 
sfideze destinul, nu-şi ascundeau, încă de 
atunci, o îngrijorare pe care le-o întemeia pre¬ 
vederea. „După o astfel de încurajare dată pre¬ 
tenţiilor româneşti, scria în 1857 baronul de 
Prokesch-Osten, ambasadorul Austriei la Con- 
stantinopol — era vorba de eventuala unire 
sub un singur Domnitor, a Moldovei şi a 
Munteniei — cum s’ar putea închipui ca ele 
să se oprească acolo ?... Românii ar găsi atunci 
suzeranitatea Porţii o ruşine şi o nedreptate, 
ar găsi ţara lor prea mică, ar râvni un stat 
independent, cuprinzând Bucovina, partea ro¬ 
mânească a Transilvaniei, Banatul şi poate o 
graniţă în Balcani... Nu, nu cred că s’ar putea 
reveni la o idee respinsă la conferinţele din 
Yiena şi care ar ameninţa Austria până în mă¬ 
duva oaselor". Rareori un diplomat a putut 
prevesti cu mai multă preciziune desfăşurarea 
viitoare a evenimentelor, şi aceasta pentru că, 
fără a le împărtăşi, înţelesese totuşi legile 
destinului românesc. 

Cu înţelesul său de misiune, se poate spune 
acum că pătrunsese în conştiinţa oamenilor de 
Stat cari construiau în Europa ordinea nouă, 

mai temeinică şi mai sănătoasă, a statelor na¬ 
ţionale. „In numele Cerului, scria tot la 1856 
Cavour lui D’Azeglio, în timpul Congresului 
dela Paris, convingeţi pe Palmerston că ar fi o 
crimă de lez-civilizaţie să stăruiască în men¬ 
ţinerea unui stătu quo şi să se opună dreptelor 
dorinţe ale întregului popor românesc". Ursita 
istoriei noastre se apropia de împlinire. 

Şi totuşi au mai trebuit şase decenii, acele 
cari despart 1859 de 1919, cu toate luptele şi 
jertfele cari le-au însemnat urma în desvolta- 
rea noastră, pentru ca dreptele dorinţe ale nea¬ 
mului întreg să se înfăptuiască, pentru ca la 
răspântia împărăţiilor prăbuşite să se ridice 
un stat românesc unitar şi puternic. Anul 1919 
a statornicit destinul românesc în conştiinţa 
Europei ; o afirma, cu întreaga autoritate ce 
i-o confereau nu numai acţiunea sa politică şi 
diplomatică, dar şi intrarea victorioasă a ar¬ 
matelor noastre la Budapesta, Ion I. C. Bră- 
tianu în şedinţa Consiliului Naţional dela Si¬ 
biu : 

„In trecut a fost românimea în lupte seculare 
nu numai pentru existenţa ei, dar şi pentru 
existenţa şi apărarea civilizaţiunei lumei. 

In luptele creştinătăţii contra Turcilor, sol¬ 
daţii lui Ştefan Vodă au luptat nu numai pen¬ 
tru apărarea Moldovei, dar şi pentru mântuirea 
creştinătăţii, şi valurile barbariei, când de acea 
stâncă s’au frânt, s’a scăpat nu numai români¬ 
mea, dar şi civilizaţia europeană de puhoiul 
păgânilor. 

Istoria se repetă. De sigur, schimbându-şi 
faţa cu caracterul vremurilor. In ziua de as¬ 
tăzi, soldatul român pe Tisa şi dincolo de Tisa, 
n’a asigurat numai graniţele României, dar a 
sprijinit, ca în vremurile de demult, civiliza- 
ţiunea europeană, apărând-o de valurile distru¬ 
gătoare ale bolşevismului. La Nistru şi la Tisa, 
s’au oprit curentele de distrugere care amenin¬ 
ţau centrul Europei. Stânca de care s’au frânt 
au fost energia şi bărbăţia poporului român. 
Iată de ce este de datoria oamenilor cari pre¬ 
tind şi au datoria de a conduce destinele acestui 
popor, să înţeleagă de sus, cu toată înălţimea 
vederilor, misiunea pe care o are acest popor 
în locul unde Dumnezeu l-a pus, şi unde, din 
istoria trecutului şi din faptele prezentului, se 
dovedeşte care este rostul său, misiunea sa în 
istoria civilizaţiunii“. 

Aci trăieşte şi se afirmă cu tărie întreaga 
conştiinţă a poporului nostru despre chemarea 
sa, pe care n’o poate îndeplini decât întemeiat 
pe întregul cuprins al pământului şi al grani¬ 
ţelor sale. In desfăşurarea de posibilităţi care îi 
alcătuieşte destinul, el va cădea sau va învinge, 
după cum va părăsi această lege a misiunii sale 
sau o va păzi cu preţul luptei şi al sacrificiu¬ 
lui. Această conştiinţă morală care întemeiază 
naţiunile şi le călăuzeşte în istorie, a fost în¬ 
tunecată în anii de risipă ce au urmat întregi¬ 
rii. Scadenţa nemiloasă a venit în 1940, anul 
de urgie şi de cumplită umilinţă. 

Dar din cenuşa însăşi a restriştei noastre, 
flacăra poate iarăşi să se ridice, luminoasă şi 
vie, de vom şti să nu ne mai depărtăm în 
viitor de drumul ce ni l-au tras ctitorii ţării, ai 
aşezămintelor şi hotarelor ei. 

In această conştiinţă pe care o întăreşte cu 
pecetea ei întreaga experienţă a trecutului, se 
cuprinde, în înţelesul său de astăzi şi de tot¬ 
deauna, ceeace putem numi cu adevărat desti¬ 
nul românesc. 

El răsare din pământul pe care veacurile 
ne-au aşezat, el pluteşte în aerul pe care îl 
respirăm, el veghează în zările depărtate către 
cari răzbate privirea noastră. Glasul său şop¬ 
teşte în ropotul apelor cari isvorăsc din munţi, 
poruncile sale răsună puternic în izbiturile de 
trăsnet ale furtunii. El e mereu cu noi, în jurul 
nostru, dar mai ales în noi. Depinde de noi să-i 
dam ascultare şi să-i urmăm chemarea. 

încheierea acestor consideraţiuni se impune 
deci dela sine. 

Pentru popoare ca şi pentru oameni, desti¬ 
nul este înscris în posibilităţile ce le definesc 
numele şi trecutul. In ele stă puterea, ori de 
a purta cu cinste platoşa grea a strămoşilor, ori 
de a o lepăda cu ruşine, Numai acele popoare 
vor trăi, cari fşi vor înţelege misiunea şi vor 
împlini comandamentele ei, oricâte greutăţi şi 
primejdii li s’ar ridica în cale. 

Suntem încredinţaţi că poporul român va şti 
de acum înainte, să-şi înţeleagă rostul şi să pe- 

cetluiască încă odată, când îi va suna ceasul, 
cu sângele vitejilor săi, dreptul ce i-1 dă desti¬ 
nul şi pe care istoria nu l-a tăgăduit niciodată 
celor vrednici. 

Zece Mai : ziua de sărbătoare naţională a 
cărei amintire stărueşte din anii îndepărtaţi ai 
copilăriei, evocând în mintea noastră, a celor 
născuţi odată cu veacul sau în pragul său, lu¬ 
minişuri de soare pe strălucirea uniformelor de 
altă dată, vremurile senine de înflorire şi 
nădejde în care România îşi făurea viitorul. 

Ne-a fost dat, la trei sferturi de secol de 
când această zi a intrat în istoria ţării, odată 
cu acel ce era să fie întâiul şi marele ei Rege, 
la şase zeci de ani dela proclamarea Regatului 
şi încoronarea lui Carol I cu oţelul tunurilor 
cucerite la Plevna, să privim un zece Mai 
mohorît într’o Românie sfâşiată. 

Dar rândurile dese şi sure ale oştirii pregă¬ 
tite pentru luptă, al cărei pas hotărît vesteşte 
împlinirea Scripturilor, în faţa tânărului Rege 
învestit cu cea mai înaltă demnitate militară 
pe care au îmbrăcat-o marii Săi înaintaşi, cu¬ 
vintele înseşi rostite astăzi cu atâta încredere 
şi avânt, dela Vlădică la opincă, dela Condu¬ 
cătorul Statului 1a sublocotenent, arată tot jnai 
limpede voinţa neînduplecată a neamului, de 

luptă şi de jertfă pentru biruinţa deplină a 
dreptăţii sale. 

In lumina acestor împrejurări, se cuvine să 
ne folosim de scurtul popas de reculegere ca 
să privim în urmă, şi din firul amintirilor ce 
se leagă de aniversarea de astăzi, să căutăm 
a-i desprinde mai lămurit înţelesul şi învăţă¬ 
mintele. 

Zece Mai a însemnat, în primul rând, ziua 
Dinastiei. La 10 Mai 1866 a depus Domnitorul 
Carol de Hohenzollem jurământul în faţa Adu¬ 
nării ţării, rostind acele memorabile cuvinte 
cari prevestesc şi rezumă întreaga desfăşurare 
a lungei şi glorioasei Sale domnii: „Punând 
piciorul pe acest pământ sacru, am şi devenit 
Român. Primirea plebiscitului îmi impune, o 
ştiu, multe datorii. Sper că-Mi va fi dat a le 
îndeplini. Eu vă aduc o inimă leală, cugetări 
drepte, o voinţă tare de a face binele, un de¬ 
votament fără margini către noua Mea patrie 
şi acel neînvins respect către lege, pe care 
l-am cules în exemplul alor Med. 

„Cetăţean astăzi — mâine de va fi nevoie 
soldat, Eu voiu împărtăşi cu Domnia Voastră - 
soarta cea bună, ca şi pe cea rea. Din acest 
moment totul este comun între noi. Credeţi în 
mine precum şi Eu cred în Domniile Voastre. 

, ^Singur numai Dumnezeu poate şti ceeace 
viitorul păstrează Patriei noastre! Din parte- 
ne să ne mulţumim întru a ne face datoria. 
Să ne întărim prin concordie! Să unim pute- 

rile noastre, spre a fi la înălţimea evenimen- 
telor“. 

Astfel se îndeplinise întâia condiţie funda¬ 
mentală a desvoltării noastre, în secolul ce 
urma să însemne în istorie triumful ideii de 
naţionalitate, condiţie pe care o furmulaseră în 
chipul cel mai categoric toţi fruntaşii mişcării 
noastre de renaştere şi o amintise atât de 
limpede memoriul înaintat de delegaţii români, 
Conferinţei Marilor Puteri întrunită atunci la 
Paris : „Unica garanţie a ordinii şi a stabili¬ 
tăţii în viitor, Românii o văd în realizarea 
Unirii şi a Monarhiei ereditare sub dinastia 
unui Principe dintr’o familie domnitoare din 
Europa... Românii, urma memoriul, s’au sătu¬ 
rat de certurile şi de greutăţile schimbărilor 
prea dese de Domnie". „Ei vor să pună capăt 
provizoratelor şi incertitudinilor. Fiecare ţară 
trebuie să aibă forma de guvernământ ce-i 
convine. Guvernământul electiv pe viaţă sau 
pe timp mărginit poate fi bun pentru unele ţări, 
dar nu se poate zice că e bun ori şi unde, şi 
este sigur că nu e bun în Principatele Unite, 
cari nu văd cu putinţă de a introna ordinea şi 
stabilitatea decât prin guvernul ereditar". 

Convingerea aceasta pătrunsese atât de adânc 
şi de temeinic în mintea contimporanilor, că 
însuşi Cuza-Vodă, întâiul Domnitor al acestor 
Principate, unite prin alegerea sa, considera 
coroana ce i se încredinţase doar ca „un de¬ 
pozit sacru" iar în primele zile ale anului în 
care era să-şi încheie stăpânirea, răspundea 

unui demers al consulilor străini, cu o nobilă 
dezinteresare, că cel mai bun mijloc de a aduce 
liniştea în ţară ar fi să-i încredinţeze cârmui¬ 
rea unui principe străin. Aşa se lămureşte şi 
lipsa de împotrivire a lui Alexandru Ioan I, în 
clipa în care i s’a cerut abdicarea: acţiunea 
dela 11 Februarie răspundea poate astfel într’o 
largă măsură gândului său propriu, chiar de 
va fi socotit alte mijloace potrivite pentru a-I 
aduce la îndeplinire. 

Unsprezece ani mai târziu, aceste convingeri 
aflau încă un răsunet în realismul, pe care îl 
arăta la 10 Mai 1877 Ion C. Brătianu în des- 
baterile Parlamentului: răspunzând unui de¬ 
putat, care se împotrivea ca noua decoraţie a 
Stelei României să se poată da şi civililor, deoa¬ 
rece aceasta ar fi însemnat o abatere dela prin¬ 
cipiile democraţiei, primul ministru îi răspun¬ 
dea : „nu veţi fi decât doi sau trei cu aceste 
idei, iar toţi ceilalţi vor face totdeauna sacri¬ 
ficiul chiar a convicţiunilor celor mai intime 
pentru interesele Ţării Româneşti. Eu n’am 
avut sfiala să vin aci în Cameră sub regimul 
convenţional care instituia principiul monar¬ 
hiei constituţionale, şi când atunci mi se zicea 
că sunt republican, eu nu m'am sfiit a declara 
că într’adevăr sunt republican şi aş dori şi 
pentru ţara mea sistemul republican: dar 
fiindcă văd că nu se poate, de aceea... voi face 
tot pentru ca să prospere ţara mea sub regi¬ 
mul monarhic". 

„Cei mai republicani, încheia conducătorul 

revoluţiei dela 1848, au fost îndemnaţi de u» 
instinct de conservaţiime a admite în cele din 
urmă o domnie ereditară". 

Astfel s’a încheiat acum trei sferturi de v'eac 
legătura între dinastie şi ţară, adevărat con¬ 
tract între Rege şi naţiune, în care credinţa şi 
devotamentul celei din urmă se întemeiază sta¬ 
tornic pe principiul de echilibru, de dreptate 
şi de prestigiu, pe care îl reprezintă cel dintâi. 
De atunci clipele de mai mare strălucire în 
istoria României modeme, au fost acelea în 
cari, de o parte şi de alta, aceste condiţii esen¬ 
ţiale ale desvoltării ei au fost îndeplinite cu cea 
mai mare stăruinţă şi sinceritate. 

Dar dela zece Mai 1877, prin însăşi fapta 
Domnitorului şi a sfetnicilor săi, ziua pe care 
o prăznuim mai înseamnă pentru Românii de 
pretutindeni aceea a Armatei, a voinţei naţiu¬ 
nii înfăptuită prin puterea şi vitejia ei militară. 

Desigur, puţine popoare la aceste margini 
ale Europei au dat dovadă de atâta dorinţă de 
pace şi de liniştită convieţuire cu neamurile şi 
stăpânirile înconjurătoare. însăşi declaraţia de 
independenţă ce se leagă de rostul istoric al 
acestei zile, s’a făcut sub imperiul celor mai 
grozave necesităţi războinice, atunci când se 
folosiseră până la deplina lor istovire toate 
încercările de-a înlătura, pe cale de pace şi de 
bună înţelegere, conflictele cu împărăţia ve¬ 
cină. 

„Când însă, spunea în ziua dintâi a Neatâr¬ 
nării noastre primul ministru Domnitorului, a 

încetat orice speranţă că turburările de peste 
Dunăre se vor potoli pe cale diplomatică, când 
războiul... a izbucnit şi când nimic nu ne poate 
asigura despre consecinţele acestei teribile zgu¬ 
duiri pentru peninsula balcanică... când oraşele 
şi satele noastre deschise, unde nu erau nici 
trupe ruseşti, nici chiar româneşti, sunt, nu 
numai ocupate ca puncte strategice, dar zilnic 
bombardate, incendiate şi jefuite, când câmpiile 
şi holdele noastre sunt pustiite şi arse, când 
muncitorii sunt răpiţi dela plugul lor şi duşi 
în robie cu femeile şi copiii lor, când într’un 
cuvânt, vedem Patria noastră ameninţată de 
toate urgiile năvălirilor sălbatice din veacurile 
trecute, acelaş simţământ de prudenţă şi de 
înţelepciune care ne-a condus întotdeauna, ne 
impune astăzi datoria de a ne ridica cu toţii, 
de a ţine piept primejdiei, spre a salva indi¬ 
vidualitatea politică a Statului român". 

Din prisosul de nedreptăţi, de asupriri şi de 
împilări au ţâşnit atunci, ca şi în alte zile mari 
ale trecutului depărtat, energia şi încrederea 
în destinele neamului, cari ne-au dus tânăra 
oştire, de atâtea veacuri neîncercată în lupte, 
peste Dunăre sub zidurile Plevnei, să pecet¬ 
luiască prin sângele ei conştiinţa de a fi şi 
voinţa de a lupta a poporului român. Când 
străinii ce priviseră vitejia dorobanţilor avân¬ 
taţi pe povârnişurile sângeroase ale Griviţei, 
au putut spune cu uimire, cum a scris atunci 
unul dintre ei: „Niciodată n’aş fi crezut să 
văd atâta bravură la o trupă care până acum 

n’a cunoscut focul", s’a deşteptat în conştiinţa 
românească de pretutindeni amintirea vitejiilor 
strămoşeşti şi temeiul de nădejde al biruinţelor 
viitoare. 

Căci războiul neatârnării, început prin decla¬ 
raţia de independenţă dela 10 Mai 1877, n’a 
fost numai acel al României mici, ce nu cu¬ 
prindea atunci în hotarele sale decât Munte¬ 
nia, Moldova lipsită de cele mai bogate ţinu¬ 
turi ale ei cu doar trei judeţe ale Basarabiei 
de miază-zi; el a fost purtat cu trupul şi cu 
sufletul, de Românii tuturor provinciilor aflate 
sub stăpânirea străină din cari au alergat, în¬ 
fruntând toate piedicile şi toate urgiile, volun¬ 
tarii şi ajutoarele ; din Basarabia, de unde un 
tânăr voluntar din cavalerie purta încă de 
atunci în desagii săi bastonul mareşalului Ave- 
rescu; din Bucovina, din Ardeal, bărbaţii tre¬ 
ceau munţii să ajungă rândurile învingătorilor 
dela Plevna, iar femeile, atunci când nu le era 
îngăduită altă manifestare, purtau totuşi cu 
mândrie căciuliţa de astrahan împodobită cu 
pana Curcanului. 

Patru decenii mai târziu, năzuinţele răsco¬ 
lite de fapta vitejească a armatei erau să ro¬ 
dească în împlinirea destinelor româneşti. 

Fie ca astăzi, când oastea ţării îşi strânge 
rândurile, când îşi înalţă iarăşi fruntea spre 
drapelele ce fâlfâie deasupra rândurilor ei, 
împodobite cu mărturiile izbânzilor trecute, 
privirea ostaşilor să poată desluşi în ţesutul de 
mătase slovele străvechi, lozinca de pe steagu- 

rile voevozilor : „vitejia dreaptă să biruiască". 

Niciodată vitejia ce clocoteşte în sângele lor, 
ca şi în acel al strămoşilor, nu s’a aflat în 
slujba unei cauze mai drepte. 

Afle în amintirile ce străjueso^ însemnătatea 
acestei zile naţionale şi istorice, puterea de a 
dovedi încăodată Regelui şi Ţării, prietenilor 
şi vrăjmaşilor, că dreptatea nu piere şi vite¬ 
jia birueşte. 

FERD1NAND I 

Călare pe calul său uriaş, cu mantia încoro¬ 
nării plutind de pe umeri, purtând coroana pe 
care singur şi-a aşezat-o pe frunte, şi buzdu¬ 
ganul dăruit de oaste ca semn al vitejiei: 
astfel îi toarnă chipul, în amintirea generaţiilor 
viitoare, bronzul nepieritor al istoriei. 

Pentru acei cari l’au cunoscut în viaţă, cu 
înfăţişarea sa modestă şi omenia îngăduitoare 
a fiinţei Sale, ce ascundeau uneori acelor cari 
nu-L pătrundeau, sentimentul înalt şi stator¬ 
nic al demnităţii de Rege, statuia ce se ridică 
la porţile Capitalei, înseamnă nu numai un 
exemplu, dar şi un îndemn. 

Trecut-au doar alţi regi şi împăraţi falnici 
prin porţile cetăţilor, în alaiul intrărilor trium¬ 
fale, înfăşuraţi în fumul de tămâie răspândit 
de curteni: ce a mai rămas oare din visul 
deşertăciunii lor ? Iar pe acela, căruia nici 
după moarte nu-i iertau timiditatea profundei 
sale onestităţi sufleteşti, faptele II aşează la 
locul de fală, depe care amintirea îi înfruntă 

veacurile. Este aci judecata temeinică a desti¬ 
nului şi a dreptăţii. 

Ca principe moştenitor rămăsese într’adevăr 
în umbra puternicei figuri a lui Carol I. Prea 
puţini îi aflaseră tezaurul de cunoştinţe şi de 
erudiţie, adâncul sentiment al credinţei şi al 
misiunei Sale, ce erau să-I fie reazăm în zilele 
de restrişte. Puţini bănuiau în el nemărginita 
putere de jertfă, care era să-L ducă la cele mai 
mari sacrificii ce se pot aştepta dela un om, 
un părinte şi un Rege. 

Şi totuşi, în clipa în care, în faţa Adunări¬ 
lor Legiuitoare, a depus jurământul pe Consti¬ 
tuţia ţării, în zilele tulburi din toamna anului 
1914, a răsunat în toate conştiinţele româneşti, 
ca o chemare şi o prevestire, legământul Său, 
de a rămâne în toate împrejurările „un bun 
Român“. Cuvântul acesta regal, l-a ţinut până 
la sfârşit, până dincolo de orice margine şi de 
orice stavilă. 

Urcase treptele tronului la o mare răscruce 
de vremuri. 

Obârşia Lui, sângele Său, amintirile copilă¬ 
riei şi ale tinereţii II legau, prin întreaga ţesă¬ 
tură a firelor lor nevăzute, de marele imperiu 
ale cărui arme le purtase, întocmai ca şi înain¬ 
taşii Săi, imperiul german, peste care neamul 
Său însuşi ajunsese să domnească, în zile de 
strălucire şi de glorie. 

De acest imperiu puternic şi slăvit, România 
era legată de treizeci de ani, pi'in tratatul de 
alianţă ce o apropiase de Austro-Ungaria. 

Dar timpurile se schimbaseră. Intrată tot 
mai mult sub cârmuirea maghiară, dubla Mo¬ 
narhie se arăta stăpânitoare tot mai vitregă 
Românilor aşezaţi înlăuntrul hotarelor ei. In 
tendinţa ei de a cuprinde şi mai departe pe¬ 
ninsula Balcanică, ea se izbea tot mai mult He 
năzuinţele fireşti ale poporului nostru şi căuta 
să le ridice în cale duşmăniile răscolite de 
iscusitele sale uneltiri. 

Războiul ce izbucnise suna pentru neamul 
românesc ceasul marei hotărâri : acum, or 
niciodată îi cădea zarul soartei, pentru a-şi 
înscrie dreptatea în istorie. A fost fapta nepie¬ 
ritoare a Regelui Ferdinand de-a fi înţeles 
această chemare şi de-a-şi fi impus să o ur¬ 
meze. Cu drept cuvânt, pornind la războiul 
întregirii, doi ani după ce-şi însuşise năzuin¬ 
ţele şi simţământul ţării, a nădăjduit că va 
învinge cele mai mari primejdii, de îndată ce 
se biruise întâi pe Sine însuşi. Cuvântul pro¬ 
fetic al lui Nicolae Filipescu îi deschisese ca¬ 
lea : amintindu-i de destinul, înfrăţit cu al 
său, al lui Mihai Viteazul, Ii urase să se înco¬ 
roneze la Alba Iulia sau să cadă pe câmpia 
Turdei. Regelui Ferdinand I-a fost dat să se 
încoroneze la Alba Iulia. 

Dar câte greutăţi, câte suferinţe înfruntate 
cu bărbăţie alături de neuitata Sa tovarăşe de 
viaţă şi de luptă, Regina Maria, până în ziua 
aceasta de izbândă şi de răsplată ! 

S’au scurs astfel zilele de restrişte ale retra¬ 
gerii, clipele de încordare eroică ale bătăliilor 

din Moldova, durerea păcii impuse de vrăjmaş, 
pentru ca în sfârşit să răsară iarăşi soarele 
nebiruit al nădejdilor împlinite. Dar Regele 
nu-şi pierduse credinţa nici o clipă : „Această 
credinţă, spunea El la Iaşi voluntarilor arde¬ 
leni intraţi în rândurile armatei române, M’a 
călăuzit când am luat armele şi nu M’a părăsit 
cu toate suferinţele, cu toate durerile prin care 
am trecut. Purtată de milioane de inimi, din 
toate colţurile de unde sună dulcele grai ro¬ 
mânesc, ea va birui, căci ea netezeşte orice 
cale, umplând văile şi sfărâmând munţii“. Iar 
chemându-şi ostaşii la noui lupte, atunci când 
apăsarea duşmană a fost înlăturată, El le 
amintea biruinţele dela Oituz, Mărăşti şi Mă- 
răşeşti, pe cari vrăjmaşi şi prieteni le ţineau 
minte de-opotrivă : „Arătaţi-le, le spunea El, 
că timpul de aşteptare n’a putut să slăbească 
braţul ostaşului român. Fraţii noştri din Bu¬ 
covina şi din Ardeal vă cheamă pentru această 
ultimă luptă, ca prin avântul vostru să le 
aduceţi eliberarea din jugul străin 11 - 

Şi cu ce mândrie de adevărat şi bun Român 
se oprea El, după biruinţă, călcând pe plaiu¬ 
rile Bucovinei, la mormântul lui Ştefan cel 
Mare: „Chilia şi Cetatea Albă, la pierderea 
cărora a sângerat inima Ta, sunt ale noastre- 
Şi Ardealul pentru care Tu şi viteazul Tău fiu 
Petru Rareş aţi purtat armele victorioase peste 
munţi, este al nostru. Al nostru este malul 
Mării şi bogata Dunăre de Jos. Şi tot după a 
Ta poruncă făcut-am răzeşi în tot întinsul 

pământului românesc, pe toţi aceia cari au 
purtat arma în timp de război, lucrând cu 
plugul în timp de pace“. Nu întâlnim în isto¬ 
ria noastră o pagină care să afle răsunet mai 
adânc în inimele româneşti, decât această dare 
de seamă a Regelui biruitor al Românilor, că¬ 
tre umbra glorioasă a Voevodului Moldovei- 
Cuvintele Regelui Ferdinand sunt într’adevăr 
cu atât mai mişcătoare, cu cât ele erau, întot¬ 
deauna şi în întregime de El, gândite, scrise 
şi mai ales, simţite. 

Ca şi la sfetnicul Său de căpetenie, Ion I. C. 
Brătianu, Ii pătrunsese până în adâncul firii 
sentimentul istoriei româneşti de pretutindeni. 
,,Mi-a fost dat, spunea El la mormântul lui 
Avram Iancu, în munţii Ţebei, Mie, întâiul 
Rege al României întregite, să vin aci să con¬ 
sfinţesc încheierea unui lung şi dureros proces 
istoric, în care era vorba de revendicarea ce¬ 
lor mai elementare drepturi de viaţă naţională 
şi de unitate sufletească a celui mai vechiu şi 
mai dureros popor din ţara aceasta care, pe 
lângă o muncă cinstită, dăduse din sânul său 
stăpânitorilor depe vremuri atâtea vieţi, aţâţi 
generali vestiţi şi încă un mare rege. 

Ai murit chinuit pe roată, tu nefericitule 
Horia, cu ai tăi. 

Iar tu, viteazule între viteji Avram Iancu, 
închis-ai ochii rătăcitori pe drumuri, singur 
numai cu fluerul tău, cu sufletul întunecat şi 
ne mângâiat, pentru că îţi vedeai zădărnicită 
ţinta faptelor tale. Şi totuşi, jertfa voastră era 

sfântă, căci dreptatea s’a făcut, îndeplinindu- 
se înţeleaptă vorbă a poporului : „Apa trece, 
pietrele rămân". 

Le putea vorbi umbrelor măreţe ale trecu¬ 
tului cu deplină înţelegere, pentru că sufletul 
Său ştiuse să se înalţe la aceiaşi putere de 
jertfă pentru ţară şi pentru neam- 

Jertfirea de Sine şi de ai Săi, în clipa în care 
a pornit la războiul peste munţi, I-a încununat 
domnia cu cea mai mare glorie ce a fost hără¬ 
zită până astăzi unui stăpânitor al poporului 
român 

O altă jertfă mai cumplită şi mai dureroasă 
însă, pentru că II izbea în taina însăşi a iubirii 
Sale de părinte, era să-I întunece sfârşitul. Şi 
totuşi niciodată un Rege nu s’a ridicat la o 
mai mare înălţime morală decât Ferdinand I, 
atunci când nu S’a dat în lături de-a schimba 
ordinea succesiunii la Tron, pentru că socotise 
că acesta era interesul Statului. 

Răbdarea, cu adevărat creştină, cu care a 
înfruntat suferinţa acestei hotărâri, mai cum¬ 
plită chiar decât chinurile boalei ceJ aducea 
sfârşitul, aşează în jurul chipului Său din ulti¬ 
mii ani, lumina ce înconjura altă dată icoanele 
sfinţilor. 

Cu o deosebire totuşi : istoria veacurilor 
apuse a cunoscut desigur mulţi regi, pe cari 
biserica i-a socotit printre sfinţi. Dar nu sunt 
mulţi acei, cari arătând în împrejurările mari 
ale vieţii virtuţile sfinţilor, să fi rămas, mai 
presus chiar de aceste împrejurări, pururea 

credincioşi datoriei de Rege. „Aduceţi-vă ne¬ 
contenit aminte, spunea El ostaşilor Săi în 
pragul anului de biruinţă, 1919, că pe steagu¬ 
rile voastre sunt scrise cuvintele: onoare şi 
patrie; oriunde vă aflaţi, voi sunteţi purtă¬ 
torii acestor două idei“. 

Dar pilda cea mai strălucită a împlinirii 
acestei lozinci le-a dat-o, prin viaţa şi prin 
faptele Sale, Regele lor însuşi. Şi nu ştiu de 
ce, încheind aceste câte-va rânduri închinate 
memoriei lui Ferdinand I, îmi revine tot mai 
stăruitor în minte din toate cuvântările Sale, 
îndemnul să arătăm lumii, că „timpul de 
aşteptare n’a putut să slăbească braţul ostaşu¬ 
lui român". 

REGINA MARIA 

Unsprezece ani, aproape zi de zi, dela moar¬ 
tea Regelui Ferdinand, întregitorul de Ţară, 
s’a stins Regina Maria. 

Aceleaşi zile calde de Iulie au văzut desfă- 
şurându-se pe străzile Bucureştilor, convoiul 
solemn al înmormântărilor regale. Dar instinc¬ 
tul popular, care nu greşeşte, nu a făcut numai 
această apropiere de date. Ieri, în jurul tru¬ 
pului neînsufleţit al Reginei, ca şi atunci lângă 
sicriul Regelui, a fost mai mult decât ritualul 
ordonat de protocolul Curţii: mulţimile cari 
s’au îndesat, acum ca şi atunci, dealungul dru¬ 
mului îndelungat până la biserica lui Neagoe 
Vodă, au reprezintat ceeace nici un ceremonial 

nu a putut prevedea, ori înlocui: sufletul şi 
durerea unei naţiuni- 

La căpătâiul Regelui Ferdinand, omagiul se 
aducea sacrificiului; sentimentul de evlavie 
şi de recunoştinţă se îndrepta către Acela, care 
ştiuse, în ceasurile de cumpănă, să jertfească 
intereselor supreme ale Statului şi ale Neamu¬ 
lui tot ce avusese mai scump, acela în care 
Regele, de atâtea ori a biruit pe om. 

La mormântul proaspăt al Reginei Maria, 
prinosul de evlavioasă închinare a fost stăpâ¬ 
nit mai cu deosebire de amintirea neînfrântei 
şi nebiruitei Ei vitejii — aş fi scris bărbăţie, 
de nu era nepotrivit cuvântul pentru femeia 
ce a fost, în deplinătatea facultăţilor şi însu¬ 
şirilor ce I-au încununat viaţa. 

In gândul poporului în care se toarce uneori 
mai sigur firul istoriei decât în scrisul făţarnic 
al cărturarilor, rămâne o lăture fundamentală 
ce stăpâneşte toate celelalte şi dă pecetea 
domniei şi domnitorului : tot atât de sigur, 
dacă nu mai mult, decât din citirea hrisoave- 
tor, se desprinde pentru ce un Voevod a fost 
Viteazul, iar altul cel Cumplit. Aceiaşi jude¬ 
cată anonimă s’a rostit în sentimentul de jale 
al Ţării pentru Regina Războiului şi a între¬ 
girii : el a ştiut să desprindă, mai presus de 
frumuseţea trupului şi de pătrunderea minţii,* 
vitejia cu care a înfruntat răspunderile şi pri¬ 
mejdiile. 

Deaceea, depănând amintirile ce se înşiră în 
jurul lespedei dela Curtea de Argeş, acelaş 

sentiment mă îndeamnă să stăruiesc asupra a 
două împrejurări. 

Una din ele o ştiu numai din auzite. Eram 
rănit, la Iaşi, când într’o zi ceţoasă de Octom¬ 
brie a anului 1917, Regina a sosit fără veste în 
pădurile Cireşoaei, şi a stăruit să păşească 
până în şanţurile cele mai înaintate ale liniilor 
noastre. Camarazii mi-au arătat pe urmă locu¬ 
rile pe unde călcase, postul trăgătorului la 
margine de tranşee, la câţiva metri doar de 
şanţul duşman, de care îl despărţeau reţele 
încolăcite de sârmă ghimpată în desişul co¬ 
drului. 

Şi atunci se mai întrebau, de fusese vis sau 
aevea : femeia mândră care voise să arăte că 
stă cu trupul şi cu sufletul alături de cel mai 
primejduit dintre străjerii Ţării Sale, care 
înaintase până unde prea puţini, dintre cape¬ 
tele încoronate sau chiar mai marii oştilor 
şi-au purtat vreodată paşii, până acolo unde 
a putut auzi, dela o tranşee la alta, glasul 
Însuşi al vrăjmaşilor cari nici nu-şi puteau 
închipui cine se afla atât de aproape de ţevile 
puştilor şi mitralierelor. Unii s’au întrebat, 
văzând neînduplecata Ei hotărîre, dacă în 
zilele acele de restrişte, nu a căutat moartea. 
Dar moartea a recunoscut vitejia şi şi-a întors 
drumul. 

A doua amintire e mult mai proaspătă. S’a 
împlinit aproape anul, de când am văzut-o 
ultima oară- M’a primit, după boala lungă şi 
grea ce-I istovise trupul, în castelul Ei dela 

Pelişor. Iar ca o chezăşie că suferinţele nu-I 
clintiseră puterile şi spiritul de luptă, m’a 
primit în picioare, de-abia rezimată de spatele 
unui scaun : a voit să păstrez această icoană 
a amintirii Ei, imaginea însăşi a energiei şi a 
rezistenţii. îmi rămân adânc întipărite în 
minte cuvintele ce le-a rostit: câtă grijă nu 
cuprindeau, câtă frământată prevedere — cum 
se întâmplă uneori în amurgul vieţii — pentru 
viitorul Ţării şi al Dinastiei, Dar ujn sentiment 
a covârşit toate celelalte: admiraţia pentru 
curajul senin, ce biruise şi atunci toate durerile 
şi toate slăbiciunile. 

Alţii vor scrie despre farmecul neîntrecut 
al femeii, despre însuşirile scriitoarei, despre 
inteligenţa Suveranei care a stat alături în 
grele împrejurări, sfatului Regelui şi al oame¬ 
nilor de stat, ctitori ai României de astăzi. 
Poporul a ştiut însă şi a simţit că Regina a 
fost Vitează : el nu putea împleti, la mormân¬ 
tul Ei, mai minunată şi mai strălucitoare cu¬ 
nună. 


NICOLAE IORGA 

Nu mai ştiu cu ce prilej de comemorare, 
sunt acum câţi-va ani, ajunsesem să mă întreb 
ce va fi, într’o vreme pe care o socoteam şi o 
doream cât de îndepărtată, clipa în care Nico- 
lae Iorga nu ar mai fi printre noi. Va fi în¬ 
conjurat sfârşitul său, de aceleaşi onoruri, de 
aceleaşi mărturisiri de admiraţie şi de respect, 

cari l-au însoţit în timpul vieţii, sau vor răsări 
atunci unele din criticele şi adversităţile cari 
nu îndrăzniseră să se manifeste mai devreme ? 

Ceeace nu puteam prevedea era însă tăce¬ 
rea care s’a lăsat în jurul mormântului său 
proaspăt, ca o pâclă rece de sfârşit de toamnă. 

In urma tragediei, deabea de s’a ridicat un 
glas răsleţ pentru a rosti un cuvânt de pome¬ 
nire creştinească. Mi-a fost dat să citesc în 
revista vrăjmaşilor noştri şi ai. săi (Nouvelle 
Revue de Hongrie, Ianuarie 1941), im omagiu 
de recunoaştere a uriaşei sale opere, fără ca 
la acea dată o publicaţie românească, să fi 
îndrăsnit măcar a o aminti. 

Nu e nici acum de altfel locul de a arăta 
tot ce a însemnat Nicolae Iorga în viaţa fră¬ 
mântată a neamului nostru. 

Trebuie ca timpul să ne redea seninătatea, 
trebuie ca trecerea vremii să ne aşeze mai lim¬ 
pede în judecata istoriei pentru ca să se vadă 
deplin şi fără părtinire contribuţia ce a adus-o 
istoriei universale şi culturii Românilor, cari 
alcătuesc cea mai largă parte a neobositei sale 
activităţi. 

Ceeace se poate spune şi trebuie spus, este 
însă că nu-i unul din generaţia din care fac 
parte, sau din altele cari au precedat-o şi au 
urmat-o, dintre toţi acei ce s’au îndeletnicit cu 
studiul istoriei, care să nu-1 fi apropiat, fie 
pentru a-i urma prelegerile, fie pentru a că¬ 
păta îndemnul şi îndrumarea ce se arăta întot¬ 
deauna gata să le dăruiască fiecăruia. 

Dar nu vreau să reamintesc astăzi nici munca 
învăţatului, nici frământările vieţii sale poli¬ 
tice, nici chiar avântul Sămănătorului. In zilele 
pe cari le trăim, o singură lăture a acţiunei lui 
Nicolae Iorga trebuie să fie pururea vie în a- 
mintirea noastră : lupta sa de decenii pentru 
afirmarea şi biruinţa idealului naţional. 

Ar fi desigur o eroare şi o nedreptate să ni-1 
înfăţişăm izolat în manifestarea acestor re¬ 
vendicări. Născut acum şaptezeci de ani, el 
aparţine acelei generaţii de întregitori de ho¬ 
tare, urmaşi vrednici ai acelei a întemeietori¬ 
lor şi ctitorilor României moderne. Oameni de 
Stat, învăţaţi, scriitori, deasupra curentelor di¬ 
verse de gândire şi de păreri i-a unit din vârsta 
copilăriei şi de pe băncile şcolii o singură vo¬ 
inţă: aceia de a aşeza neamul în marginele fi¬ 
reşti ale drepturilor şi ale năzuinţelor sale. Pu¬ 
teau fi desigur vederi deosebite în ce priveşte 
mijloacele şi momentul : unii se arătau stăpâ¬ 
niţi de misiunea României la porţile Răsăritu¬ 
lui, alţii râvneau să asigure mai întâi apărării 
sale viitoare, cetatea firească a munţilor. Dar 
nici unul nu aşeza' vre-un gând de partid sau 
de facţiune deasupra naţiei, nici unul nu con¬ 
cepea datorie mai înaltă şi mai imperioasă de¬ 
cât lupta pentru dreptatea ei, ce vă să vie. Nu 
se iviseră atunci nici Statul totalitar, nici con¬ 
cepţiile sale de conducăre şi • de organizare. 
Dar acţiunea în serviciul cauzei naţionale era 
totală, din partea tuturor, în orice domeniu şi 
cu orice prilej. S’au adus pe urmă critici, mai 

mult sau mai puţin întemeiate, cu deosebire 
scrierilor istorice ; s’a vorbit mai ales de către 
vecinii noştri dela Apus şi dela Miază-Zi, de 
o deformare patriotică a ştiinţei şi a gândirii 
româneşti: aceasta a fost marea învinuire pe 
care au îndreptat-o împotriva lui Nicolae lorga. 
S’a văzut însă deabea acum, cu ce diabolică 
iscusinţă ştiuseră să întoarcă aceleaşi arme în 
folosul lor, şi sub masca unei restabiliri a a- 
devărului, să ducă la rândul lor o luptă totală 
şi totalitară împotriva unităţii româneşti. 

In lumina acestor împrejurări, ne este oare 
îngăduit să ne amintim altceva, decât că am 
citit în 1917 „Neamul Românesc 11 în tranşee, 
iar în zilele grele din 1918, la Iaşi ? Orice s’ar 
fi petrecut pe urmă, orice învinuiri s’au adus 
şi s’ar mai putea aduce — dar care dintre mu¬ 
ritori rămâne ferit de ele ? — istoria va recu¬ 
noaşte cine a cutreerat cu paşi de prooroc sa¬ 
tele din Ardeal şi drumurile din Basarabia- 

Cât de mult ne lipseşte cuvântul acesta as¬ 
tăzi ! Câtă nevoie era pentru menţinerea nă¬ 
dejdilor fireşti ale neamului, de credinţa ne¬ 
zdruncinată a lui Nicolae lorga că odată va fi 
dat iarăşi „vitejiei drepte să biruiască 11 , atunci 
când conducătorii noştri vor şti să aşeze în 
slujba dreptăţii care nu piere, vitejia ce au do¬ 
vedit-o întotdeauna ostaşii României. 

Cu acest înţeles veşnic, deasupra frământă¬ 
rilor politice cari îşi schimbă cursul eu nevoile 
vremii, amintirea lui înseamnă mai mult decât 
o pagină de reculegere şi de pomenire. Ea ră- 

mâne un drapel al năzuinţelor dela cari nu am 
abdicat şi nu abdicăm. 

Mijloacele şi metodele pot fi deosebite; ele 
se potrivesc cu posibilităţile şi concepţiile fie¬ 
căruia. Ţinta nu poate fi însă decât una. 

O naţiune este o conştiinţă morală : această 
definiţie a unor vremuri de gândire şi de ideal 
îşi păstrează totuşi In veacul nostru de fier 
întreaga ei valoare. Dacă poate fi o mângâere 
pentru acei cari îl deplâng, afle că tragedia ce 
i-a întunecat sfârşitul face din memoria lui 
Nicolae Iorga, unul din factorii de seamă cari 
întăresc astăzi conştiinţa morală a naţiunei 
române. 

Doamnelor şi Domnilor, *) 

Trebue să încep cu câteva cuvinte de lămu¬ 
rire şi în acelaş timp de scuză. Văd că afişele 
anunţă în ciclul de Vineri o conferinţă despre 
„Unire" şi intenţiunea mea, astăzi, este să 
vă vorbesc — deşi nu este ziua — despre Mol¬ 
dova în cadrul ciclului „Pământ şi suflet ro¬ 
mânesc". 

Care este scuza ? Când m’am întors luna 
trecută am găsit pe masa mea de lucru o hâr¬ 
tie, cu aspect oficial, care semăna a ordin de 
mobilizare. Şi într’adevăr era un ordin de mo¬ 
bilizare, dar la Universitatea Liberă ; pe a- 
cesta, erau trecute două conferinţe : una des¬ 
pre Moldova în ciclul de Miercuri, cealaltă 
despre „Unire" în ciclul de Vineri. 

Ca soldat disciplinat, ştiu că ordinele tre- 
buesc executate. Dar la data la care îmi venea 
conferinţa despre Moldova nici timpul nu-mi 


1) Conferinţă în ciclul Universităţii Libere, 28 Noem- 
vrie 1941. 

ajungea s’o pregătesc, nici glasul ca s’o rostesc. 

Şi atunci cu părere de rău a trebuit s’o a- 
mân şi să vorbesc azi în ziua destinată „Ci¬ 
clului Unirei“ despre Moldova. 

Totuşi am impresia că nu este cu totul o 
nepotrivire. Am impresia că ambele subiecte 
se confundă, că oarecum se contopesc, pentru 
că parcurgând cât de vag şi de repede trecutul 
Moldovei şi mai ales trecutul ei recent, nu pu¬ 
tem să nu ne convingem că ea constitue un 
factor esenţial şi o piatră de temelie a unirei 
Românilor, a tuturor unirilor româneşti. 

îmi îngădui deci să cred că nu este numai 
o potrivire a întâmplării, că cele două subiecte 
se confundă într’o singură conferinţă. Sper să 
vă pot demonstra aceasta mai limpede către 
sfârşitul conferinţei de azi. 

Odată ce ne-am hotărât asupra subiectului: 
„Moldova", să vedem cum se desvoltă un ase¬ 
menea subiect ? 

Mi s’a părut din capul locului că mi se în¬ 
făţişează două moduri de a-1 înţelege, două 
metode de a-1 desvoltă. 

Moldova ! 

Aşi putea să fac în faţa Domniilor-Voastre 
o evocare cu caracter poetic, sentimental. Sunt 
sigur că în sufletul tuturor -vibrează aceiaş căl¬ 
dură, aceiaşi iubire pentru Moldova. 

Aşi putea încerca să privinf Moldova din 
lunca Mirceştilor lui Alecsandri, de sub teiul lui 
Eminescu, să privim cu Sadoveanu cum „Ve- 

nea o moară pe Şiret", sau să ne urcăm cu 
Ion Pillat pe dealurile lungi ale Miorcanilor. 

Nu este dat oricui să fie poet. Insă desigur 
că în sufletul multora dintre Dvs. sunt nume 
evocatoare, sau e măcar dorul pe care l-am sim¬ 
ţit astă vară în nemărginirea stepei din răsărit, 
când uneori răsărea în zare vedenia unor coa¬ 
me albăstrii de dealuri, ce ne aminteau de 
plaiurile tot mai depărtate ale Moldovei. Dar 
rostul acestor vremuri este altul, după cum 
alta este porunca împrejurărilor. 

In vremuri de război, spuneau strămoşii, 
poezia tace în mijlocul armelor. M’am întors 
deci la preocupările ceasului de astăzi şi am 
constatat că războiul ridică probleme pe care 
le impune poruncitor atenţiei noastre. 

Mai ales un război ca acesta care ne cere to¬ 
tul pentrucă se dă pentru tot, pentru fiinţa în¬ 
săşi a pământului şi a sufletului românesc. 
Căci nu numai oamenii trebuesc mobilizaţi, ci 
trebuesc mobilizate şi gândirea şi cuvântul. 

Deaceea, în conferinţa mea de astăzi, să nu 
aşteptaţi evocări literare, ci voi examina reali¬ 
tăţi mult mai poruncitoare, mult mai aspre, 
realităţile geografice şi istorice care se leagă 
de numele Moldovei. 

Aceasta cu atât mai mult cu cât şi pentru 
Moldova ca şi pentru alte ţinuturi româneşti, 
pofta de asuprire a duşmanilor noştri şi râvna 
lor de jaf, de pradă, de nimicire îmbracă ade¬ 
sea o haină mai mult sau mai puţin ticluită 
din minciună, din drepturi închipuite. 

Deaceea, m’am gândit că este bine ca să-mi 
încep expunerea, printr’o scurtă privire, nu 
asupra modului cum vedem noi Moldova, ci a- 
supra modului cum o privesc alţii, cum o pri¬ 
vesc aceia care de trei ori în cursul unui veac 
au încercat s’o smulgă în total sau în parte, cum 
se oglindeşte această problemă în gândirea lor, 
cum formulează punctul lor de vedere asupra 
acestui ţinut, pe care noi îl integrăm în sufletul 
şi în pământul românesc. 

Am căutat şi am avut prilejul în cursul a- 
cestei veri să mă documentez ceva mai mult 
şi asupra punctului de vedere rusesc sau mai 
de grabă sovietic, pentrucă mi s’au înfăţişat 
publicaţiuni mai recente şi am găsit în ele 
afirmaţiuni care m’au uimit şi care de sigur 
vă vor uimi şi pe dvs. 

Prima mărturie care mi-a căzut în mână se 
afla într’o revistă foarte răspândită acolo : „Is¬ 
toricul marxist" şi anume un articol al unui 
oarecare Nartsov, scris în toamna anului tre¬ 
cut şi intitulat: „Destinele istorice ale Basa¬ 
rabiei şi Moldovei". Deci, după aparenţe o 
privire ştiinţifică şi obiectivă. 

„Destinele acestei ţări sunt legate din cele 
mai vechi timpuri de acele ale Rusiei de mia¬ 
zăzi". 

In cursul expunerii găsim o sene de afir¬ 
maţiuni foarte categorice. De pildă ,,de abia 
la sfârşitul veacului al XlV-lea Moldova s’a 
întins până la Prut" ; Doamne fereşte nu tre- 

cuseră Voivozii ei în ţinuturile dintre Prut şi 
Nistru. 

„Graniţele Moldovei până la sfârşitul seco¬ 
lului al 14-lea erau numai până la Prut. Intre 
Nistru şi Prut trăiau Ucrainieni, Rusini... 

„La anexarea Basarabiei către Rusia ea era 
locuită de diferite popoare. In judeţul Hotin 
locuiau Rusini, Ucrainieni şi în parte Ruşi- Ru¬ 
şinii se numeau galiţieni, ca oameni emigraţi 
din Galiţia în urma asupririi catolice". 

„Principala massă a Rusinilor trăeşte acolo 
din primele secole ale erei noastre. Ei sunt 
descendenţii celor mai ‘Vechi ramuri ale slavi¬ 
lor orientali". 

Deci autohtoni fără discuţie ; pământ de 
străveche populaţie slavă. 

„Bulgarii sunt colonizaţi ca fermieri în jud. 
Bender şi Ismail. Evreii sunt aşezaţi din sec. al 
XV-lea şi al XVI-lea. Cuvântul de „jupân" 
arată origina lor sud-dunăreană, acesta fiind un 
titlu onorific la slavii de sud". 

Să trecem mai departe. Aflăm de pildă că 
nu de astăzi sunt revendicări nu numai asupra 
Basarabiei, ci şi asupra întregei Moldove. 

„In programul decabriştilor se prevedea 
anexarea Moldovei la Rusia". 

„Abia în 1917 a început să se vorbească de 
ocuparea românească a Basarabiei. Presa ro¬ 
mână a desminţit svonul, dar cercurile guver¬ 
namentale româneşti s’au înţeles cu imperia¬ 
liştii Franţei şi Angliei pentru a răpi Rusiei 
Basarabia. 

„Massele poporului basarabean erau protiv- 
nice anexiunei la România, propagandiştii ei 
erau ucişi.. 

„Aceasta — spune autorul — a fost întâia 
intervenţie a imperialiştilor împotriva Rusiei 
Sovietice" 

„La 24 Ianuarie Sfatul Ţării proclamă re¬ 
giunea basarabeană independentă şi la 27 Mar¬ 
tie anexiunea la România, păstrând autonomia". 

Niciodată stăpânii sovietici nu au recunoscut 
ocupaţia. 

Este interesant că nu se opreşte asupra 
actului unirei Basarabiei cu România, ci trece 
uşor asupra lui. In schimb : 

„La 25 Noembrie 1918 Sfatul Ţării a pro¬ 
clamat anexiunea fără condiţiuni. 

Autorul califică drept falsificare, şantaj, si¬ 
luire brutală actul de desfiinţare a autonomiei 
basarabene dela sfârşitul lui Noembrie 1918. 

După aceasta urmează o descriere paralelă 
a destinului nefericitei Basarabii, căzută in 
mâinele nelegiuite ale stăpânirii româneşti şi 
a Moldovei sovietice de dincolo'de Nistru. 

„Izbitor contrast îl oferă Basarabia răpită de 
boerii români. Starea de asediu este formal 
redusă în 1928 la zonele de graniţă ; în reali¬ 
tate peste tot este regim arbitrar şi violenţă. 
Populaţia Basarabiei întreţine cu hrană şi 
furaj armata de 50.000 a boerilor români". 

Concluzia se impune. După ce se constată 
că în Basarabia, numai în primii zece ani au 
emigrat peste 300.000 oameni în Rusia Sovie- 

tică, în acelaş timp au fost emigrări în, massă 
ale muncitorilor şi mai ales ale ţăranilor în 
străinătate'*. 

Ne aducem aminte cum se îmbulzeau atâţia 
oameni, dar oa să treacă dincoace de Nistru. 
Să ajungem însă la concluzie. 

„O ţară bogată, etc. etc. ajunge în stăpâni¬ 
rea boerilor şi capitaliştilor români la foamete 
şi sărăcie. Răscoalele dela Hotin din 1919 şi Ta- 
tar-Bunar din 1924 arătau cât de mult luptau 
ţăranii şi muncitorii basarabeni împotriva ocu¬ 
paţiei româneşti. Se dovedise minciuna liberei 
voinţe a unirii Basarabiei cu România. 22 de 
ani au luptat pentru libertate şi în fine armata 
roşie i-a eliberat. Toate fericirile sunt în pers¬ 
pectivă pentru noua republică a U. R. S. S. 
care se va desvolta în toate direcţiile, ajun¬ 
gând la desăvârşitul comunism sub conducerea 
partidului lui Lenin-Stalin"- 

Am mai răsfoit şi alte publicaţiuni oficiale 
şi anume însuşi „Almanahul sovietic" care în 
termeni asemănători descrie aceleaşi împreju¬ 
rări, calificând Basarabia ca străvechiu terito¬ 
riu al Rusiei: 

„In anul 1918 România folosind slăbiciunea 
militară de atunci a Uniunei Sovietice (Rusia) 
a luat prin violenţă Basarabia. Protectorii im¬ 
perialişti ai României, după directivele cărora 
au acţionat ocupanţii, au recunoscut „de drept" 
actul arbitrar al României". 

„Luarea cu sila a Basarabiei realizată împo¬ 
triva populaţiei ei muncitoare, Uniunea Sovie- 

tică niciodată n’a recunoscut-o. Muncitorimea 
Basarabiei nu s’a împăcat cu silnica ocupaţie 
militară română". 

După aceea iarăşi aceeaş paralelă între feri¬ 
cirea de peste Nistru şi sărăcia de dincoace : 

„In 22 de ani de stăpânire a boerilor români 
şi a jandarmilor, Basarabia s’a transformat 
într’o ţară de cerşetori. Dar de altă parte, pe 
ţărmul de est al Nistrului în acea vreme pro¬ 
gresa o industrie înfloritoare". 

Concluzia trebue reţinută pentrucă este 
într’adevăr de o surprinzătoare duioşie. Astfel 
— ne spune autorul — s’a desvoltat cultura 
în noua Republică Sovietică, s’a desvoltat, na¬ 
ţională în formă, socialistă în conţinut cultura 
moldovenească. 

„In decursul veacurilor stăpânitorii străini 
au smuls părţi din norodul moldovenesc. El a 
căzut sub stăpânirea sultanilor turci, a şlahtei 
polone, a guvernatorilor ţarişti, a boerilor ro¬ 
mâni. Acum poporul moldovenesc s’a unit 
într’un singur stat socialist-sovietic". 

In sfârşit, nu pot să nu amintesc şi de grija 
cu care stăpânirea vecinilor noştri se ocupa 
de cultura moldovenească. 

Iată ceeace s’a putut citi la data de 8 Iunie 
în „Moldova socialistă" : este un articol de 
fond intitulat „Ortografia nouă a limbii româ¬ 
neşti" : 

„Creind cultura nouă socialistă moldove¬ 
nească noi nu putem să nu luăm în socoteală 
moştenirea culturală a norodului moldovenesc, 

nu putem să trecem alături de moştenirea lite¬ 
rară a clasicilor care au eşit din sânul noro¬ 
dului moldovenesc. 

Norodul moldovenesc are o moştenire bo¬ 
gată în literatură, în folclorul narodnic. El a 
avut în trecut scriitori vestiţi ca Creangă, Emi- 
nescu, Neculce, Alecsandri şi alţii, eroi narod¬ 
nici, ca Ştefan cel Mare, care a luptat pentru 
interesele norodului său. 

Institutul de Cercetări ştiinţifice al Repu- 
blicei noastre a studiat adânc ortografia limbii 
moldoveneşti, care a fiinţat pân amu, şi care 
era bazată numai pe principiile fonetice. In 
rezultatul acestei cercetări ştiinţifice, s’a do¬ 
vedit că ortografia veche împiedeca mult în 
desvoltarea limbii moldoveneşti şi că în con¬ 
diţiile noui de amu îi de trebuinţă o ortogra¬ 
fie nouă bazată pe principiile etimologice. 

Ocupanţii români au dăunat mult desfă¬ 
şurării culturii moldoveneşti. Ei au introdus 
cu deasila în Basarabia şriftul latin, au româ¬ 
nizat limba moldovenească. Din primele zile 
ale stabilirii puterii sovietice în Basarabia îi 
înfăptuită trecerea scrierii moldoveneşti la 
şriftul rus. Aceasta apropie norodul moldove¬ 
nesc de noroadele frăţeşti ale marei Uniuni 
Sovietice. Tot în această vreme îi curăţită 
limba moldovenească de cuvintele şi termenii 
de salon româneşti şi franţuziţi". 

Ca o încheiere firească a tuturor acestor 
publicaţiuni şi a acestei propagande, precum 
vedeţi foarte sijsţinută la răsăritul Ţării noa- 

stre, tot aşa de susţinută cum a . fost în alte 
direcţiuni geografice, este evident logică con- 
cluziunea conţinută în însuşi ultimatim-ul dela 
26 Iunie 1940 : 

„In 1918 România, folosind slăbiciunea mi¬ 
litară a Rusiei a desprins din Uniunea Sovie¬ 
tică (Rusia) o parte din teritoriul ei, Basarabia, 
violând astfel unitatea seculară a Basarabiei, 
locuită în principal de Ucrainieni cu Repu¬ 
blica Ucrainiană. Astăzi, când slăbiciunea mi¬ 
litară a U. R. S, S, aparţine trecutului, U. R. 
S. S. consideră necesar şi oportun, în interesul 
stabilirii adevărului...". 

Ce a urmat ştim cu toţii. Vă aduceţi aminte 
că în acel document oficial al diplpmaţiei So¬ 
vietice se introduseseră termeni care poate ar 
fi mirat pe autorul ideologiei marxiste : Basa¬ 
rabia era considerată ca un fel de capital şi 
pentru ocuparea ei ni se cereau procente, iar 
aceste procente erau ţinuturile de Nord din 
Bucovina. 

Dar nu era numai atât. Creionul d-lui Mo- 
lotov pornise să treacă peste Moldova până 
dincolo de Doroho'i. Toate acestea erau doar 
etapele unei expansiuni mult mai mari care nu 
se oprea nici în Basarabia nici în Bucovina, şi 
nici în Moldova şi care desigur trebuia să se 
reverse peste întregul pământ românesc, peste 
toată Europa, constituind astfel cea mai mare 
invazie din zilele lui Gingis Han, cea mai mare 
primejdie care s’ar fi arătat vreodată în vre- 

murile frământate ale desvoltării noastre na¬ 
ţionale. 

Dar se mai întreabă poate cineva pentru ce 
am stăruit la începutul acestei expuneri asupra 
acestei propagande sovietice, care cuprinde 
minciuni atât de grosolane şi atât de sfidă¬ 
toare ? Dar ce nevoe avem să le combatem ? 

Totuşi, experienţa ultimilor 20 de ani ne 
învaţă că noi am subestimat minciuna. Min¬ 
ciuna este o forţă. Când ea este afirmată cu 
hotărîre şi cu perseverenţă, când nu întâm¬ 
pină îndată opunera adevărului, ea este în 
stare să ducă la mari şi neaşteptate realizări. 

Când agresivităţii minciunii nu i se opune 
decât pasivitatea, atunci fireşte, ea ajunge să 
sdruncine şi credinţele unora şi buna credinţă 
a altora. 

Este o veche zicătoare : Calomniaţi, calom¬ 
niaţi, va rămâne totdeauna ceva. Formula a 
fost modernizată : minţiţi, minţiţi, dacă nu se 
opune adevărul minciunii, tot va rămâne ceva 
măcar un arbitraj. 

Deaceea cred că datoria noastră este să 
combatem minciuna cu toată puterea, cu 
toată convingerea noastră, oricum, oriunde şi 
oricând. 

Rămâne doar ca să închei acest paragraf o 
simplă întrebare: dacă clasicii narodnici ai 
literaturii moldoveneşti se cheamă Creangă, 
Alecsandri, Eminescu, mă întreb, poate vă veţi 
fi întrebat şi Dvs., cum vor fi învăţat şcolarii 
sovietici povestea lui Moş Ioan Roată, cum 

vor fi ascultat „latina gintă" a lui Alecsandri, 
şi mai ales cum vor fi citit faimoasa doină 
„dela Nistru pân’la Tisa, tot Românul plânsu- 
mi-s’a..“. 

Să trecem acum la partea care ne priveşte 
mai de aproape: ce putem opune concepţiei 
ruseşti, concepţiei duşmane a Moldovei ? care 
este concepţia noastră ? ce importanţă pre¬ 
zintă Moldova pentru pământul românesc ? 

Poate ar fi necesar o hartă, dar nu este 
nevoe pentrucă fiecare din noi are sub ochi 
imaginea întregului pământ românesc. In ochii 
noştri Moldova apare ca cel mai autentic pă¬ 
mânt carpatic ; este în mod esenţial o prelun¬ 
gire carpatică. 

Ceeace s'a spus altă dată despre Egipet că 
este un „dar al Nilului“ se poate spune astăzi 
despre Moldova că este „un dar al muntelui". 
Toate râurile ei îşi au izvorul în munţi : Şi¬ 
retul, Prutul, Nistrul. Despre Nistru s’a spus, 
cu drept cuvânt, că este ultimul râu carpatic 
la răsăritul Continentului. Toate celelalte 
rîuri, mai la răsărit pornesc din nemărginirile 
stepei şi nu au contact cu muntele. Acest 
lucru apare şi mai clar pentru cine călătoreşte 
prin văzduh. Pentru acela care a avut prilejul 
să străbată cu avionul distanţa dela Nipru sau 
dintre Nicolaev şi Tighina, contrastul este 
aproape mai limpede ca pe o hartă. Până la 
Nistru, până la marginile Tighinei nu vedem 
decât întinderea imensă şi monotonă a pămân¬ 
tului, veşnic acelaş, cu sate rare răsfirate, ici, 

colo cu rîuri şerpuind alene spre Marea pe 
care o întrezăreşti în depărtarea zării, fără 
nici un punct de sprijin, fără nici un detaliu 
caracteristic care să fixeze ochiul, care să se 
identifice cu o localitate sau un ţinut. De cum 
te apropii însă de Nistru, peisagiul se schimbă 
deodată. Dealuri se ridică, păduri pe aceste 
dealuri, sate căţărate pe coastele lor, oraşe 
aşezate la întretăere de văi. Chişinăul, laşul, 
iot mai numeroase spre poalele munţilor 

Este adevărat că acest contrast este izbitor 
mai ales la Tighina, Mai spre Nord, dealurile 
Basarabiei se revarsă şi dincolo în oarecare 
măsură spre Podolia. Mai la Sud, este stepa 
care se revarsă dincoace prin prelungirea ei 
Bugeacul. 

Geografi învăţaţi au distins însă aci marginea 
a două regiuni, a două lumi, profund deosebite. 
Una la răsărit, de imobilitate, de straturi de 
pământ care au rămas aceleaşi dela începutu¬ 
rile vieţii pe globul nostru, cu încete revărsări 
de apă peste întinderile sale ; iar dincoace în 
ţările noastre o regiune de frământări care nu 
s’au sfârşit — dovadă cutremurul — şi care face 
ca să se ridice aici la marginea de Est a conti¬ 
nentului masive muntoase şi prelungirile lor. 

Spaţiul acesta dintre munte, dintre Dunăre, 
Mare şi Nistru, constitue deci din punct de 
vedere geografic cea mai firească unitate. O 
unitate stăpânită de o cetate muntoasă şi pă- 
duroasă care se află în oolţul Bucovinei, o 
unitate care are totuşi o poartă deschisă asu- 

pra stepei dela răsărit. Este aici o prelungire 
a stepei ruseşti, care prin Bugeac ajunge la 
Gurile Dunării, poarta prin care se vor revărsa 
năvălirile din răsărit, căreia i s’a dat numele 
turcesc al Tighinei, Bender, ceeace înseamnă 
de fapt poarta destinului istoric al Moldovei. 

Iată deci cele două elemente, cele două mar¬ 
gini : pe de o parte muntele pe care se rea- 
zimă, de unde vor veni descălecătorii şi înte¬ 
meietorii ţării. Pe de altă parte, poarta prin 
care s’a făcut revărsarea periodică a năvălito¬ 
rilor care în decursul veacurilor va întrerupe şi 
va tulbura aceste întemeieri şi statorniciri. 

Cadrul este tras, trec repede asupra conţi¬ 
nutului. De ce să pierdem timpul cu împreju¬ 
rări prea bine cunoscute? 

Ajunge să amintim că acest tablou s’a sta¬ 
tornicit în istorie din vremurile cele mai străve¬ 
chi. Obiectele descoperite la Cucuteni arătau o 
civilizaţie de tip egean, ca altele în părţile de 
miază-zi ale Europei. Peste ea a venit însă 
valul Sciţilor cu acea artă ciudată în care 
animalul juca un rol de seamă, animalul ca 
figură centrală a ornamentului, animalul din 
turmă sau pradă de vânat. Asemenea alterna¬ 
tive găsim la toate etapele desvoltării acestui 
pământ românesc. Le găsim în contrastul din¬ 
tre Dacii statornici şi Sarmaţii năvălitori. Le 
găsim în toate năvălirile care începând cu 
Hunii, urmând cu Avarii, Bulgarii, Maghiarii, 
Pecenegii, Cumanii, şi isprăvind cu Tătarii 

s’au revărsat şi au cuprins pământul moldo¬ 
venesc. 

Sub aceste năvăliri s’au strecurat factori 
ceva mai statornici, în urma oştilor au venit 
cetele slave care au poposit şi au trecut mai 
departe. Cred că ar fi o eroare să se creadă 
că din timpurile cele mai vechi s’au stabilit 
şi au rămas Triburile lor au trecut peste pă¬ 
mântul românesc căutând alte meleaguri, nu 
ţinutul acela sălbatec pe care îl înfăţişa atunci 
Moldova. Moldova de fapt până la Evul Mediu 
se înfăţişa ca o „ţară a nimănui", o ţară săl¬ 
batecă aşa cum o vedem în legenda Descăle¬ 
cării. Cine nu are în minte acel basm al copi¬ 
lăriei noastre : Dragoş Vodă trecând munţii şi 
fugărind „zimbrul", până la Moldova pe care 
o numeşte după căţeaua care se îneacă în râu. 

Legenda însă conţine o parte de adevăr. 
Acesta este aspectul de atunci al Moldovei, re¬ 
giune sălbatecă, foarte puţin locuită. Este re¬ 
giunea în care poporul românesc a pătruns mai 
târziu decât aiurea, deşi vor fi fost şi unele 
elemente străvechi, însă şi aci se afirmă încă- 
odată miracolul sau enigma care se leagă de 
istoria noastră şi anume că numai poporul 
românesc a dat aci naştere la o viaţă propriu 
zis istorică. 

Numai atunci când prin infiltrări naturale, 
coborând în cete din munţi. Românii au cuprins 
spaţiul dintre munţi până la Nistru şi vom vedea 
îndată şi peste Nistru, numai atunci s’a găsit 
oonjonctura favorabilă pentru întemeiere, pen- 

tru descălecare, pentru voevodat şi stat. Sub 
această legendă se ascunde însă realitatea isto¬ 
rică : între negustorii oraşelor din Galiţia şi 
acei din porturile Mării Negre trebuia făcută 
o legătură. 

In acelaş timp retragerea Tătarilor crează 
aci un gol care trebuia umplut. Pe de o parte 
dinspre miază-zi, domnii Basarabi ai Munteniei 
încep să-şi întindă stăpânirea şi asupra Basa¬ 
rabiei de Miază-zi. Denumirea de Basarabia nu 
se aplica la început întregului ţinut dintre 
Prut şi Nistru, ci numai părţii de miazăzi a 
acestuia. 

Dela apus împingeau Regii unguri, urmări¬ 
torii Tătarilor, Dela Nord pornise expansiunea 
polonă. La mijloc era Un spaţiu gol care tre¬ 
buia umplut şi aceasta a fost conjunctura pe 
care au folosit-o Voevozii noştri. Aceasta a 
fost impusă şi de împrejurările politice dar şi 
din necesitatea de a păzi drumul nou, drumul 
moldovenesc, drumul negoţului internaţional 
care lega, prin Galiţia, Europa Centrală de 
Marea Neagră şi care cerea o ordine de stat 
aşezat. Este cu atât mai remarcabil cu cât de 
îndată ce s’a născut această formaţiune poli¬ 
tică s’au atins şi hotarele, graniţele ei fireşti. 

Aceiaş generaţie, cum s’a spus, a realizat şi 
întemeerea statului şi expansiunea lui cea mai 
mare dela 1359 şi până la 1390 când Roman 
Vodă se intitulează domn al Moldovei „dela 
munte până la mare“... 

Odată cu întemeerea statului s’a născut şi 

conştiinţa misiunei, a misiunei care ne defi¬ 
neşte nu ca o prelungire a stepei răsăritului, ci 
ca un şanţ de apărare al Apusului şi Centrului 
Europei. Aceasta apare cu deosebită limpezime 
în cuvintele lui Ştefan cel Mare atunci când 
scria creştinilor prin solul său Ioan Ţamblac : 

„Nici nu vreau să spun de cât folos e această 
ţară a mea pentru Creştinătate, socoteam că e 
de prisos, căci e lucru ştiut bine de toţi, că e 
zid de apărare al Ţării Ungureşti, şi al ţării 
leşeşti. Şi, în ce priveşte aceste două Crăii, 
afară de aceasta, fiind împiedecat Turcul cu 
mine, acum de patru ani, au rămas mulţi 
creştini odihniţi... 

„Ceeace acuma cer, e aceasta. Căci sunt 
sigur că Turcul iarăşi va veni împotriva mea, 
în vara aceasta, pentru cele două locuri ale 
mele, Chilia şi Cetatea Albă, care-i sunt foarte 
cu supărare. Deci, într’aceasta vreau să fiu 
ajutat astăzi, căci vremea nu ne îngădue a lua 
alte măsuri mai întinse, şi înălţimea Ta, te 
poţi gândi că aceste două locuri sunt toată 
Moldova şi Moldova cu aceste două locuri e 
un zid pentru ţara ungurească şi ţara leşească. 
Afară de aceasta eu zic şi mai mult : că, de 
se vor păstra aceste cetăţi, turcii vor pierde 
şi Cafa şi Crâmul, şi va fi uşor lucru". 

Vedeţi cc concepţie clară a misiunei de apă¬ 
rare a Moldovei la marginea creştinătăţii, dar 
şi ce noţiune limpede a spaţiului în care se 
desvoltă această politică, dacă se poate numi 
astfel — să nu folosim cuvântul de spaţiu 

vital care este prea modern, dar să-l folosim pe 
acela de spaţiu de securitate, al Moldovei care 
se întindea spre răsărit şi căreia nu-i putea fi 
indiferent cine stăpâneşte în porturile şi cetă¬ 
ţile Crimeei. 

Astfel se alătură de unitatea Moldovei toate 
problemele care se leagă de ea. 

Dar ceasul era acum târziu. Cucerirea tur¬ 
cească nu mai putea fi oprită : la 1461 cade 
Trapezuntul, la 1475 cade Cafa, la 1484 Chilia 
şi Cetatea Albă, Marea Neagră — Kara Deniz 
a devenit un lac turcesc. 

Şi de aci înainte istoria Moldovei nu este 
decât o istorie a desmembrărilor Moldovei, dar 
şi acea a reacţiunei de veacuri a sufletului 
moldovenesc, împotriva acestei desmembrări, o 
luptă de afirmare a unităţii sale. 

După prima desmembrare a Moldovei, prin' 
pierderea cetăţilor ei de strajă urmează cea 
de a doua, atunci când acum patru veacuri 
Sultanul Soliman I îi răpise tot malul Nistru¬ 
lui până la Tighina. Pierderea Bugeacului a 
fost răzbunată de boerii moldoveni prin uci¬ 
derea voevodului Ştefan Lăcustă care consim- 
ţise la această desmembrare: 

„Dar am văzut, spuneau ei, că a început cu 
încetul a da ţara împăratului; voia să-i dea 
tot ţărmul dela Dunăre până în munte, precum 
şi Nistrul tot. Văzând aceasta, Ţara s’a de¬ 
prins a-1 cunoaşte şi a înţeles că Domnul e mai 
prielnic Turcilor decât nouă creştinilor 11 . 

Aceasta este o reacţiune a conştiinţei de 

unitate şi de misiune creştină a Moldovei, 
reacţiune pecetluită cu însuşi sângele domnito¬ 
rului. De aci înainte, ca un ecou care străbate 
veacurile, găsim aceiaş poruncă de refacere a 
unităţii Moldovei. 

Despot-Vodă, douăzeci ani mai târziu, chiamă 
la arme pe Moldoveni cu aceste cuvinte : 

„Pentrucă gândul meu nu e altul decât să 
fac ca Dunărea să fie hotarul ţării mele a 
Moldovei, şi să mă răsboiesc zi şi noapte cu 
necredincioşii şi blestemaţii de Turci. Intru 
care nădăjduesc în Mărirea lui Dumnezeu, 
prin rugăciunile tuturor Sfinţilor şi îngerilor 
şi Arhanghelilor, cu voi, vitejilor şi neam 
războinic, ce vă coborâţi din vitejii Romani, 
cari au făcut să tremure lumea, şi vouă nu v’a 
lipsit şi nu v’ă va lipsi inima de a face orice 
faptă slăvită, ci numai era lipsă că n’aveaţi 
Domnul vostru născut, care să vă călăuzească 
la fapte de cinste. Nădăjduesc în puţină 
vreme a dobândi iarăşi locurile Moldovei mele, 
pe care le ţine păgânul: adică malul Dunării, 
şi nu numai acelea, dar şi Ţara Românească... 

Şi mai târziu în veacul următor, în vremuri 
mult mai grele, aceiaş poruncă la boierii lui 
Ştefan Petriceicu: „Să reluăm ţara noastră pe 
care o stăpânesc păgânii". 

Iar Turcii înşişi, cu spiritul de onestitate care 
adesea s’a manifestat la acest popor, recuno¬ 
şteau aceste împrejurări. Atunci când poftele 
polone la pacea dela Karlovitz se întindeau 
asupra noastră, delegaţii turci au răspuns că 

ei nu pot îngădui aceasta pentrucă s’au legat 
pe Coran ca să apere Moldova, şi că această 
ţară n’au cucerit-o cu armele, ci li s’a închinat 
de bună voie. 

Dar la această dată, cei mai fervenţi apără¬ 
tori ai Moldovei şi ai integrităţii ei nu sunt 
alţii decât Ruşii. In primul tratat pe care un 
voevod moldovean îl încheie în veacul al XVII- 
lea cu Ţarul dela Moscova, se garantează că Mol¬ 
dova va redobândi ceeace a pierdut. Iar când 
în 1711 Dimitrie Vodă Cantemir închee trata¬ 
tul său de alianţă cu Ţarul Petru, primul al 
unei serii lungi de asemenea tratate, cu aceiaş 
rezultat nefericit, se prevedea în mod formal: 
„hotarele Moldovei, , după drepturile ei vechi 
sunt acele mărginite de Nistru,' Cameniţa, 
Bender cu teritoriul Bugeacului, Dunărea, Mun¬ 
tenia, Transilvania şi Polonia, după hotărnicia 
ce a fost făcută". 

Nu s’ar putea formula în termeni mai pre- 
cişi ca aceştia unitatea geografică a Moldovei, 
dar tocmai în această 'Vreme Moldova începuse 
să depăşească cadrul în care o statorniciseră 
întemeietorii ei. 

Cu vre-o treizeci de ani înainte o împrejurare 
favorabilă făcuse din Duca Vodă Domnul Mol¬ 
dovei şi Hatmanul Ucrainei. Aceasta nu a fost 
o vorbă goală pentrucă cronicarul ne spune că 
a trecut Nistrul şi şi-a clădit curţile la Ţiga- 
năuca şi Nimirov, şi a început aşezări de Mol¬ 
doveni în toată Ucraina până la Nipru, care 
era ceeace fusese Moldova cu multe secole mai 

înainte, o ţară a nimănui, ce-şi aşteaptă 
stăpânul. 

Poate că din această împrejurare s’ar fi năs¬ 
cut o Moldovă nouă, cum era să se nască un 
■veac mai târziu o Rusie nouă. 

Aci trebue însă să deschidem o paranteză : 
moldoveanul a fost totdeauna un războinic. 
Moldoveanul are în temperamentul său dorul 
de luptă şi pribegie depărtată, dorul de a stă¬ 
pâni pământ în „slobozenie", în libertate. 

Moldoveanul a luptat nu de astăzi nici de 
eri în expediţii depărtate, pentrucă iată ce 
aflăm în cronicile noastre încă din vremea lui 
Alexandru cel Bun : 

„Au poftit Craiul pe Alexandru-Vodă ca 
să-i trimită agiutor împotriva Krijacilor la 
Prusi. Nice l’au amăgit cu prieteşugul, că au 
trimis agiutor călăreţi moldoveni, carii au fă¬ 
cut mare isbândă ; că bătându-se cu Krijacii, 
întâi s’au făcut a fugi, de i-au înşirat, gonim 
du-i spre o pădure, şi îndată pedestrindu-se 
le-au săgetat caii sub Nemţi, de le-au căutat 
o dare de dos şi acei şi ai noştri s’au încălărat 
şi mare moarte au făcut într’înşii. Deci, dacă 
s’au întors ai noştri cu izbândă, mare mulţu¬ 
mită au avut Alexandru Vodă dela Craiu“. 

Nu putem să nu apropiem aceste expediţiuni 
depărtate de prin anul 1400, aceste isprăvi ale 
corpului expediţionar moldovenesc în războiul 
depărtat al Regelui polon, cu isprăvile mai 
recente pe care tot călăreţii noştri le-au să- 

vârşit în regiuni şi mai depărtate de ţara 
noastră decât Marienburg şi prin care, în nouile 
împrejurări, ne-a fost dat ca împreună cu 
urmaşii Crijacilor de altădată, armata germană 
care poartă crucea neagră pe scutul alb a ca¬ 
valerilor teutoni, să luptăm împotriva vrăjma¬ 
şilor Europei. 

Dacă resimţim un sentiment de mândrie 
pentru isprăvile Moldovenilor care „s’au încă- 
lărat“ ca să se bată, ne gândim acum şi la 
călăreţii acelei brigade care era tot moldove¬ 
nească, la lupta cumplită a acestor călăreţi 
pedestriţi pentru a rezista atacului unei mari 
forţe vrăjmaşe, luptând cu pierderi aşa de 
grele, ţinând piept alături de alţi viteji, puţini 
la număr dar mari la suflet, atâtor divizii so¬ 
vietice care năvăleau asupra lor, încălărându-se 
la urmă şi ei pentru a fugări şi nimici până la 
ultima rămăşiţă oştirea vrăjmaşe. Este şi aci 
un sentiment de firească mândrie care ne stră¬ 
bate. 

Dar, aducând acest omagiu oştirilor noastre, 
şi comandanţilor lor, să revin la ideia pe care 
o desvoltam. 

Intr’adevăr spiritul de aventură şi atunci i-a 
împins pe Moldoveni dincolo de Nistru. 

Şi acum în cursul acestei campanii de câte 
ori nu am întâmpinat sate de Moldoveni încol¬ 
ţite până dincolo de stepa Nogailor, ca seminţe, 
purtate de vânt, sate răspândite mult mai de¬ 
parte decât a mărturisit-o vreodată statistica 
vecinilor noştri ; sate şi locuitori, atât de 

apropiaţi de noi, dar pe un pământ atât de 
deosebit de acela al Moldovei de obârşie. 

Alţii erau aceia care regăseau acolo, dacă 
nu fraţi de sânge şi de limbă, amintiri mai 
vechi ale pământului pe care călcau. îmi veţi 
da voe, pentru a închide această paranteză, să 
vă citesc din amintirile mele de astă vară câ¬ 
teva rânduri care poate nu se potrivesc în 
totul cu subiectul anunţat al acestei conferinţe 
însă care completează într’o anumită măsură 
ideia pe care o desvoltam, a legăturii între 
pământ şi suflet, fără de care nu se poate 
concepe o unitate şi o fiinţă naţională. 

Iată ce găsesc în carnetul meu, spre sfârşi¬ 
tul lui August : 

„Cu paşi repezi, armatele aliate se apropie 
de Nipru. Coloanele se înşiră pe drumuri, ri¬ 
dicând praful în zări, care se aşterne deopo¬ 
trivă pe uniformele soldaţilor români, ger¬ 
mani, italieni şi maghiari. Cu deosebire dela 
trecerea Bugului, aceştia din urmă ne întâm¬ 
pină mai des, atât de asemănători la îmbrăcă¬ 
minte cu trupele noastre. Mai mult însă decât 
ostaşii români, ei par a se potrivi tot mai mult 
cu priveliştea ce ne înconjoară. Ii simţi acasă 
la ei în stepa uriaşă ce se deschide dincolo de 
Bug, spre deportările Asiei. In avântul năval¬ 
nic care-i mână spre răsărit, este mai mult de¬ 
cât o pornire de cuceritori, e o întoarcere spre 
originile milenare ale neamului. 

Mai bine de o mie de ani dela venirea lui 
Arpad, coborâtorii depărtaţi ai războinicilor 

săi, calcă iarăşi pământul strămoşesc, de care 
i-a depărtat întreruperea europeană a destinu¬ 
lui lor. Pentru vecinii noştri, campania din 
câmpiile nesfârşite ale Ucrainei este o regă¬ 
sire, către care a tins de altfel dealungul 
veacurilor instinctul rassei, ce nu încăpea în 
spaţiul strâmt al pustei dunărene. 

In sec. XlII-lea, înainte de a fi isbiţi de va¬ 
lul distrugător al năvălirii tătăreşti, regii a- 
postolici, urmaşi ai Sfântului Ştefan, trimeteau 
misionari pe aceleaşi meleaguri dela Miază¬ 
noapte de Marea Neagră, spre a cerceta ur¬ 
mele strămoşilor porniţi din stepe. 

Tătarii şi Turcii au împiedecat atunci prin 
năvălirile lor, ca războinicii regelui Bela să-şi 
regăsească vetrele şi căminul. Şi aci, înainta¬ 
rea cruciatei spre răsărit aduce o fericită în¬ 
toarcere a destinului. Nu fără emoţie vedem 
cum zilnic se deşteaptă la ostaşii armatei ve¬ 
cine, sentimentele şi pornirile atavice: tot mai 
mult se recunosc coborâtori ai călăreţilor por¬ 
niţi pe urmele Hunilor, purtând sub şea car¬ 
nea crudă, „biciul lui Dumnezeu” pentru no¬ 
roadele pământului, aflate în calea lor. 

Fiecare zi de marş înscrie o nouă pagină a 
acestei epopee, pe care ne-a fost dat să o 
trăim alături de ei. S’a scris şi se va mai scrie 
mult despre duioşia întâlnirii noastre cu Mol¬ 
dovenii părăsiţi, dincolo de Nistru şi de Bug ; 
soldaţii unguri nu află însă numai ca noi, oa¬ 
meni de acelaşi sânge şi de acelaşi grai : e pă- 

mântui însuşi care îi aşează în cadrul de care 
vitregiile istoriei î-au despărţit de veacuri. 

In războiul de astăzi, pornit să deslege în câ¬ 
teva luni probleme seculare, să ne oprim o 
clipă asupra acestei minuni a istoriei. Fie ca 
întregul neam al lui Arpad să-şi regăsească în 
această înaintare victorioasă drumul depărta¬ 
telor sale obârşii, pe care-1 însoţesc de atâta 
vreme urările noastre cele mai fierbinţi şi 
stăruitoare!“. 

Dar să revenim la subiectul nostru. Destinul 
istoric al Moldovei a fost altul, nu Moldova 
nouă s’a întemeiat dincolo de Nistru, ci acum 
exact 150 de ani stăpânirea rusească a cuprins 
ţot spaţiul acesta ajungând până la Nistru. 

Dealtfel în aceasta este şi un proces logic. 
Către sfârşitul veacului al XVIII-lea s’a făcut o 
înţelegere între împărăţii şi anume între îm¬ 
părăţiile centrale şi Rusia. Această înţelegere 
a tras o graniţă şi această graniţă a însemnat 
pierderea Bucovinei şi a Basarabiei, după des- 
membrarea Poloniei (1772—1795). Teritoriul 
Poloniei a fost tot mai mult împărţit până 
când a ajuns sub stăpânire rusească, pe de o 
parte, austriacă şi prusiană pe de altă parte. 

înţelegerile acestea între cei mari nu au fost 
niciodată prea favorabile celor mici. 

Consecinţele s’au şi văzut: 1772, prima îm¬ 
părţire a Poloniei; 1775 anexarea Bucovipei; 
1795 ultima împărţire a Poloniei; 1812 anexa¬ 
rea Basarabiei. In 1939—1940... dar să stăruim 
mai puţin asupra acestui fapt care este cunos- 

cut. Pentru a doua oară istoria se repetă şi le¬ 
gile ei nu variază. Dacă înţelegerea acestor îm¬ 
părăţii este adesea dăunătoare, din vrăjmăşia 
lor pot eşi foloase. Pentrucă după 1940 a venit 
1941. 

Să ne oprim totuşi o clipă asupra acestui mo¬ 
ment al primei răpiri a Basarabiei de către 
Rusia, să ne oprim o clipă asupra cuvântului 
boierilor moldoveni din Obşteasca Adunare în 
protestul pe care-1 adresează la 26 Octombrie 
1812 lui Scarlat Vodă Calimach- 

„Au rupt**, spun ei, tot trupul şi inima ţă¬ 
rii, isvorul vitelor, chelerul ţării, ogoarele de 
grâu şi orz, pe când partea rămasă Moldovei, 
era mai mult păpuşoiste**. 

„Din întregimea Moldovei lipsesc acum şase 
ţinuturi, adică cel mai mare ţinut ce se nu¬ 
meşte Orheiul sau Lăpuşna, cel al doilea după 
dânsul al Sorocei, al treilea Hotărniceni, al 
patrulea Codrul, al cincilea Greceni, iar al şa¬ 
selea ţinutul Iaşi, cea mai multă parte, căci 
acea rămasă se socoteşte întru nimic, afară de 
ţinutul Hotinului şi afară de olatul Bugeagu- 
lui, care, deşi s’au deslipit dela o vreme din 
trupul Moldovei, dar tot într’o aceiaşi stăpâ¬ 
nire aflându-se a prea Puternicei împărăţii, era 
îndemnarea şi adăpostirea pământenilor şi în¬ 
lesnirea vieţuirii lor şi întru a hranei îndestu¬ 
lare şi a vitelor păşune. Iar într’acest chip 
toată partea aceea socotindu-se până la Prut, 
poate fi mai mult decât jumătate din ţară**. 

Cereau restabilirea vechilor hotare „precum 

dela moşii şi strămoşii lor au apucat întregi¬ 
mea Moldovei, aşa să rămână şi de acum în- 
nainte“. 

Ce duioase sunt cuvintele prin care cronica¬ 
rul Manolacha Drăghici ne descrie ultimul mo¬ 
ment al anexărei, cuvinte ce ne arată cât de 
mult s’au înăsprit moravurile de atunci până 
în zilele noastre : 

„Sosind ziua fatală a expirării convenţiei 
după Tratat, ce trebuia, fireştecare să tră¬ 
iască unde era să rămână desăvârşit, ceasurile 
acele au fost de plângeri un timp de neuitat; 
pentrucă poporul cu cârdul ca turmele de oi, 
încinsese toată marginea Prutului dela un ca¬ 
păt la altul, mergând şi venind de prin sale 
şi de prin târguri, săptămâni încheiate, cu 
luarea de „ziua bună“, dela părinţi, dela fraţi 
şi dela rudenii, cu care crescuse şi vieţuise îm¬ 
preună până în vremea aceea când se despăr¬ 
ţeau unii de alţii pentru totdeauna...". Pentru 
totdeauna... 

Din fericire, istoria a spus altfel. 

O spune şi cântecul despre râul blestemat : 

Prutul ista ni disparti 
Prutul ista n’ari moarti ? 

Dar ne-om pune noi cândva 
Şi cu gura l’om săca ! 

Şi într’adevăr, par’că l-am secat noi în 1918. 

Dar iată, anul trecut, şuvoaiele au sporit din 
nou, apele au venit mari şi hotarul blestemat 

s’a tras iarăşi. Anul acesta nu l-am mai secat 
însă cu gura, l-am umplut cu trupuri de viteji 
şi s’a şters — să nădăjduim pentru vecie. 

Unitatea Moldovei nu mai era însă unitatea 
Moldovei ci a întregului pământ românesc, a în¬ 
tregului suflet românesc. Şi parcă a fost o me¬ 
nire a destinului; unitatea Moldovei nu s’a pu¬ 
tut reface decât odată cu unitatea României în¬ 
tregi. Ştiţi că Europa care ne recunoscuse misiu¬ 
nea la gurile Dunării, ne-a restituit cele trei 
judeţe ale Basarabiei de Miază-zi la 1856 la 
Congresul din Paris. Au urmat lungi discuţiuni 
pentru graniţă, pentrucă diplomaţia rusă a stă¬ 
ruit mult să încurce delimitarea ei. Hărţile nu 
erau bine cunoscute: erau două Bolgraduri. 
unul mai apropiat şi celălalt mai depărtat de 
Dunăre. Diplomaţii ruşi interpretau desigur că 
este vorba de cel mai apropiat de Dunăre. 

Aceste procedee au scandalizat aşa de mult 
pe ceilalţi delegaţi, încât trimisul britanic 
Lord Palmerston nu a găsit altă expresie mai 
potrivită pentru a arăta sentimentul său de 
indignare decât spunând că „Rusia trişează la 
curse şi înlocueşte calul câştigător cu acel care 
a pierdut", ceeace era desigur pentru el o culme 
a relei credinţe. 

Totuşi această reuniune parţială a trei judeţe 
nu a putut dăinui. Nu s’a încheiat un sfert de 
veac şi aliata noastră Rusia, în 1878, s’a întins 
din nou peste noi, până la gurile Dunărei. 
Unitatea Moldovei ne apare legată de acum 
înainte de unitatea României. 

Desigur nu se poate tăgădui specificul mol¬ 
dovenesc. Moldova are un trecut al ei, de arme 
şi de glorie; o cosmografie din veacul al XVI-lea 
o numeşte „Ein oniiber]windlich Land“, o ţară 
care nu se poate cuceri. 

Are o tradiţie de artă, este una din ţările în 
care se îmbină liniile ascuţite ale goticului cu 
pictura bizantină. 

Moldova are o tradiţie literară. Clasicii ei a- 
devăraţi, sunt un ecou de Renaştere şi de Re¬ 
formă la această margine îndepărtată a Eu¬ 
ropei. 

De multă vreme însă Moldova trăia în func¬ 
ţie de unitatea României. încă dela 1643 s’a 
tipărit în Moldova de către Mitropolitul Var- 
laam o „carte românească de învăţătură" care 
s’a răspândit peste munţi. Câţiva ani mai târ¬ 
ziu Miron Costin este acela care ne descrie ori¬ 
ginea Moldovei : 

„Iar acest Traian... împărat au venit pe aice 
şi au încongiurat această parte de loc, cum s’au 
pomenit mai sus, şi el a descălecat neamul se¬ 
minţiei, limba, care trăeşte până acum în Mol¬ 
dova şi în ţara muntenească şi norodul cât este 
în Ardeal cu acest nume român". 

Aceleaşi însemnări le găsim şi la fiul său r 
Nicolae Costin : 

„Aşa şi neamul acesta, oe scriem ţărilor aces¬ 
tora, nume drept şi mai vechi este român, a- 
dică Râmlean dela Roma ; acest nume din des¬ 
călecatul lor dela Traian şi cât au trăit în 
munţi în Maramureş şi pe Olt, tot acest nume 

au ţinut şi ţin şi până astăzi, şi încă mai bine 
muntenii decât moldovenii, că ei şi acum zic 
şi scriu : ţara românească şi Românii acei din 
Ardeal“. 

Daco-românismul în care unii vecini ai noş¬ 
tri văd o ticluire, o intrigă, a Curţii dela Viena, 
o ticluire târzie dela sfârşitul veacului al XVIII- 
lea trăeştg deci în plină vigoare în scrierile 
cronicarilor moldoveni din veacul al XVII-lea. El 
înfloreşte în veacul al XlX-lea în care Kogălni- 
ceanu întemeiază „Dacia Literară' 1 deschisă Ro¬ 
mânilor de pretutindeni, acel Kogălniceanu 
care afirmă în Cuvântul său de deschidere că 
istoria naţională este nu numai în istoria Mol¬ 
dovei întregi dar şi a Ţării româneşti, şi a Ro¬ 
mânilor din Ardeal. 

Moldova trăia pentru unire, Moldova se jert¬ 
fea pentru unire. Pentrucă Unirea nu era lu¬ 
cru uşor de făcut, unirea presupune mari sa-* 
crificii şi în primul rând jertfa unor interese 
foarte legitime şi foarte reale. 

Sunt interesante de răsfoit, şi o fac în fugă, 
scrierile din timpul întâii uniri, a Unirii dela 
1859. Dar din însuşi numele autorilor parcă ne 
apare acest adevăr. Acei care au scris pentru 
Unire, aproape nu era nevoie să-i numesc, sunt 
stâlpii vieţii româneşti şi ai literaturii noastre. 
Adversarii Unirii trebue să-i căutăm în praful 
Arhivelor, acolo unde i-a aşezat osânda trecu¬ 
tului şi a uitării. 

De pildă, cine mai ştie de N. Istrati, care 
scria în 1857, versuri de calitatea acestora : 

Scumpă Moldovă, ce zile grele 
Ce zile triste ai mai ajuns 
Toţi veneticii, vipere rele 
Iar să te piardă făţiş s’au pus. 

Cu ghibăcie aprind junimea 
Fac manifeste — fac poezii, 

Cu minciuni negre înşală lumea 
La viitorul de fantezii. 

Nu suntem încă orbiţi cu totul 
Că aşa lesne să ne ’nşelăm 
încât pe basme să ne dăm votul 
Scumpa Moldovă să ’nmormântăm. 

Calitatea e asemănătoare cu convingerea. 

Este însă aproape de prisos să vă amintesc 
numele lui Alecsandri care a scris tot atunci cu 
atâta credinţă şi atâta căldură : 

„E scris în ceruri sfânta Unire 
E scris în inimi cu foc ceresc 
O Românie! l’a ta mărire 
Lucrează braţul dumnezeesc!“ 

Am regăsit aci şi o scenă de teatru pe care 
acum la sfârşit îmi veţi da voie s’o amintesc 
foarte pe scurt. Această scenă reprezentată de 
un oarecare Gheorghe Nicolau la 1858 pe scena 
Teatrului Naţional din Bârlad se intitula: 
„Deputatul şi alegătorul" sau „Fericirea ţărilor 

române" şi consta într’un dialog între depu¬ 
tat şi alegător, pe care vi-1 reproduc în parte : 

Deputatul (cugetă la fericirea ţărilor române) 
.„Fericirea ! Vai ! Căci sunt numai trei secole şi 
jumătate de când ţara nu mai simte în reali¬ 
tate cuvântul acesta !“. 

Alegătorul. „Ce fad frate! Te-am auzit chiar 
acum vorbind nişte lucruri cari m’au spăimân- 
tat de tot. .. Dar nu ştiu ce să crez .. . Poate 
le-ai citit în vreun jurnal, căd numai acolo se 
fierb deaceste acum, aşa-i ? 

Deputaul ... Sînt Român şi ca Român, nu 
trebuie să gândim decât la fericirea ţării noas¬ 
tre .. . 


Nu e pizmă, neunire 
Nu-i urîta nempăcare 
Ci e dalba fericire 
Care ţara azi o are ! 

Alegătorul (în particular). A nebunit şi pace! 
(Tare)- Ce bîigueşti tu mă: de te-a auzi lu¬ 
mea, te leagă . . . Dar asta n’ar face nimica 
pentru tine, pare. Dar noi pierdem averea . . 
Averea, interesele materiale, legate de un stat 
independent, de o cetate de scaun. Nu era pu¬ 
ţin lucru. 

Dar Deputatul : Ce ni foloseşte averea, când 
ţara-i ameninţată şi nefericită ? . .. 

Alegătorul .... Se vede că ai călcat pe 
urme rele, ori eşti turbat... Tu trebueşti scă¬ 
pat mai întâi de astă molipsitoare boală care 

a molipsit mai toţi Românii şi apoi, cât pentru 
ţară, ce-i trebui mai mult decât ceeace are ? 

Deputatul... (Continuă să-şi desvolte ideile 
şi sfârşeşte prin această alternativă): Acum a- 
legeţi : sau moartea politicească, care-i viaţa 
fără viaţă, sau viaţa morală, viaţa dreptăţii, 
care e fericirea !“ 

Alegătorul (în fine se lasă convins şi exclamă 
la rândul său) : Nu! sau viaţă fericită, cum 
zice el, sau moarte fisică. 

Atunci Deputaul şi alegătorul împreună : 

cântă rugăciunea, care se încheie cu cu¬ 
vintele : 


Frăţie şi fericirea 
Alt nimic să nu dorim. 

(In minutul când se cântă cele de pe urmă 
părţi ale rugăciunii, scrie în text, urmează tu¬ 
nete şi fulgere, se arată în fund Fericirea, îm¬ 
brăcată în costum fantastic, încinsă cu o eşarfă 
tricoloră şi în mâna dreaptă ţine cumpănă 
dreptăţii. Foc bengal. Tablou). 

Surâdeţi desigur la imaginea naivă a scenei 
reprezentate la 1858 la Teatrul Naţional din 
Bârlad. 

Surâdeţi când auziţi şi acest cuvânt: feri¬ 
cire. Fericirea ? de ce nu unirea ? pentrucă în 
definitiv poartă eşarfa tricoloră peste costu¬ 
mul ei fantastic şi în tot ce se spune despre ea 
este vorba de unire. 

Probabil că pe vremea aceia exista o institu¬ 

ţie a cărei amintire o regăsim cu greu în zi¬ 
lele noastre : exista cenzura care nu. îngăduia 
să se vorbească de unire, de aceea se înlocuia 
cu fericirea. 

Naive cuvinte care au stârnit surâsul Dvs. 
Totuşi în naivitatea lor cât de puternic este 
sufletul românesc care le pătrunde şi le stră¬ 
bate ! 

Şi atunci îngăduiţi-mi să ajung la încheiere. 

încheierea noastră este că Moldova ca no¬ 
ţiune istorică nu se poate despărţi de unire. 
Moldova este piatra de temelie a unirii. 

De trei ori în cursul unui veac Moldova s’a 
jertfit Unirii şi anume: la 1859 când se cerea 
jertfa sa şi a capitalei ei, la 1916—1918 când a 
fost bastionul de apărare al Unirii celei mari. 

La 1941, când a suportat mai mult decât ce¬ 
lelalte ţinuturi, toate urgiile războiului nostru 
victorios. 

S’ar putea aminti aci legenda care stârneşte 
în poporul nostru : povestea Meşterului ManOle 
care nu putea zidi mănăstirea, fără a jertfi 
ceeace avea mai scump, fără a zidi în biserică 
trupul însuşi al soţiei sale. 

Moldova a fost mereu această jertfă a Meş¬ 
terului care a clădit unitatea noastră. 

Deaceia cred că nu este numai o potrivire 
întâmplătoare de împrejurări că în 1918 în 
vremuri grele de restrişte prima rază de spe¬ 
ranţă a venit cu unirea Basarabiei şi puţin mai 
târziu cu unirea Bucovinei. 

Unitatea Moldovei a precedat unitatea româ¬ 
nească. 

Nu este o potrivire întâmplătoare de îm¬ 
prejurări că după restriştea dela 1940, re¬ 
luarea cu armele a Basarabiei şi a Bucovinei 
de Nord, deşteaptă iarăşi nădejdile de pretutin¬ 
deni ale poporului român. 

Lângă vechea cetate de scaun a Moldovei, 
lângă Iaşi, este un podiş mai înalt pe care noi 
Ieşenii îl cunoaştem cu toţii îndeajuns de bine: 
este Copoul, podişul Copoului, de unde se pot 
zări în zile senine toate marginile pământului 
moldovenesc. Privirea pătrunde spre răsărit, 
până dincolo de Prut, iar înspre Apus până la 
marginea albăstrie a munţilor. 

Anul trecut, după împrejurări tragice, am 
revăzut aceste locuri. De jur împrejur norii 
negri întunecau zările mohorâte. 

In vara acestui an le-am revăzut iarăşi, după 
ce dreptatea istoriei se rostise, după ce Moldova 
s’a regăsit întregită până la Nistru. Zările spre 
răsărit se limpeziseră. 

Spre Apus însă nori negri de furtună se în¬ 
grămădeau încă deasupra Ceahlăului. 

Mă opresc aci. 

Dar cred că nu este concluzie mai potrivită 
a acestei expuneri decât a da expresie sen¬ 
timentului care ne animă pe toţi, pe acei care 
am purtat arma eri, pe acei care o vom purta 
mâine, că nu se poate „fericire" deplină a 
Moldovei fără unitatea deplină şi întreagă a 
pământului românesc. 

Căci doar în Moldova şi nu aiurea s’au rostit 
aceste cuvinte care au fost lozinca de eri, şi 
rămân acea de astăzi şi de mâine : „vom fi ia¬ 
răşi ce am fost şi mai mult decât atâta". 

Dacă este vorba să alegem momentele culmi¬ 
nante în istoria zbuciumată a graniţelor româ¬ 
neşti, *>) desigur că domnia lui Ferdinand I con- 
stiuie, în procesul de veacuri al desvoltării şi 
statornicirii lor, culmea cea mai înaltă. îmi 
revine sarcina — şi cinstea — de a vă înfăţişa 
rostul aşezării acestor hotare, în ceasul în care 
vitejia oştirii noastre le-a refăcut în parte, 
dând noui şi puternice temeiuri nădejdilor şi 
năzuinţelor neamului, de mâine şi de totdeauna- 

Graniţele României Regelui Ferdinand n’au 
nevoie nici de a fi amintite, nici descrise: de¬ 
senul lor pe harta unităţii naţionale a tras o 
brazdă adâncă în mintea şi în sufletul tuturor 
Românilor. 

Este însă nevoie, astăzi mai mult decât ori¬ 
când, să ne amintim încăodată, nu numai faţă 
de străini dar şi faţă de noi înşine, în ce 
împrejurări au fost trase şi care le-a fost în¬ 
dreptăţirea. Nevoia acestei lămuriri este cu 
atât mai simţită şi mai imperioasă, cu cât 


1) Conferinţă la Radio, 28 Octombrie 1941. 

stăruiesc încă, întreţinute de ani de zile de 
iscusinţa propagandei vrăjmaşe, atâtea îndoieli 
şi nedumeriri cari, de n’au slăbit credinţa 
noastră, au putut totuşi întuneca judecata 
altora. 

Ani de-arândul s’a părut că asemenea în¬ 
dreptăţire nu-şi mai află rostul. Situaţia ţării 
şi a hotarelor ei era doar definită înde-ajuns 
de limpede, de tratatele existente- Ce nevoie 
mai era de alte argumente, de alte dovezi ? 
întemeiaţi pe acest titlu juridic, cei mai mulţi 
priveau hotarul ţării, la toate marginele ei, de 
Apus şi de Miază Noapte, de Răsărit şi de 
Miază-zi, nu atât ca realizarea în timp, după 
veacuri de străduinţe şi de lupte, a celor mai 
fireşti aspiraţiuni naţionale, nici măcar ca 
ţărmurirea, în spaţiu, a puterii de viaţă şi de 
expansiune a poporului român, ci numai ca 
expresiunea definitivă a unei ordine de drept 
internaţional, consacrată de sentinţa arbitrilor 
păcii de acum douăzeci şi doi de ani. Uitaseră 
că istoria nu se opreşte niciodată în loc ; uita¬ 
seră că în jurul nostru fierbeau atâtea pofte 
de ură şi de răzbunare, în năzuinţele vrăjmaşe 
ale altor neamuri. Dela Apus şi dela Răsărit, 
se ridicau tot mai numeroase glasurile acelora 
cari porniseră să spulbere, după spusa unuia 
din ei, „pretenţiunile istorice ale naţiunii ce 
se numeşte din sec. al XlX-lea „română 11 asu¬ 
pra unui teritoriu căzut în 1918 sub stăpânirea 
sa, datorită unei înlănţuiri accidentale de îm¬ 
prejurări, unice în istorie 11 . Graniţele României 

lui Ferdinand I, hotarele României Mari, cari 
se aşezaseră pe fruntea ţării ca o cunună de 
biruinţă împletită din jertfele atâtor răscoale 
şi războaie, erau doar rezultatul nefiresc al 
unei conjoncturi nedrepte, construcţia artifi¬ 
cială a unei clipe de rătăcire, în arhitectura 
Europei. 

Se ştie cu câtă stăruinţă a fost înfăţişată 
această interpretare oamenilor de răspundere 
şi de cuvânt, până ce o potrivire de împreju¬ 
rări protivnice, cu adevărat unică în istorie, a 
prefăcut-o în realitatea ce s’a înfipt atât de 
dureros în trupul ţării noastre. 

E deci cu atât mai necesar de-a restabili 
adevărul. 

Graniţele României lui Ferdinand I nu sunt 
creaţiunea unei clipe, nici rezultatul unor ho¬ 
tărâri nesocotite. Temeiul lor se adânceşte în 
raţiunile înseşi de existenţă ale naţiunii noa¬ 
stre, ca şi în trecutul nostru cel mai înde¬ 
părtat. 

Deşi împărţit între mai multe stăpâniri, po¬ 
porul român a avut din zilele începuturilor 
sale instinctul, dacă nu chiar conştiinţa de¬ 
plină, a obârşiei sale comune şi a unităţii sale 
fireşti, ce numai în cuprinsul acestor hotare se 
putea desăvârşi. 

Sentimentul acesta s’a desvoltat în urma 
neîncetatelor războaie pe cari strămoşii noştri 
le-au purtat împotriva năvălitorilor din Asia, 
Tătari sau Turci. Alţii s’au mândrit cu rostul 
de apărători ai Creştinătăţii la marginele de 

Răsărit ale Europei; Românii s’au mulţumit 
să-l înfăptuiască cu sângele şi cu jertfa lor. 

Voivozii au întrevăzut din cele' mai vechi 
timpuri primejdia dar şi însemnătatea acestui 
loc de strajă. Ştefan cel Mare scrisese doar 
Veneţienilor că cele două cetăţi ce le râvneau 
Turcii, Chilia şi Cetatea Albă, erau toată Mol¬ 
dova, iar Moldova cu aceste două cetăţi, un zid 
de apărare al Ungariei şi al Poloniei. 

La rândul său, 'Mihai Viteazul era să în¬ 
semne, un veac şi jumătate mai târziu, că Ţara 
Românească şi Ardealul erau una şi aceiaşi 
pavăză a Imperiului şi a creştinătăţii. 

Din scrisul şi din jertfa lor se desprinde 
conştiinţa unei adevărate misiuni istorice, ce 
nu se putea înfăptui deplin, decât unind pentru 
aceiaşi luptă toate ţinuturile locuite de Ro¬ 
mâni. Când unitatea graiului a fost şi ea recu¬ 
noscută, când în şcolile umaniste ale Apusului 
s’a regăsit firul continuităţii latine şi al moşte¬ 
nirii romane, temeliile unităţii naţionale de mai 
târziu s’au găsit aşezate. 

Ideea acestei unităţi, ce trebuia să strângă 
sub scutul ei tot ce au cuprins hotarele Rege¬ 
lui Ferdinand, s’a d.esvoltat din ce în ce mai 
puternică şi mai limpede, în ciuda vitregiei 
Vremurilor. Faptele se întreceau în a o des- 
minţi şi a o fărâmiţa. In timpuri de restrişte 
au fost zmulse din teritoriul principatelor 
noastre cetăţile dela Dunăre şi dela Nistru, 
Oltenia pentru câţiva ani, pentru un secol şi 
jumătate Bucovina, pentru mai bine de un 

veac Basarabia. Şi totuşi niciodată nu s’a rostit 
mai limpede, decât în această epocă tristă a 
anexiunilor şi a împărţirilor, credinţa în uni¬ 
tatea noastră şi în hotarele ce erau să vie. 
Imaginea Daciei regăsite înscria în cercul ei 
toate graniţele pe cari, cu o profetică viziune, 
revoluţionarii din 1848 le revendicau pentru o 
Românie Mare. , 

In acelaş an, un deputat german ridica în 
parlamentul din Frankfurt problema Transil¬ 
vaniei, care numai în cuprinsul unui stat ce 
ar uni toate ţinuturile româneşti îşi poate 
împlini întreaga menire geografică şi econo¬ 
mică- 

Un deceniu mai târziu, un ambasador au¬ 
striac întrevăzuse primejdia ; vorbind de apro¬ 
piata unire a Moldovei şi a Munteniei, adăuga: 
„Românii ar găsi atunci suzeranitatea Porţii o 
ruşine şi o nedreptate. Ar găsi Ţara lor prea 
mică, ar râvni un stat independent, cuprin¬ 
zând Bucovina, partea românească a Transil¬ 
vaniei, Banatul şi poate o graniţă în Balcani". 

Graniţele din 1919 şi 1920 nu au constituit 
deci nici o improvizaţie, nici câştigul unui zar 
aruncat în voia norocului. Ele au consfinţit 
împlinirea unui proces natural de desvoltare, 
care, din timpuri străvechi şi-a înscris conclu¬ 
ziile în relieful însuşi al pământului românesc, 
aşezat parcă anume spre a aduna în jurul 
cetăţii de munte a Ardealului ramurile aceluiaş 
popor, vorbind acelaş grai, de-alungul văilor 
ce pornesc spre Tisa, Dunăre şi Mare. 

Dar aceste hotare, cerute de guvernul ro¬ 
mân din primul ceas al războiului eijropean 
din 1914, recunoscute după lungi tratative de 
puterile, alături de cari trebuia să intrăm în 
războiul din 1916 *— cu toate riscurile ce le 
înfăţişa acea dela Răsărit pentru existenţa 
noastră însăşi — nu numai că nu depăşiau 
marginele răspândirii noastre etnice, ci dimpo¬ 
trivă rămâneau mult în urma lor. 

„Dacă ar fi fost vorba, spunea memoriul 
înfăţişat Conferinţei de Pace la 1 Februarie 
1919, de a aplica cu o rigoare absolută princi¬ 
piul grupului linguistic sau etnic, România ar 
fi trebuit să reclame fără contestaţie posibilă, 
unirea cu sutele de mii de Români, de limbă, 
obicei şi inimă, cari locuiesc în grupuri com¬ 
pacte pe ţărmul stâng al Nistrului şi dincolo 
de Bug, până la Nipru. 

Ar fi trebuit să revendice sute de mii de 
Români stabiliţi dincolo de Dunăre, în Serbia, 
între văile Timocului şi Moravei, mai bine de 
100.000 pe malul bulgăresc al Dunării, satele 
româneşti împrăştiate în câmpia ungurească 
până la Tisa, în mai multe provincii ale impe¬ 
riului Ţarilor şi până în depărtata Siberie. Ar 
fi trebuit să-şi amintească vechile populaţii ro¬ 
mâneşti sălăşluite în inima însăşi a Peninsulei 
Balcanice. Rechemând toate aceste suflete ro¬ 
mâneşti, ar fi putut uşor face abstracţie de ele¬ 
mentele străine stabilite înlăuntrul graniţelor 
naturale ale ţării româneşti. 

Dar România. n’ar fi realizat decât un stat 

factice şi împrăştiat, a cărui desvoltare econo¬ 
mică ar fi întâlnit greutăţi poate de netrecut 
şi a cărui constituţie geografică ar fi fost izvo¬ 
rul unor nenumărate şi nesfârşite conflicte cu 
statele vecine. 

Dar România nu cere intrarea în unitatea 
românească a tuturor acestor populaţii de din¬ 
colo de Dunăre, de Nistru şi de Tisa, nici chiar 
a acelora de care nu e despărţită decât de cursul 
unei ape. România cere numai tuturor statelor 
vecine de a arăta aceiaşi moderaţiune şi de a 
face aceleaşi sacrificii în înţelesul păcii, al li¬ 
berii desvoltări a popoarelor şi al progresului 
economic al Europei". 

Deci nu numai tratatul în litera lui, depăşit 
de evenimente, dar tratatul ca o concesie adusă 
păcii şi liniştitei desvoltări a lumii noi, faţă 
de întinderea integrală a revendicărilor şi rea¬ 
lităţilor etnice româneşti. Acest punct de ve¬ 
dere, prea multă vreme uitat sau nesocotit, 
constituia totuşi fundamentul întregii noastre 
acţiuni la conferinţă şi temeiul cel mai sigur 
al hotarelor noastre. 

In lumina împrejurărilor şi mai ales a tra¬ 
gediilor ce au urmat la două decenii dela tra¬ 
gerea noilor graniţe, se poate înţelege mai lă¬ 
murit sentimentul adânc al primului sfetnic al 
Regelui întregirii, de a nu ne înfăţişa viitorimii 
ca profitorii unei păci impuse de voinţa învin¬ 
gătorilor, ca resemnaţi în conservarea statică 
a câştigurilor aduse de norocul biruinţii trecă¬ 
toare, ci ca expresiune vie, dinamică a aspira- 

ţiunilor de veacuri, nedeplin realizate şi stân¬ 
jenite chiar, cum a fost cazul, de autoritatea 
vremelnică a făuritorilor păcii. 

Nu e locul să stăruiesc aci asupra împreju¬ 
rărilor, în cari s’a ajuns la hotarele de atunci. 
Ajunge să amintesc că n’a fost colţ al noilor 
margini de ţară pentru care să nu fi fost luptă, 
fie cu armele împotriva comunismului vrăjmaş, 
ce încă de atunci încerca să se reverse dincolo 
de ţara noastră peste întregul continent, fie la 
masa verde a conferinţei unde întâlneam la 
olaltă uneltirile duşmanilor şi prea adesea 
lipsa de înţelegere a prietenilor. Problema gra¬ 
niţelor României a fost desbătută în întregime, 
şi la fiecare hotar în parte, într’o şedinţă a 
Comisiunei afacerilor române, unde Ion I- C. 
Brătianu a avut prilejul de a defini, în toate 
direcţiile şi în termeni ce îşi păstrează întreaga 
valoare, revendicările ţării sale. 

La răsărit şi Miază-Noapte, spunea el, „nu 
putem concepe existenţa neamului românesc 
fără Nistru, cum nu putem să o concepem fără 
Dunăre şi Tisa, ca să ne separe de elementul 
slav... Basarabia reprezintă pentru noi intrarea 
casei noastre — în mâna altora, ea ne-ar peri¬ 
clita însuşi căminul". 

La Apus, urma el, trebuiau asigurate, prin 
hotarul împins dealungul căii ferate Oradea- 
Arad, unitatea economică naturală ce o alcă¬ 
tuia de veacuri Transilvania eu regatul Româ¬ 
niei, şi scurgerea firească, dealungul Mureşului 
şi Tisei spre Dunăre, a bogăţiilor Ardealului, 

cărora zadarnic se străduiseră stăpânii săi de 
atunci să le dea altă cale. 

Argumentele de ordin etnic se cumpăneau 
astfel pentru o cât mai dreaptă aşezare, cu a- 
cele de ordin geografic şi economic. In chestiu¬ 
nea Banatului, revendicat în parte de Sârbi, se 
stăruia asupra legăturii organice dintre cele două 
părţi ale provinciei, cea agricolă din câmpia 
Tisei şi cea industrială din regiunea munte¬ 
lui. ,,Sârbii se plâng, spunea delegatul nostru, 
că ar rămâne fraţi de ai lor peste Dunăre la 
noi, dar Românii din Timoc nu rămân în Ser¬ 
bia ?“. De altă parte însă, se ţinea seamă de 
blocul compact al populaţiei maghiare din câm¬ 
pia de Nord a Tisei, spre Debreţin, pentru a 
mărgini în această direcţie întindera graniţelor 
româneşti şi a accepta o fruntarie convenţio¬ 
nală. Un plebiscit în Banat ar fi dat atunci 
rezultate covârşitoare, în favoarea stăpânirii 
integrale româneşti în acest ţinut, dar forurile 
conferinţei, călăuzite de alte interese şi preju¬ 
decăţi, au hotărât altfel. 

Nu putem vorbi însă de hotarele României 
Mari din acea vTeme, fără a ne aminti şi de 
oonţinutul lor şi de lupta dusă la aceiaşi con¬ 
ferinţă a Păcii, pentru apărarea independenţii 
şi autorităţii statului, în cuprinsul nouilor sale 
graniţe. 

Se ştie doar cât s’au străduit din umbră acei 
cari urmăreau de atunci să stoarcă, până la 
istovire, roadele bogate ale pământului nostru, 
să impună ţării, după jumătate de veac de 

viaţă neatârnată, condiţii umilitoare de subor¬ 
donare şi de control- Iar când însuşi preşedin¬ 
tele Wilson condiţiona recunoaşterea sporului 
de teritorii pe care îl obţineam la pace, de a- 
numite garanţii pentru minorităţi, ce ascun¬ 
deau în realitate alte soopuri, România lui Fer- 
dinand I îi răspundea prin reprezentantul ei : 
„Nu este nici un efort de făcut pentru ca să 
se recunoască drepturile minorităţilor..., nece¬ 
sitatea respectului şi al desvoltării acestor li¬ 
bertăţi.:. Dar am moştenit o ţară independentă 
şi chiar pentru a-i întinde graniţele, nu-i pu¬ 
tem jertfi neatârnarea". 

Au trecut de atunci mai bine de douăzeci 
de ani. Nu voi reface aci procesul acelora, cari 
au uitat atât de repede statornicele temeiuri, 
pe cari a fost clădit statul român în limitele 
sale de atunci, nu voi răsfoi pagini întunecate 
de tristă amintire. Ruşinea lor a fost ştearsă 
din filele istoriei, de vitejia oştirilor noastre 
cari în vara şi toamna acestui an, au reluat 
firul întrerupt al luptei Regelui Ferdinand îm¬ 
potriva duşmanului de căpetenie, bolşevismul 
şi au ajuns spre răsărit nu numai la vechile ho¬ 
tare, dar şi-au purtat flamura biruitoare până 
adânc în ţara vrăjmaşe. 

De aceea, încheind aceste cuvinte de evocare, 
să-mi fie îngăduit să-mi îndrept gândul spre 
voi, camarazii mei de arme, din războiul de 
ieri şi din acel de astăzi, spre voi cari aţi sân- 
gerat în şanţurile din jurul Odesei, spre voi, 
călăreţi, tunari şi vânători, cari aţi oprit cu 

piepturile voastre peste Nistru şi lângă depăr¬ 
tata Mare de Azov, urgia asalturilor, cari aţi 
frânt, alături de soldaţii celei mai mari armate 
a vremurilor noastre şi poate a tuturor vre¬ 
murilor, împotrivirea îndărătnică a vrăjmaşi¬ 
lor civilizaţiei. Nu vreau să vă preamăresc is¬ 
prăvile, pe cari, până acum două săptămâni, 
am avut cinstea să le urmăresc zi de zi, sub 
ordinele marilor noştri comandanţi. Ştiu că 
sunteţi sătui de vorbe răsunătoare şi că fap¬ 
tele voastre se aşează mult deasupra oricăror 
cuvinte de laudă' 

Dar am datoria de a aduce aci o mărturie : 
că această vitejie neîntrecută, recunoscută de 
vrăjmaşi şi de prieteni, a fost cu putinţă pen¬ 
tru că ofiţerii şi soldaţii au luptat cu privirea 
mereu aţintiă asupra României lui Ferdinand 
I, pe care au pornit să o răzbune şi să o reîn¬ 
tregească în zilele altui Rege, eu numele pre¬ 
destinat : Mihai I. Luptătorii noştri nu duc, 
oriunde i-ar purta nevoile războiului, pofte 
de cucerire şi de împilare: ei văd margi- 
nele pe cari le-a tras neamului nostru obâr¬ 
şia sa dunăreană şi carpatică, ei ştiu că a- 
ceste margini, oricum ar fi ordinea nouă ce 
va cârmui continentul nostru, constituie o con¬ 
diţie esenţială a păcii şi a prosperităţii sale, 
pentrucă reprezintă dreptatea care nu piere ; ei 
ştiu că moştenirea pe care ne-a lăsat-o Româ¬ 
nia lui Ferdinand I, se înscrie în lozinca ce 
cuprinde întregul destin al neamului româ¬ 
nesc : 

Integritate şi independenţă. 

